পরধর্মের প্রতি শ্রদ্ধা\nমুফতি আনিসুর রহমান জাফরী\nসাম্প্রতিক সময়ে মন্দির এবং ধর্মীয় উপাসনালয়ে হামলার ঘটনা উদ্বেগজনকভাবে বেড়েই চলছে। যখনই এমন ঘটনা ঘটে এর জন্য ইসলাম এবং মুসলমানদের দায়ী করা হয়। অথচ এসব ঘটনার সঙ্গে ইসলামের এবং প্রকৃত মুসলমানের দূরতম সম্পর্কও নেই। কারণ ইসলামের মূল উৎস কোরআন এবং হাদিস পরধর্মের মানুষকে আপনের চেয়েও বেশি শ্রদ্ধা ও সম্মান করতে শিখিয়েছে। আমরা দেখেছি আমাদের নবী (সা.)-এর আপনজনের অনেকেই ছিল ইসলামের কট্টর দুশমন। তথাপিও নবী (সা.) তাদের প্রতি নির্যাতন তো দূরের কথা কখনো প্রতিবাদও করেননি। বরং কোন বিরোধী যখন অসুস্থ হতো তখন রাসূল (সা.) তাকে দেখতে যেতেন। রাসূলের আন্তরিকতায় ওই বিরোধীরাও কালেমার পতাকাতলে আশ্রয় নিত। এই যখন মুসলমানের নবীর চরিত্র, তাহলে তারা কীভাবে মন্দিরে হামলা করতে পারে? একজন প্রকৃত মুসলমানের পক্ষে মন্দির ভাঙ্গা তো দূরের কথা মন্দির ভাঙ্গার চিন্তা করাও সম্ভব নয়। কারণ, ইসলামের নবী মুহাম্মাদ (সা.) বলেছেন, ‘যারা মানুষকে সাম্প্রদায়িকতার দিকে ডাকে, সাম্প্রদায়িকতার জন্য যুদ্ধ করে, সংগ্রাম করে এবং জীবন উৎসর্গ করে তারা আমাদের দলভুক্ত নয়’ (সুনানে আবু দাউদ : ৫১২৩)।\nসাম্প্রদায়িকতার ব্যাপারে কঠোর হুঁশিয়ারি উচ্চারণ করেছে পবিত্র কোরআন। আল্লাহ বলেন, ‘ধর্মের ব্যাপারে জোরজবরদস্তি নেই। ভ্রান্ত মত ও পথকে সঠিক মত ও পথ থেকে ছাঁটাই করে আলাদা করে দেয়া হয়েছে’ (সূরা বাকার, ২:২৫৬)। সুতরাং ‘তোমাদের ধর্ম তোমাদের জন্য, আমাদের ধর্ম আমাদের জন্য’ (সূরা কাফিরুন, ১০৯:৫)। একে অন্যের ধর্ম পালন করতে গিয়ে কেউ কোনরূপ সীমা লঙ্ঘন কিংবা বাড়াবাড়ি করবে না। অন্য কেউ যদি ধর্ম নিয়ে বাড়াবাড়ি করেও ফেলে তবে ভুলেও যেন কোন ইমানদার এ ধরনের হীন ও জঘন্য কাজের সঙ্গে নিজেকে সম্পৃক্ত না করে। এ বিষয়টিই নসিহতস্বরূপ মুমিনদের উদ্দেশে আল্লাহ বলছেন, ‘হে ঈমানদারগণ! তারা আল্লাহকে বাদ দিয়ে যেসব দেবদেবীর পূজা-উপাসনা করে, তোমরা তাদের গালি দিও না। যাতে করে তারা শিরক থেকে আরো অগ্রসর হয়ে অজ্ঞতাবশত আল্লাহকে গালি দিয়ে না বসে’ (সূরা আনআ’ম, ৬:১০৮)। যেখানে অন্য ধর্মের দেবতাকে গালি দেওয়া নিষিদ্ধ সেখানে মন্দির ভাঙচুর ও মানুষ হত্যা কীভাবে বৈধ হতে পারে? একজন প্রকৃত মুসলমান কখনোই ভিন্ন ধর্মাবলম্বীদের অনুভূতিতে আঘাত আসে এমন কোন কাজ করতে পারে না। রাসূল (সা.) বলেছেন, ‘কোন মুসলমান যদি ভিন্ন ধর্মাবলম্বীদের অধিকার ক্ষুণœ করে কিংবা তাদের ওপর জুলুম করে, তবে কেয়ামতের দিন আমি মুহাম্মাদ ওই মুসলমানের বিরুদ্ধে আল্লাহর আদালতে লড়াই করব’ (আবু দাউদ : ৩০৫২)’ তিনি (সা.) আরো বলেছেন, ‘অন্যায়ভাবে কোন অমুসলিমকে হত্যাকারী জান্নাতের সুঘ্রাণও পাবে না। অথচ চল্লিশ বছরের রাস্তার দূরত্ব থেকেই ওই ঘ্রাণ পাওয়া যাবে’ (সহি বুখারি : ৩১৬৬)। অন্য বর্ণনায় এসেছে, ‘যে ব্যক্তি কোন অমুসলিকে অন্যায়ভাবে হত্যা করবে আল্লাহ তায়ালা তার জন্য জান্নাত হারাম করে দেবেন’ (সুনানে নাসায়ী : ৪৭৪৭)। রাসূল (সা.) ও খোলাফায়ে রাশেদীনের চিরাচরিত নিয়ম ছিল, যখন কোন সেনাবাহিনী প্রেরণ করার প্রয়োজন হত তারা বিভিন্ন নসিহতের পাশাপাশি এ নসিহতটি অবশ্যই করতেন যে, ‘যুদ্ধকালীন সময়ে বা যুদ্ধের পর কোন মন্দির-গীর্জা-উপাসনালয় ভেঙ্গে ফেলবে না’ (মুসান্নাফ আবী শায়বা : ৩৩৮০৪)।\nষ লেখক : পরিচালক, মুুহিউস সুন্নাহ আইডিয়াল মাদরাসা, ডগাইর, ডেমরা, ঢাকা\nউইঘুর মুসলিমরা চীনের জন্য হুমকি নয়


সাত কলেজের ভর্তি পরীক্ষায় প্রথম হলেন মাদ্রাসা শিক্ষার্থী সাত কলেজের ভর্তি পরীক্ষায় প্রথম হলেন মাদ্রাসা শিক্ষার্থী – Mediamorol\nসাত কলেজের ভর্তি পরীক্ষায় প্রথম হলেন মাদ্রাসা শিক্ষার্থী\nঢাকা বিশ্ববিদ্যালয়ের কলা অনুষদভুক্ত ‘খ’ ইউনিটের ১ম বর্ষ স্নাতক (সম্মান) শ্রেণির ভর্তি পরীক্ষায় প্রথম স্থান অধিকার করে সামাজিক যোগাযোগ মাধ্যমে প্রশংসায় ভাসছেন মাদরাসা শিক্ষার্থী মো. জাকারিয়া।\nনতুন খবর হচ্ছে, ঢাকা বিশ্ববিদ্যালয়ের অধিভুক্ত সাত কলেজের ‘কলা ও সামাজিক বিজ্ঞান’ অনুষদে ২০২০-২১ শিক্ষাবর্ষের স্নাতক (সম্মান) শ্রেণির ভর্তি পরীক্ষায় প্রথম হয়েছেন মাদরাসাছাত্র মো. নাজমুল ইসলাম। তিনি রাজধানীর দারুন নাজাত সিদ্দীকিয়া কামিল মাদরাসার শিক্ষার্থী।\nআজ বুধবার ঢাকা বিশ্ববিদ্যালয়ের আবদুল মতিন ভার্চুয়াল ক্লাসরুমে দুপুর সাড়ে ১২টায় আনুষ্ঠানিকভাবে এ ফলাফল ঘোষণা করা হয়। এ বছর পাসের হার ৬৭ দশমিক ৯ শতাংশ।\nনাজমুলের ভর্তি পরীক্ষার স্কোর ৮৭। তিনি সর্বমোট ১০৭ নম্বর পেয়েছেন। ভর্তি পরীক্ষায় ৮৬ স্কোর করে দ্বিতীয় হয়েছেন ঠাকুরগাঁও সরকারি কলেজের শিক্ষার্থী মো. আবু কাউসার। তার মোট নম্বর ১০৬। এ ছাড়া সরকারি বাংলা কলেজের শিক্ষার্থী রাকিব হোসেন তৃতীয় হয়েছেন। তার ভর্তি পরীক্ষার স্কোর ৮৭ এবং মোট স্কোর ১০৫.৯৪।\nএ বছর ঢাবি অধিভুক্ত সাত কলেজের সামাজিক বিজ্ঞান অনুষদে আসনসংখ্যা ১১ হাজার ৯০৫টি। ভর্তি পরীক্ষায় অংশগ্রহণ করেন ২১ হাজার ১৩২ জন। পাস করেছেন ১৪ হাজার ৩৮২ জন শিক্ষার্থী।\nএর আগে ঢাকা বিশ্ববিদ্যালয় (ঢাবি) ২০২০-২০২১ শিক্ষাবর্ষে কলা অনুষদভুক্ত খ ইউনিট ভর্তি পরীক্ষায় প্রথম হন মাদরাসা শিক্ষার্থী মো. জাকারিয়া। তিনিও রাজধানীর দারুন নাজাত সিদ্দীকিয়া কামিল মাদরাসার শিক্ষার্থী।


প্রকাশ: 2019-06-21 নিউজ ডেস্ক খেলাধুলা\nএবারের বিশ্বকাপে ক্যারিয়ারের শ্রেষ্ঠ সময় পার করছেন সাকিব আল হাসান। ব্যাটিং লাইন-আপের তিন নম্বরে নেমে নিজেকে নতুন করে চেনাচ্ছেন বাংলাদেশ ক্রিকেটের সবচেয়ে বড় এই বিজ্ঞাপন। এরই মধ্যে অনেক রেকর্ড নিজের করে নেওয়া সাকিব অস্ট্রেলিয়ার বিপক্ষে গড়েছেন নতুন এক কীর্তি। কোনো সিরিজ বা টুর্নামেন্টে ন্যূনতম চারশো করা দেশের প্রথম ক্রিকেটার হলেন তিনি।\nট্রেন্ট ব্রিজে বৃহস্পতিবার বাংলাদেশের ৪৮ রানের হারের ম্যাচে ৪১ বলে ৪১ রান করে কীর্তিটি গড়েন সাকিব। পাঁচ ম্যাচে দাঁড়িয়েছে ৪২৫! এর মধ্যে রয়েছে দুটি শতক ও দুটি অর্ধশতক! বর্তমানে টুর্নামেন্টের সবচেয়ে বেশি রান সংগ্রাহকের তালিকায় আছেন দ্বিতীয়স্থানে।\nটুর্নামেন্টের প্রথম ম্যাচে দক্ষিণ আফ্রিকার বিপক্ষে দুরন্ত ৭৫ রান দিয়ে শুরু, দ্বিতীয় ম্যাচে নিউজিল্যান্ডের বিপক্ষেও করেছেন ৬৪ রান। এর পরেই সতীর্থ মাহমুদউল্লাহর কৃতিত্বে ভাগ বসিয়েছেন টানা দুই সেঞ্চুরি করে। ইংল্যান্ডের বিপক্ষে করেছেন ১২১ রান; ওয়েস্ট ইন্ডিজকে কুপোকাত করার ম্যাচে অপরাজিত ছিলেন ১২৪ রানে।\nঅস্ট্রেলিয়ার বিপক্ষেও বড় ইনিংস খেলার পথে এগিয়ে যাচ্ছিলেন সাকিব। মার্কাস স্টয়নিসের স্লোয়ার ঠিকমতো বুঝতে না পেরে ক্যাচ দিয়ে থেমে গেছেন ৪১ রানে। তাতেই এই বিশ্বকাপের দ্বিতীয় সর্বোচ্চ রান সংগ্রাহক বনে গিয়েছেন। সাকিবের চেয়ে ২২ রান বেশি নিয়ে শীর্ষে আছেন অস্ট্রেলিয়ার ডেভিড ওয়ার্নার।\nফর্মের তুঙ্গে থাকা সাকিব বিশ্বকাপে আরো একটি বিরল রেকর্ডের সামনে দাঁড়িয়ে আছেন। আর ৩৫ রান ও দুটি উইকেট নিতে পারলেই বিশ্বকাপের ইতিহাসে প্রথম ক্রিকেটার হিসেবে ১০০০ রান ও ৩০ উইকেট নেওয়ার কীর্তি গড়বেন সাকিব। এই নিয়ে চতুর্থবারের মতো ওয়ানডে বিশ্বকাপ খেলছেন ৩২ বছর বয়সী এই ক্রিকেটার। তার মোট রান দাঁড়িয়েছে ৯৬৫। আর উইকেট ২৮টি।\nমহেশখালীতে বঙ্গবন্ধু গোল্ডকাপ ফুটবল টুর্ণামেন্ট: জয় পেয়েছে আজাদ ক্রীড়া সংস্থা\nব্রাজিল কিংবদন্তি কাকার সতীর্থ ফুটবলার খেলছেন বাংলাদেশে!\nসাকিবকে ছেড়ে দিলো সানরাইজার্স\nকী অপেক্ষা করছে ইন্দোরের সবুজ উইকেটে?\nএবার ওয়ানডে র‌্যাঙ্কিং থেকে বাদ সাকিব


ঘুমাও বিবেক! | blog.bdnews24.com - pioneer blog for citizen journalism in bangladesh\nবুধবার ১৭ জুন ২০১৫, ১২:৪০ অপরাহ্ন\nঅনেকদিন পর প্রিয় জন্মস্থানে কয়েকটি দিন কাটানোর সুযোগ পেয়েছিলাম । সবুজ ছায়া-ঘেরা নিবিড় গ্রামটিতে শান্তির ছোঁয়া যেন একেবারেই অনুপস্থিত । চিরচেনা গ্রামটিকে বর্তমান অবস্থার সাথে কিছুতেই মেলাতে পারিনি। গ্রামে অবস্থানকালীন সময়ে বরাবরের মত বেশিরভাগ সময় কেটেছে বয়সের ভারে কুঁজো হওয়া মানুষগুলোর সাথে । তাদের মূখে চিরচেনা হাসির উপস্থিতি দেখিনি । আমাকে পেলে তারা যেমন হৃদয়ের সকল কথা উজাড় করে বলে আমিও মন্ত্রমুগ্ধের মত তাদের কথা শোনার জন্য ব্যাকুল থাকি । কুশালাদি বিনিময়ের পর তারা আমাকে প্রথম যে প্রশ্নটি করে সেটি শুনতে শুনতে আমি এখন আর প্রশ্নের অপেক্ষা না করেই উত্তর দিতে শুরু করি । তাদের প্রশ্নটি হল, দেশের পরিস্থিতি কি ? তাদের কাছে ছুটে যাই আমার কথা শোনানোর জন্য নয় বরং তাদের কথা শুনতে । তাদের সন্তান-সন্ততির কথা জিজ্ঞাসা করলেই বুক ফেঁটে বেরিয়ে আসে দীর্ঘশ্বাস । দারিদ্র্যের কষাঘাতে একদিনে যেমন তারা তাদের সন্তানদের শিক্ষাসহ মৌলিক অধিকার পূরণে সম্পূর্ণ সক্ষম হয়নি তেমনি মাদকের ভয়াবহ ছোঁবল উঠতি তরুণদেরকে ঘিরে ফেলেছে । মাদকের বিস্তার রোধে প্রশাসনের ভূমিকা জানতে চাইলে এর উত্তরে তাদের দীর্ঘশ্বাস আরও দীর্ঘ । স্থানীয় চৌকিদারকে এ ব্যাপারে জিজ্ঞাসা করলে তিনি আমতা আমতা করে নিজের নিরাপত্তা নিয়ে শঙ্কার কথা বলে উপজেলা প্রশাসনের অবস্থানও বোঝাতে চেষ্টা করলেন ।


Mamata Banerjee: ফ্যাশনের মিলানে শিল্পসন্ধানী মমতা - chief minister mamata banerjee to interact with italian industry bodies | Eisamay\nchief minister mamata banerjee to interact with italian industry bodies\nফ্যাশনের মিলানে শিল্পসন্ধানী মমতা\nEiSamay | Updated: 24 Sep 2018, 09:26:00 AM\nমুখ্যমন্ত্রী মমতা বন্দ্যোপাধ্যায় যে হোটেলটিতে উঠেছেন তার নাম ‘প্রিন্সিপে দ্য সাভয়া।\nসুমন চট্টোপাধ্যায় ■ মিলান\nমুখ্যমন্ত্রী মমতা বন্দ্যোপাধ্যায় যে হোটেলটিতে উঠেছেন তার নাম ‘প্রিন্সিপে দ্য সাভয়া। মিলানের হৃৎপিণ্ড ‘পিয়াজা দেলা রিপাবলিকায়’ অবস্থিত, বহু পুরোনো, সাতিশয় সম্ভ্রান্ত, ডরচেস্টার গোষ্ঠীর সিগনেচার হোটেল। দিনের বেলা শান্ত, স্নিগ্ধ, মনোরম, প্রায় কোলাহলহীন।\nসন্ধ্যা নামতে না নামতেই হোটেলের লবির চেহারাটা বদলে যায়, মনে হয় যেন অস্কারের পুরস্কার বিতরণী নৈশানুষ্ঠানের রেড কার্পেটে ভুলে পা রেখে ফেলেছি। যেন ভিন্ন গ্রহ। যেদিকে তাকাই হরেকরকমবা ফ্যাশন মডেল, তাঁদের আলো-ঝলমলে কত রকমের বাহারি সজ্জা, মুখে চড়া মেক-আপ, পায়ে রণপা সাইজের হাই হিল, কনুইয়ে ঝুলছে দুনিয়ার সবচেয়ে দামী কোনও ব্র্যান্ডের হ্যান্ডব্যাগ। পার্থিব যাবতীয় সুগন্ধি মিলে-মিশে এমন এক পরিবেশ তৈরি করেছে, বিভ্রম হয়, বেশিক্ষণ লবিতে দাঁড়িয়ে থাকলে নেশা হয়ে যেতে পারে। এ বার চোখ বুজে কল্পনা করা যাক সরু পাড় সাদা তাঁতের শাড়ি, নিরাভরণ, পায়ে সাদা রঙের মামুলি হাওয়াই চপ্পল পরে বাংলার মুখ্যমন্ত্রী সেই অপ্সরা-সমাবেশে নেমে এলেন! কেমন লাগবে তাঁর? তাঁকে দেখেই কি হোটেলের লবির উচ্চকিত কলরব, ব্যাঙ্কোয়েটের ভিতর থেকে উড়ে এসে দেওয়ালে ধাক্কা খাওয়া গমগমে বাদ্যযন্ত্রের আওয়াজ, শ্যাম্পেনের সরু গ্লাসগুলির আলতো ঠোকাঠুকি, সব চোখের নিমেষে স্তব্ধ হয়ে যাবে? বিধি বাম, হল না মনের চিরকালীন ফ্রেমে বাঁধিয়ে রাখার মতো সেই দৃশ্যের অভিজ্ঞতা।\nমমতা বন্দ্যোপাধ্যায় নীচে নামলেনই না। দিনের বেলা হাঁটাহাঁটি যত্রতত্র, সন্ধ্যার পরে গৃহবন্দি।অথচ মুখ্যমন্ত্রীর মিলান সফরের এমন একটা সময় বাছা হয়েছে, যেটা সম্বৎসরের ‘ফ্যাশন উইক’। ২১ সেপ্টেম্বর শুরু হয়েছে, চলবে ২৭ তারিখ পর্যন্ত, যেদিন মমতা কলকাতা ফেরার বিমানে উঠবেন। হোটেলের সংলগ্ন বৈভবের দ্বীপখণ্ড অধুনা কাতারিদের একচেটিয়া নিয়ন্ত্রণে থাকা পেত্রো নুয়োভা অঞ্চলটিই আবার এই ফ্যাশন শো-গুলির প্রাণকেন্দ্র। বছরে দু’বার, ফেব্রুয়ারি আর সেপ্টেম্বরে হয় ফ্যাশন উইক, এ বার সেই উৎসবের ৬০ বছর পূর্তি। কলকাতায় দুগ্গাপুজোর সঙ্গে তুলনীয় না-হলেও, এই ফ্যাশন উইকে হোটেলের এই তল্লাট সরগরম হয়ে ওঠে। চারদিকে বেশ একটা উৎসবের পরিবেশ, রাস্তায় চক্কর কাটলেই তা বিলক্ষণ মালুম হয়। জ্যামে আটকানো গাড়িগুলি হয় লেটেস্ট মডেলের বিএমডব্লিউ, মার্সিডিজ, ফেরারি অথবা রোলস রয়েজ, সারথিরা সব কেতা-দুরস্ত ইউনিফর্মে সুসজ্জিত, মাথায় টুপি। ফ্যাশন উইকে এই সময়ে মিলানে ঢল নামে বাইরের কৌতূহলী মানুষের, অসংখ্য সাংবাদিক আর ফটোগ্রাফারের। দলে দলে আসেন ইউরোপ-আমেরিকার ফ্যাশন-দুরস্ত, সৌন্দর্যপিপাসু ধনকুবেরদের অনেকে, কোনও হোটলে জায়গা পাওয়া যায় না, পেলেও স্বাভাবিক সময়ের চেয়ে অন্তত দশ গুণ গুনাগার দিতে হয়। অর্থমন্ত্রী অমিত মিত্রের কথায়, ‘ইচ্ছে করলে শহর থেকে একটু দূরে আমরা থাকতে পারতাম, কিন্তু স্থানীয় বড় ব্যবসায়ী বা শিল্পপতিরা সেখানে যেতেন না। অগত্যা আমাদের এই এলাকাটাই বাছতে হয়েছে।’ এই পরিবেশে ইতিউতি ঘুরে বেড়ানো বঙ্গীয় প্রতিনিধি দলটিই অনেকটা যেন বেমানান, গোলাপের কাননে অনভ্যস্ত পথচারী।স্থানীয় লোকজনের দাবি, দুনিয়ার ফ্যাশন ক্যাপিটাল বলে কোনও শহরকে যদি আদৌ চিহ্নিত করতে হয়, তা হলে সেই শিরোপা তাঁদের মিলানেরই পাওয়া উচিত।\nকেননা মিলানে ফ্যাশনের রমরমার ইতিহাসটি সবচেয়ে পুরোনো, সেই ষোড়শ শতক থেকে এর সূত্রপাত। লন্ডন, প্যারিস বা নিউ ইয়র্ককে তাঁরা গুরুত্বহীন মনে করেন না, তবে বছরে ঘুরে ঘুরে ফ্যাশন উইক হওয়া পশ্চিমের চার শহরের মধ্যে মিলানকেই তাঁরা সবচেয়ে বেশি কুলীন বলে মনে করেন। প্রতি বছরই ফ্যাশন উইকের সূচনা হয় নিউ ইয়র্কে, তার পর লন্ডন, মিলান হয়ে প্যারিসে সমাপ্তি। ফ্যাশন উইক মানেই নতুন ট্রেন্ড, নতুন নতুন শিল্পকর্ম, ডিজাইন আর উদ্ভাবনী ক্ষমতার ঝলমলে বিচ্ছুরণ।এই বিতর্কে যোগ দেওয়ার ন্যূনতম যোগ্যতা নেই বলে আর গভীরে প্রবেশ করার অর্বাচীন ঔদ্ধত্য দেখাইনি।\nতবে গ্যালেরিও ভিত্তোরিও ইমানুয়েল চত্বরে একবার পা রেখেই চোখ ধাঁধিয়ে গিয়েছে আমার মতো গেঁয়ো যোগীর। কে নেই সেখানে? রবার্তো কাভালি, দোলচে গাবানা, এত্রো, ফেন্দি, ফেরামাগো, গুচ্চি, জিল স্যান্ডার, ম্যাক্স মারা, প্রাদা, আর্মানি, ভার্সাচে--- সারাটা জীবন ধরে যে সব চোখ-ধাঁধানো ব্র্যান্ডের নাম শুনেছি বা বিজ্ঞাপন দেখেছি, তারা সব্বাই। ওখানেই শুনলাম তিন বছর আগে গ্রিনপিসের লোকজন ব্যাপক বিক্ষোভ দেখিয়েছিলেন বিষাক্ত রাসায়নিক ব্যবহারের বিরুদ্ধে। তাদের মূল লক্ষ্য ছিল ভারসাচে। একটি জাপানি তরুণীকে দেখলাম এক্কেবারে বাঘের ছালের মতো বিশাল একটা জামা পরে ভিতরে ক্যাট-ওয়াক দেখতে চলেছেন, সেখানে নাকি দোনাতেলা ভার্সাচের থাকার কথা। ভাঙা ভাঙা ইংরেজিতে ওই তরুণী জানালেন, পশুপাখির গায়ের রঙে জামাকাপড় এ বারের একটা বড় ট্রেন্ড! হতে পারে, চার দিকে চড়া রঙের ঔজ্জ্বল্যে কিঞ্চিৎ অস্বস্তি হল, গুটি গুটি কেটে পড়াটাই মনে হল সবচেয়ে বুদ্ধিমানের কাজ। অবশ্য রবাহূত হয়ে অন্দরে প্রবেশের কোনও উপায়ও ছিল না। সবটাই আমন্ত্রণমূলক, হাতে কার্ড যাঁর, এ সময়ে তিনিই যথার্থ ভিআইপি।\nকলকাতার মতো মিলানকেও মেলানগরী বললে অত্যুক্তি হয় না। যদিও প্রথমটি দুয়োরানি হলে দ্বিতীয়টি সুয়োরানি। সম্বৎসর মেলা লেগেই থাকে এখানে। ফ্যাশন তো আছেই, সঙ্গে আছে ডিজাইন ফেয়ার, ফুড ফেয়ার এমনকী এদেশের বৃহত্তম বইমেলা। তিন বছর আগে এ শহরে ওয়ার্ল্ড এক্সপো হয়েছিল, প্রায় আড়াই কোটি মানুষ এসেছিল। তার পরেই অনেকখানি বদলে গিয়েছে মিলানের স্ট্যাটাস আর শহরের বহিরঙ্গটি। ইতালির রাজধানী রোম থেকে সরিয়ে এই মিলানে নিয়ে আসা উচিত কি না, তা নিয়ে বেশ কিছুদিন যাবৎ চলছে বিতর্কও।\nআগামিকাল, সোমবার দুপুরে এই উৎসবমুখর পরিবেশে হতে চলেছে মুখ্যমন্ত্রীর এবারের সফরের দ্বিতীয় গুরুত্বপূর্ণ শিল্প বৈঠক। নতুনদের মধ্যে কলকাতা থেকে এসেছেন সঞ্জীব গোয়েঙ্কা আর ওয়াই কে মোদী। থাকার কথা কয়েকটি ইতালিয়ান কোম্পানির কর্ণধারদেরও। কলকাত্তাওয়ালারা রাজ্যের হয়ে ব্যাটিং করবেন জানা আছে। ইতালিয়ানরা কী বলেন তা নিয়েই কৌতূহল।\nকুচো কালনা পরের খবর\nMilan Mamata Banerjee Italy Italian industry business\nWeb Title : chief minister mamata banerjee to interact with italian industry bodies


গুগল সম্পর্কে ইইউ সাংসদের ধারণা ভুল | বিশ্ব | DW | 28.11.2014\nঅনলাইনে প্রতিযোগিতা বাড়াতে গুগল ভেঙে দেয়ার যে প্রস্তাব দিয়েছে, ইউরোপীয় পার্লামেন্ট সেটা একটা ভুল পদক্ষেপ বলে মনে করেন ডয়চে ভেলের ইয়র্গ ব্রুন্সমান৷ ইন্টারনেট জায়ান্টকে ছোট করার মানেই প্রতিযোগিতা বড় করা নয়৷\nযাঁরা একটি নতুন সার্চ ইঞ্জিন চালু করতে চান, কিংবা ম্যাপিং, ভিডিও সার্ভিস দেয়ার মতো সেবা শুরু করতে চান, তাঁরা সেটা না করে বিনিয়োগের জন্য জমিয়ে রাখা অর্থটা জানালা দিয়ে ছুঁড়ে ফেলতে পারেন – কারণ গুগলের আধিপত্যের কাছে তাঁরা টিকতে পারবেন না৷ ইউরোপীয় পার্লামেন্টের সাংসদরা যে এমনটা মনে করেন, সেক্ষেত্রে তাঁরা ঠিকই ভাবেন৷\nকিন্তু তার মানে এই নয় যে আপনি এর জন্য গুগলকে দায়ী করবেন এবং সেটা ভেঙে ফেলার কথা বলবেন৷ অন্য প্রতিযোগীদের পেছনে ফেলতে গুগল কোনো অবৈধ উপায় অনুসরণ করেনি, বরং নিজেদের উদ্ভাবন দিয়েই তারা শীর্ষে উঠেছে৷\nএটা ঠিক, এই ইন্টারনেট জায়ান্ট একেবারে নিষ্পাপ মেষশাবক নয়৷ এবং সম্ভবত গুগলের পুরনো মূলমন্ত্র ‘শয়তান হয়ো না' এখন আর প্রযোজ্য নয়৷ কোম্পানিটি সবসময় তার সুযোগের সর্বোচ্চ সদ্ব্যবহার করেছে৷ দিনে দিনে তারা পিসি, স্মার্টফোন ব্যবসায় গিয়েছে৷ এমনকি গুগল গ্লাসের মতো পণ্য বানিয়ে তারা ভবিষ্যতের ধারা সৃষ্টি করতে চায়৷ স্পষ্ট করে বললে এটা বলা যায় যে, গুগল সবসময় ব্যবহারকারীদের আগ্রহের প্রতি নজর দিয়েছে৷ অন্য প্রতিযোগী কোম্পানিগুলো যেটা পারেনি৷ এ কারণেই ইউরোপের অনেক দেশের বাজারের ৯০ শতাংশ তাদের নিয়ন্ত্রণে৷\nঅন্যের জন্য ঈর্ষার\nনিজেদের কাছে থাকা তথ্যকে কাজে লাগিয়ে গুগল এখন অনেক অর্থ আয় করছে৷ অন্য প্রতিযোগীরা সেটা না পেরে এখন রাজনীতিবিদদের শরণাপন্ন হয়েছে৷ শুরুতে গুগল ছিল শিক্ষার্থীদের একটা কোম্পানি যারা ইন্টারনেট ব্যবহারকারীদের সাহায্য করতে চেয়েছিল৷\nগুগল সবসময় ঠিক সময়ে ঠিক জায়গায় ঠিক পরিকল্পনা নিয়ে এগিয়েছে৷ সে কারণে কোম্পানিটি এখন সামনে এগিয়ে যাচ্ছে৷ সেইসঙ্গে ব্যবহারকারী হিসেবে আমিও৷ আমি যখন সার্চ ইঞ্জিনে কোনো রাস্তার নাম টাইপ করি তখন আমি ঐ রাস্তার আশেপাশের পরিবেশ সম্পর্কেও একটা ধারণা পেতে চাই৷ একটিমাত্র ক্লিক করে গুগলের মাধ্যমে কোনো স্থানের মানচিত্র সহ উপগ্রহ থেকে পাঠানো সেই এলাকার ছবি পেয়ে থাকি, তাহলে কি আমি সন্তুষ্ট থাকব, নাকি গুগলের আধিপত্য নিয়ে দুঃখ প্রকাশ করব?\nব্যবহারকারীরা কি অজ্ঞ?\nইউরোপীয় পার্লামেন্টের সাংসদরা যে বলছেন সার্চ ইঞ্জিনের বাজারে গুগল আধিপত্য বিস্তার করে আছে সেটা সত্যি৷ কিন্তু এই তথ্য থেকে তাঁদের যে উপলব্ধি সেটা ভুল৷ সাংসদরা এমন আচরণ করলেন যেন তাঁরা কোনোদিন ইয়াহু, বিং কিংবা ডাক ডাক গো-র কথা শোনেননি৷ তাঁরা কি আসলেই এটা মনে করেন যে, আমরা ব্যবহারকারীরা অন্য সার্চ ইঞ্জিন সম্পর্কে জানি না কিংবা আলাদা সার্চ ইঞ্জিন ব্যবহারের যোগ্য নই?\nআমি অন্য সার্চ ইঞ্জিন ও তাদের সেবা সম্পর্কে জ্ঞাত এবং সে কারণেই আমি বলতে পারি গুগল আমাকে যে সেবা দেয়া অন্যরা সেটা পারে না৷ সে কারণেই আমি ক্যালিফোর্নিয়ার মাউন্টেন ভিউ-এ অবস্থিত এই কোম্পানিটির একজন সমর্থক৷\nলেখক ইয়র্গ ব্রুন্সমান/জেডএইচ\nকি-ওয়ার্ডস গুগল, ইইউ, সাংসদ, ডয়চে ভেলে


সরকারের জন্য বডি-ওয়ার্ন ক্যামেরা সিকিউর নেটওয়ার্ক - ওএমজি সলিউশন\nসরকারের জন্য বডি-ওয়ার্ন ক্যামেরা সিকিউর নেটওয়ার্ক\nদেহ-জীর্ণ ক্যামেরার সংক্ষিপ্তসার:\nউন্নত ডিভাইসের প্রযুক্তিগত যুগে বাস করা, সর্বশেষতম সরঞ্জামগুলি সমাজের সুরক্ষা এবং সুরক্ষা নিশ্চিত করা সময়ের প্রয়োজন হয়ে দাঁড়িয়েছে। দেহ-জীর্ণ ক্যামেরাটি এমন একটি ছোট ডিভাইস যা কোনও ব্যক্তি কলার বা পকেট দিয়ে ক্লিপ করতে পারেন যখন কারও কারও কাছে চৌম্বকীয় হাততালি থাকে। কোনও ব্যক্তি এটিকে হেলমেটে বা চশমাতেও তৈরি করতে পারেন। এই আধুনিক ডিভাইসের ব্যাটারি ক্রমাগত উচ্চ-মানের রেকর্ডিংয়ের সাথে6থেকে 8 ঘন্টা পর্যন্ত স্থায়ী হয়। এটি রাতে বা একটি অন্ধকার জায়গায় ভিডিও রেকর্ড করতে পারে। এটি সুরক্ষা কর্মীদের জন্য অত্যন্ত সুপারিশযোগ্য।\nসরকারের জন্য সুরক্ষিত নেটওয়ার্ক হিসাবে দেহ-জীর্ণ ক্যামেরা ব্যবহার:\nগত কয়েক বছরে ইন্টারনেটের ক্রমবর্ধমান ব্যবহার দেখে তা স্পষ্ট হয়ে উঠেছে। একইভাবে, বর্তমান যুগে, যে কেউ সহজেই অনেক প্ল্যাটফর্মে ভিডিও ফুটেজ আপলোড করতে এবং সরাসরি স্ট্রিমিং শুরু করতে পারে। সেই কোর্সে, দেহ-জীর্ণ ক্যামেরা তার সমস্ত উপকারিতা এবং স্বতন্ত্রতা সহ সরকারের জন্য একটি সুরক্ষিত নেটওয়ার্কে পরিণত হয়েছে। আমরা যখন সুরক্ষা এবং সুরক্ষার কথা বলি তখন সুরক্ষা কর্মকর্তা বা পুলিশ কর্মীরা মনে রাখবেন। এখন অনেক রাজ্য সরকার পুলিশ অফিসার এবং সুরক্ষা কর্মীদের দেহ-জীর্ণ ক্যামেরা পরা বাধ্যতামূলক করেছে। এই সর্বশেষ প্রযুক্তিটি তাদের অপরাধের দৃশ্যে বা যে কোনও সুরক্ষা সতর্কতার পরেও সাধারণ কথোপকথনের সময় ঘটে যাওয়া যে কোনও ঘটনা রেকর্ড করতে সক্ষম করে। এটি সতর্কতা বাড়াতে পাশাপাশি অপরাধ ও সুরক্ষা সতর্কতাগুলি মোকাবেলায় স্বচ্ছতা বাড়াতে বেশ সহায়ক।\nযাইহোক, দেহ-জীর্ণ ক্যামেরাগুলি অনুশীলনটি প্রাথমিক পর্যায়ে রয়েছে তবে ধীরে ধীরে এটি পুলিশ বিভাগে স্ট্যান্ডার্ড সরঞ্জাম এবং সারা দেশে পুলিশ কর্মকর্তাদের পোশাকের অংশ হয়ে উঠছে। বেশ কয়েকটি হাই প্রোফাইল কেস এই প্রযুক্তিটিকে সামনে অবস্থানে এনেছে এবং এর জনপ্রিয়তা বাড়িয়েছে। আইন প্রয়োগকারী সম্প্রদায়ের মধ্যে এখন দেহ-জীর্ণ ক্যামেরা নতুন ট্রেন্ডে পরিণত হয়েছে। আইন প্রয়োগকারী সংস্থাগুলি এর উপযোগিতা মূল্যায়নের জন্য পাইলট প্রোগ্রামগুলির সাথে যোগাযোগ করে।\nসরকারের সুরক্ষিত নেটওয়ার্কের জামিনত:\nএকটি দেহ-জীর্ণ ক্যামেরা কীভাবে সরকারের সুরক্ষিত নেটওয়ার্ক নিশ্চিত করে? দেহ-জীর্ণ ক্যামেরার ব্যবহার পুলিশ বিভাগগুলির স্বচ্ছতা এবং জবাবদিহিতার বৈশিষ্ট্য। গবেষণায় দেখা গেছে যে দেহ-জীর্ণ ক্যামেরা ব্যবহারের মাধ্যমে পুলিশ কর্মকর্তাদের পেশাদারিত্ব এবং আচরণে উন্নতি এসেছে। এতে পুলিশ আধিকারিকদের মধ্যে সতর্কতা বাড়ে। তারা সাধারণ মানুষের সাথে তাদের ক্রিয়া এবং মিথস্ক্রিয়া সম্পর্কে আরও সচেতন হয় এবং সন্দেহভাজনদের আটক করার জন্য প্রয়োজনীয় বল প্রয়োগের মাধ্যমে এবং বাহিনীর অপব্যবহারের অপব্যবহারের সম্ভাবনা কম থাকে।\nবিভিন্ন উত্স থেকে প্রাপ্ত গবেষণায় দেখা গেছে যে ব্যক্তিরা যখন নিজেকে নজরদারি করার অধীনে অনুভব করে তখন তাদের আচরণ পরিবর্তন হবে। তারা যখন দেহ-জীর্ণ ক্যামেরার তত্ত্বাবধানে এবং রেকর্ডিংয়ের অধীনে নিজেকে দেখেন তখন তারা আরও কর্তব্যশীল হয়ে ওঠে এবং যে ব্যক্তি রেকর্ডিং করছে তার সাথে তাদের মিথস্ক্রিয়া পরিবর্তন করে। সংগৃহীত প্রমাণগুলি দেখায় যে ব্যক্তিরা, যারা ক্যামেরার চোখ তাদের পর্যবেক্ষণ করছে এই বিষয়ে সচেতন তারা সাধারণভাবে স্বীকৃত বা বশ্যতাপূর্ণ আচরণকে আলিঙ্গন করে বিশেষত যখন পর্যবেক্ষক একটি নিয়ম-প্রয়োগকারী সত্তা। কর্মকর্তার কেরিয়ারে বেশ কয়েকবার এমন সময় আসে যখন তারা গ্রেপ্তার করে এবং দৃশ্যে তারা যে আচরণ করে তা একেবারেই বিপরীত হয় যখন উভয়ই বিচারের জন্য আদালতের কক্ষে সাক্ষাত হয়। পেশাগতভাবে সজ্জিত প্রতিবাদী যিনি উজ্জ্বলতার সাথে কথা বলেন সে মাতাল পৃষ্ঠপোষকের চেয়ে অনেকটাই আলাদা যে লড়াইয়ে জড়িত ছিল এবং ব্যাটারির জন্য আটক ছিল। গবেষকরা খুব কাছ থেকে পর্যবেক্ষণ করেছেন যে আদালত যখন ভিডিও রেকর্ডিং দেখবেন তখন ইমপ্রেশনটি একেবারেই আলাদা হবে। আদালতে পৌঁছানো অস্বাভাবিক হতাশার কারণ হতে পারে যে কোনও আসামীকে প্রফেশনাল পোশাক পরিহিত ফেরেশতা আচরণের সাথে ইউনিফর্ম পরিহিত যা গ্রেপ্তারকৃত ব্যক্তির থেকে সম্পূর্ণ আলাদা। সেই ব্যক্তির আসল চরিত্র এবং দৃষ্টিভঙ্গি ক্যাপচারের জন্য ক্যামেরা ব্যবহার করে এটি যখন বিচারের মুখোমুখি হয় very\nসম্ভাব্য আচরণের পরিবর্তনের পাশাপাশি এজেন্সিগুলির দেহ-জীর্ণ ক্যামেরাগুলির অন্যান্য বেনিফিটগুলি হ'ল নাগরিক অভিযোগ এবং অফিসিয়াল বাহিনীর ঘটনার ব্যবহার হ্রাস। এক্সএনইউএমএক্সে, সিটি অফ রিয়াল্টো পুলিশ ডিপার্টমেন্ট, যুক্তরাজ্যের ক্যামব্রিজ বিশ্ববিদ্যালয়ের সহযোগিতায়, বডি ক্যামেরা পরিহিত পুলিশদের পরিণতি এবং প্রভাব সম্পর্কে এক দীর্ঘকালীন গবেষণা চালিয়েছিল। এক বছরেরও বেশি সময় ধরে, ক্যামেরাগুলির সহিত বিবিধ টহল শিফট সরবরাহ করা হয়েছিল যখন অন্যগুলি ছিল না। গবেষণাটি অধ্যয়নের জন্য বিভিন্ন সময়ে বিভিন্ন শিফটের এক নৈমিত্তিক নমুনা ছিল। দীর্ঘ বছর পরে, ফলাফল অবাক করা ছিল। যে গোষ্ঠীগুলিকে বডি ক্যামেরা বরাদ্দ করা হয়েছিল তাদের আগের বছরের তুলনায় এক্সএনএমএক্স% দ্বারা শক্তি প্রয়োগের ঘটনা হ্রাস পেয়েছিল। সমীক্ষা আরও জানায় যে, একই গ্রুপের বিষয়ে নাগরিকদের অভিযোগগুলি আগের বছরের রায়গুলির তুলনায় 2012% হ্রাস পেয়েছিল। রিয়াল্টো পুলিশ চিফ বলেছিলেন যে অভিযোগের সংখ্যা হ্রাস হ'ল অফিসারদের সাথে ভাল আচরণ করা বা নাগরিকরা ভাল আচরণের কারণে এটি সম্ভবত দু'জনেরই কিছুটা হলেও ছিল।\nদেহ-জীর্ণ ক্যামেরাগুলি সম্পর্কে একটি অন্য গবেষণায় একটি সুরক্ষিত নেটওয়ার্ক এবং কীভাবে এটি নাগরিকদের অভিযোগকে হ্রাস করে, মেসা পুলিশ বিভাগ একটি অভিযোগ দীর্ঘকালীন গবেষণা চালিয়েছিল যা বিশেষত অভিযোগগুলি হ্রাস করার বিষয়ে আলোকপাত করে। পাইলট প্রোগ্রাম দুটি গ্রুপ নিয়ে গঠিত; এক্সএনএনএমএক্স টহল অফিসাররা বডি ক্যামেরা ছাড়াই বরাদ্দ দেহ ক্যামেরা এবং এক্সএনএমএমএক্স সহ। গ্রুপ দুটিই নির্ধারিত টহল শুল্ক এবং ডেমোগ্রাফিকগুলিতে একই ছিল। অ্যারিজোনা বিশ্ববিদ্যালয়ের সহযোগিতায় পরিচালিত এই সমীক্ষায় সংক্ষেপে বলা হয়েছে যে বডি ক্যামেরাবিহীন টহল কর্মকর্তাদের নাগরিকদের তিনগুণ অভিযোগ রয়েছে। অতিরিক্ত হিসাবে, অধ্যয়নটি এই সিদ্ধান্তেও পৌঁছেছিল যে টহল কর্মকর্তারা যে দেহ-জীর্ণ ক্যামেরা পরেছিল তাদের জোর অভিযোগের ব্যবহারে 50% হ্রাস ছিল এবং দেহ ক্যামেরাগুলি ছিল আগের বছর থেকে নাগরিক অভিযোগে 50% হ্রাস পেয়েছিল ব্যবহার করা হয় না.\nউভয় সমীক্ষায় প্রমাণিত হয়েছে যে দেহ-জীর্ণ ক্যামেরাগুলি সরকারের জন্য নেটওয়ার্ক নিরাপদ কারণ বিস্ময়কর ফলাফল বর্ণনা করে যে দেহ-জীর্ণ ক্যামেরা নাগরিকের অভিযোগ হ্রাস করেছে। ঘটনাটি লিপিবদ্ধ হওয়ার জাগ্রত থেকে উভয় পক্ষেই এই ব্যবস্থা নেওয়া হয়েছে। গ্রিনসবারোর পুলিশ চিফ কেন মিলার বলেছেন যে আমরা আমাদের কর্মকর্তাদের উত্সাহিত করি যাতে লোকেরা তাদের রেকর্ডিং করে তা জানাতে কারণ আমরা মনে করি এটি ক্যামেরার উভয় পক্ষের আচরণকে উন্নত করে।\nদেহ-জীর্ণ ক্যামেরা ব্যবহার করে কর্মকর্তাদের কাছ থেকে ভিডিও রেকর্ডিংও বিভাগের অভ্যন্তরীণ সমস্যাগুলি সংশোধন করতে ব্যবহার করা যেতে পারে। এবং এটি একটি দরকারী প্রশিক্ষণের সরঞ্জাম। বডি ক্যামেরা ভিডিও ব্যবহারের বিষয়ে সারাদেশের পুলিশ চিফদের এক সমীক্ষায় জবাবদিহিদের মধ্যে 94% বলেছে যে তারা এটিকে প্রশাসনিক আচরণ পর্যালোচনা বা অফিসার আচরণের জন্য বা প্রশিক্ষণের সরঞ্জাম হিসাবে পর্যালোচনা করার জন্য ব্যবহার করে। বডি ক্যামেরা ভিডিওটিতে প্রচুর পরিমাণে প্রশিক্ষণের উদাহরণ রয়েছে। ফুটেজ পর্যালোচনা করার সময় প্রশাসকরা বর্তমান নীতিগুলি মূল্যায়ন করতে পারেন এবং সিদ্ধান্ত নিতে পারেন যে প্রকৃত অফিসার এনকাউন্টারগুলির উপর ভিত্তি করে সংশোধন করা দরকার কিনা। প্রশিক্ষণ বিভাগ ক্ষেত্রের আসল কলগুলির উপর ভিত্তি করে অফিসারদের প্রশিক্ষণের জন্য খুব নির্দিষ্ট পরিস্থিতি তৈরি করতে পারে। অতিরিক্তভাবে, অফিসার প্রশিক্ষণ এখন পৃথক সংস্থা বা অভ্যন্তরীণ বিভাগের জন্য সঠিক হতে পারে।\nআইন প্রয়োগের ক্ষেত্রে সবচেয়ে বড় সুবিধা হ'ল ফৌজদারি তদন্তের প্রমাণ ক্যাপচার এবং ডকুমেন্টিং। আবার, এটি কেবলমাত্র অন্য একটি সরঞ্জাম যা অপরাধীদের ক্রমবর্ধমান বিচারে সহায়তা করতে পারে। অফিসাররা যখন মূল অপরাধের দৃশ্যে জবাব দেয়, তাদের বেশিরভাগ দৃষ্টি নিবদ্ধ করা এবং প্রথম প্রধান উদ্বেগটি সেই দৃশ্যটি সুরক্ষিত করা এবং ভুক্তভোগীদের প্রাথমিক চিকিত্সার ব্যবস্থা নিয়ে সহায়তা করা। তারা যখন তাদের সাক্ষাত্কার শুরু করেছিল এবং যা ঘটেছিল তা একত্রে রাখার চেষ্টা করেছিল, সমস্ত বিবরণ বিবেচনা করা শক্ত। একটি দেহ-জীর্ণ ক্যামেরা ব্যবহার করে, কর্মকর্তা দৃশ্যটি এবং অনেক মিনিটের বিশদটি রেকর্ড করতে পারেন যা মিস করা হত। তারা যখন অপরাধের জায়গায় ঘুরে বেড়াচ্ছিল, তা জবাব দেওয়ার আগেই তারা এটি রেকর্ড করেছে। এই সরঞ্জামটি আধিকারিকদের প্রচুর পরিমাণে তথ্য দিতে পারে যা নিঃশব্দে এবং তাড়াহুড়ো না হওয়ার পরে সাধারণত ভালভাবে আসে। ডাল্টনের পুলিশ চিফ পার্কার বলেছেন যে গাড়িতে থাকা ক্যামেরাগুলির বিপরীতে দেহ-জীর্ণ ক্যামেরা সমস্ত ঘটনাকে রেকর্ড করে যা কর্মকর্তাদের অপরাধের আশপাশে ভ্রমণ এবং অসংখ্য লোকের সাক্ষাত্কার হিসাবে ঘটে। দেহ-জীর্ণ ক্যামেরা সঠিকভাবে তথ্য সংরক্ষণে আশ্চর্যজনকভাবে কার্যকর হয়েছে।\nস্থানীয় প্রসিকিউটররাও এই প্রযুক্তিটি গ্রহণের জন্য উত্সাহী এবং শক্তিশালীভাবে জড়িত এজেন্সিগুলিকে উত্সাহিত করা হয়। আদালতে উপস্থাপন করার জন্য একটি ভিডিও রেকর্ড থাকা রক্ষা করা সাধারণত কঠিন। কেনটাকিতে, স্থানীয় প্রতিরক্ষা অ্যাটর্নি দেহ-জীর্ণ ক্যামেরা ভিডিও সরবরাহের ব্যবহার সম্পর্কে মতামত দিয়েছেন। দোষী আপিল বুঝতে তাদের পক্ষে এটি সহজতর হয়ে ওঠে সম্ভবত তাদের সবচেয়ে ভাল আগ্রহী হতে পারে, কারণ আপনি বিচারকদের প্যানেল এটি দেখতে চান না। যখন ভিডিও প্রমাণ আদালতে সরবরাহ করা হয় তখন এটি পারিবারিক সহিংসতার ক্ষেত্রে মূলত সত্য। অনেক সময়, বিশেষত যদি অপব্যবহারের একটি রূপরেখা থাকে এবং ক্ষতিগ্রস্থরা ভয় পান তবে তারা অভিযোগ চাপাতে চান না। প্রমাণ সংগ্রহ করা সর্বোত্তম পক্ষে কঠিন। অপ্রয়োজনীয় শিকার এবং বিচারের সাথে মিলিত হওয়া প্রায় কার্যত অসম্ভব। ঘটনাস্থলে আসার পরে প্রসিকিউটরদের ভিডিও প্রুফ সরবরাহ করে, এটি ক্ষতিগ্রস্থদের এবং সন্দেহভাজনদের আচরণের পাশাপাশি যে কোনও আঘাতের রক্ষণাবেক্ষণ করবে। প্রসিকিউটরদের এই তথ্য সরবরাহ করে, ভিকটিম যদি অভিযোগ চাপতে অস্বীকার করে বা বিবৃতি দিতে অস্বীকার করে তবেও তারা মামলা তৈরি করতে পারে। টোপিকার চিফ মিলার জানিয়েছেন যে আমরা যখন পারিবারিক সহিংসতার ঘটনাস্থলে সন্দেহভাজনদের দেহ-জীর্ণ ক্যামেরাগুলি থেকে ভিডিও রেকর্ডিং দেখাতাম, তখন প্রায়শই তারা বিনা বিচারে দোষী সাব্যস্ত হয়।\nসংক্ষেপে বলতে গেলে, দেহ-জীর্ণ ক্যামেরা আইন প্রয়োগকারী সংস্থাগুলির অনেকগুলি সমস্যা এবং উদ্বেগ সমাধান করেছে এবং সরকারের নিরাপদ নেটওয়ার্কে পরিণত হয়েছে।\nসরকারের জন্য বডি-ওয়ার্ন ক্যামেরা সিকিউর নেটওয়ার্ক সর্বশেষ সংশোধিত হয়েছে: অক্টোবর 9th, 2019 by অ্যাডমিন


অভিবাসনের সুফল সত্যিকার অর্থে অভিবাসীরা পাচ্ছে না। এর অন্যতম কারণ উচ্চ অভিবাসন ব্যয়। অন্য দেশের অভিবাসীদের তুলনায় বাংলাদেশিদের চার থেকে পাঁচ গুণ বেশি খরচ করে বিদেশে যেতে হয়। ব্যক্তিপর্যায়ে অবৈধভাবে ভিসা ক্রয়-বিক্রয়ে কোটি কোটি টাকা হাতিয়ে নেয় বিদেশের সিন্ডিকেট। ২০১৬ সালে পাঁচটি দেশ—সৌদি আরব, কুয়েত, আরব আমিরাত, মালয়েশিয়া ও সিঙ্গাপুরের ভিসা অবৈধভাবে কেনাবেচার মাধ্যমেই ২ দশমিক ১ বিলিয়ন ডলার (বাংলাদেশি টাকায় প্রায় ১৭ হাজার কোটি টাকা) পাচার হয়ে যায়। গতকাল রবিবার রাজধানীর আগারগাঁওয়ে বঙ্গবন্ধু আন্তর্জাতিক সম্মেলন কেন্দ্রে ’অভিবাসন ও সোনার মানুষ সম্মিলন ২০১৯’ শীর্ষক অনুষ্ঠানে বক্তারা এসব তথ্য তুলে ধরেন।\nপ্রবাসীদের রেমিট্যান্স পাঠানো ’কষ্ট শূন্য’ করার দাবি জানিয়ে বক্তারা বলেন, ’যেসব প্রবাসী ২০০ ডলারের কম রেমিট্যান্স দেশে পাঠাবে তারা যাতে শূন্য খরচে সেই টাকা পাঠাতে পারে এর উদ্যোগ নিতে হবে। কুড়িগ্রামসহ উত্তরাঞ্চলের মানুষ খুব বেশি বিদেশে যেতে পারছে না। এর মূল কারণ হচ্ছে অর্থের সমস্যা। ওই সব এলাকার মানুষ যেন বিদেশে যেতে পারে সে জন্য সরকারকে অর্থের ব্যবস্থা করতে হবে। জলবায়ু পরিবর্তনের কারণে উপকূল এলাকা থেকে আগামী দশকে লাখ লাখ মানুষ ঢাকাসহ এর আশপাশের জেলায় অভিবাসী হয়ে বসবাস করবে। উন্নত দেশের চাপিয়ে দেওয়া এই জলবায়ু পরিবর্তনের কারণে ’ক্লাইমেট মাইগ্রেন্ট পাসপোর্টে’ উন্নত দেশগুলোতেও বাংলাদেশ থেকে কর্মী নিতে হবে।\nবেসরকারি সংস্থা ’রিফিউজি অ্যান্ড মাইগ্রেটরি মুভমেন্টস রিসার্চ ইউনিটের’ চেয়ারপারসন ড. তাসনিম সিদ্দিকীর সভাপতিত্বে আয়োজিত অনুষ্ঠানে অভিবাসন খাতের সিন্ডিকেট নির্মূল করার দাবি জানিয়ে টিআইবির নির্বাহী পরিচালক ড. ইফতেখারুজ্জামান বলেন, ’বছরে ১৫ দশমিক ২ বিলিয়ন ডলার বৈদেশিক মুদ্রা অর্জন করার কথা আমরা বলছি; কিন্তু প্রতিবছর অবৈধ প্রক্রিয়ায় কমপক্ষে ২ দশমিক ১ বিলিয়ন ডলার যে কৌশলে পাচার হয়ে যাচ্ছে, সেটি কিন্তু আমরা দেখছি না। এর মাসুল দিচ্ছে আমাদের অভিবাসনকর্মীরা।’ তিনি আরো বলেন, ’সরকারি কর্মকর্তা-কর্মচারীদের একাংশের এসব দুর্নীতির সঙ্গে যোগসাজশের কারণে প্রবাসীরা দুর্ভোগ পোহাচ্ছে। যারা অনিয়ম ও দুর্নীতির সঙ্গে জড়িত তাদের দৃষ্টান্তমূলক শাস্তি দিতে হবে।’\nইফতেখারুজ্জামান আরো বলেন, ’অভিবাসীদের কারণে শুধু আমাদের দেশই লাভবান হচ্ছে না, যেসব দেশে আমাদের কর্মীরা যাচ্ছে সেসব দেশের অর্থনীতিতেও বিরাট অবদান রাখছে তারা। আমরা যখন ওই সব দেশের সঙ্গে কূটনীতি করব, তাদের কাছে আমাদের নতজানু হওয়ার দরকার নেই। আমাদের মাথা উঁচু করে বলতে হবে তোমাদের অথর্নীতিতে আমরা অবদান রাখছি। এই যে ভিসা বেচাকেনার মাধ্যমে অবৈধ লেনদেন হচ্ছে, সেটি বন্ধ করো। বিভিন্ন দেশের দূতাবাস কিংবা হাইকমিশনে সক্ষমতা বাড়ানোর পাশপাশি অনিয়ম ও দুর্নীতি বন্ধ করতে হবে।’\nসেন্টার ফর পলিসি ডায়ালগের (সিপিডি) সিনিয়র ফেলো ড. মোস্তাফিজুর রহমান বলেন, ’টেকসই উন্নয়নে অভিবাসীদের রেমিট্যান্স পাঠানোর কষ্ট কমিয়ে আনতে হবে। রেমিট্যান্স পাঠানোর ক্ষেত্রে কস্ট তিন পার্সেন্টে কমিয়ে আনতে বাংলাদেশ কাজ করছে। ২০০ ডলারের কম যেসব প্রবাসী বাংলাদেশে রেমিট্যান্স পাঠাবে তারা যাতে শূন্য খরচে দেশে টাকা পাঠাতে পারে সেই বিষয়ে চিন্তাভাবনা চলছে। কুড়িগ্রামসহ উত্তরাঞ্চলের মানুষ খুব বেশি বিদেশে যেতে পারছে না, তারা যাতে বিদেশে যেতে পারে সে জন্য সরকারকে অর্থের ব্যবস্থা করতে হবে। সরকারি অর্থে বিদেশে যাওয়ার উদ্যোগ নিতে হবে।’\nআন্তর্জাতিক সংস্থা ইন্টারন্যাশনাল সেন্টার ফর ক্লাইমেট চেঞ্জ অ্যান্ড ডেভেলপমেন্টের (আইসিসিসিএডি) পরিচালক ড. সেলিমুল হক বলেন, ’জলবায়ু পরিবর্তনের কারণে আগামী দশকে উপকূলীয় অঞ্চল থেকে লাখ লাখ মানুষ ঢাকাসহ বিভিন্ন শহরে আসবে। দেশের ভেতরেই এই অভিবাসন হচ্ছে উন্নত দেশগুলোর জোর করে চাপিয়ে দেওয়া। আমরা দাবি রাখতে পারি যে ক্লাইমেন্ট মাইগ্রেন্ট পাসপোর্ট নিয়ে উন্নত দেশগুলোতেও বাংলাদেশ থেকে কর্মী নিতে হবে। এটি অবশ্যই আদায় করে নেওয়ার যৌক্তিকতা তুলে ধরতে হবে।’\nঅভিবাসন নিয়ে কাজ করা বেসরকারি সংস্থা ওয়ারবির পরিচালক সাইফুল ইসলাম বলেন, অভিবাসীদের বিদেশে যাওয়ার পেছনে সরকারের কোনো বিনিয়োগ নেই। নিজের বাড়িঘর বিক্রি, জমি বন্ধক আর ঋণের টাকায় তারা অভিবাসী হচ্ছে। অভিবাসীদের জন্য নেই কোনো প্রণোদনার ব্যবস্থা। তাই এই সেক্টরের কর্মীদের জন্য প্রণোদনা দেওয়ার ব্যবস্থা করতে হবে।\nঅভিবাসন বিষয়ে বিশেষজ্ঞ কামরুল কবীর ভূঁইয়া বলেন, ’রেমিট্যান্স পাঠানোর কষ্ট কমাতে পারলে আরো রেমিট্যান্স বাড়বে। হুন্ডির মাধ্যমে বিশাল অঙ্কের টাকা বাংলাদেশে আসছে। এটি যদি আমরা ফরমাল সেক্টরের মাধ্যমে নিয়ে আসতে পারি, রেমিট্যান্স আরো বাড়বে। আর ২৪ ঘণ্টাই কিভাবে রেমিট্যান্স দেশে পাঠাতে পারে সেই প্রক্রিয়ার জন্য আমরা প্রতিনিয়ত কাজ করছি। এক হাজার ২০০ এক্সচেঞ্জ অফিসের সঙ্গে কাজ করছি।’\nঅনুষ্ঠানের প্রধান অতিথি তত্ত্বাবধায়ক সরকারের সাবেক উপদেষ্টা হোসেন জিল্লুর রহমান বলেন, ’অভিবাসীদের পাঠানো রেমিট্যান্স নিয়ে আমরা যতটা আগ্রহী এবং উৎসাহী, সেই তুলনায় অভিবাসীদের প্রতি মানবিক ব্যবহারের জায়গাটায়—মর্যাদার বিষয়ে সেইভাবে সরব নই। বিমানবন্দর কিংবা দূতাবাসেও তাদের প্রতি মানবিক ব্যবহারের জায়গাটা উন্নত করতে পারছি না। এটা নীতির বিষয় নয়, এটা দৃষ্টিভঙ্গির বিষয়। বিমানবন্দরে যাঁরা আছেন তাঁদের এ বিষয়ে প্রশিক্ষণের ব্যবস্থা করা উচিত।’ তিনি বলেন, দেশে ফেরত আসা প্রবাসীদের বিষয়েও নতুন করে ভাবতে হবে। তারা অনেকেই দক্ষ হয়ে ফিরছে। দেশে তাদের কাজে লাগানোর উদ্যোগ নিতে হবে।\nজনশক্তি কর্মসংস্থান ও প্রশিক্ষণ ব্যুরোর মহাপরিচালক সেলিম রেজা বলেন, ’অভিবাসীরা সোনার মানুষ। তাদের আমরা অনেক সহায়তা দিতে পারি না আমাদের সীমাবদ্ধতার কারণে।’\n২০২০ থেকে ২০২৯ সালকে অভিবাসন দশক ঘোষণা করে নারী ও পুরুষ অভিবাসীদের অধিকার রক্ষায় স্বল্প, মধ্য ও দীর্ঘমেয়াদি পরিকল্পনা প্রণয়নের দাবি জানিয়ে ড. তাসনিম সিদ্দিকী বলেন, ’আমরা যে দীর্ঘদিন ধরে অপেশাদার ও অদক্ষ লোক পাঠাচ্ছি, তার বদলে আমরা যেন দক্ষ কর্মী পাঠাতে পারি সে জন্য দক্ষ কর্মী গড়ে তুলতে হবে।’ তিনি বলেন, ’বিদেশে নারী কর্মীরা নিগ্রহ, নির্যাতনের শিকার হয়। আন্তর্জাতিক পরিসরে যে বহুপক্ষীয় ফোরামগুলো আছে, সেখানে আমাদের আওয়াজ তুলতে হবে।’ গতকাল রবিবার বিকেলে সম্মিলনের সমাপনী অধিবেশনে প্রধান অতিথি ছিলেন পরিকল্পনামন্ত্রী এম এ মান্নান। তিনি বলেন, কিভাবে অভিবাসীদের সুযোগ-সুবিধা বাড়ানো যায় এবং পদ্ধতিগত জটিলতাগুলো দূর করা যায় সে জন্য সরকার কাজ করছে।\nবিকেলে অভিবাসনবিষয়ক আন্ত বিশ্ববিদ্যালয় পার্লামেন্টারি বিতর্ক প্রতিযোগিতা অনুষ্ঠিত হয়। এতে অংশ নেয় ঢাকা ও চট্টগ্রাম বিশ্ববিদ্যালয়ের শিক্ষার্থীরা। প্রধান অতিথি ছিলেন পার্লামেন্টারি ককাস অন মাইগ্রেশনের সভাপতি মো. ইসরাফিল আলম এবং বিশেষ অতিথি ছিলেন বায়রার সভাপতি ও সংসদ সদস্য বেনজির আহমেদ, মানুষের জন্য ফাউন্ডেশনের নির্বাহী পরিচালক শাহীন আনাম। পরে তাসনিম সিদ্দিকী ও সি আর আবরারের ’টুয়ার্ডস ট্রান্সপারেন্সি ইন রিক্রুটমেন্ট : মেকিং দালালস ভিজিবল’ বইয়ের মোড়ক উন্মোচন করেন জাতীয় অধ্যাপক ড. আনিসুজ্জামান।


ডেইলি সিলেট ডট কম :: প্রকাশিত হয়েছে : ১ এপ্রিল ২০২০, ১:৪৯ অপরাহ্ন | ১:৪৯ অপরাহ্ন\nনোভেল করোনাভাইরাস (কোভিড-১৯) নিয়ে গুজব ছড়িয়ে বিভ্রান্তি তৈরির অভিযোগে নতুন করে ৮২টি ফেসবুক আইডি, পেজ ও ওয়েবসাইট শনাক্ত করেছে আইনশৃঙ্খলা বাহিনী। এগুলোর পরিচালনাকারীকে খুঁজছে পুলিশ। তাদের ধরতে ইতোমধ্যে অভিযান শুরু করেছে পুলিশের একাধিক ইউনিট।\nএর আগে গুজব ছড়ানোর অভিযোগে ৫০টি ফেসবুক অ্যাকাউন্ট, পেজ, ইউটিউব চ্যানেল শনাক্ত করে সেগুলো ব্লক করার জন্য বাংলাদেশ টেলিকমিউনিকেশন রেগুলেটরি কমিশনে (বিটিআরসি) পাঠায় পুলিশ।\nপুলিশ জানায়, গুজব ছড়ানোর অপরাধে ইতোমধ্যে ঢাকা, চাঁদপুর, খাগড়াছড়ি, কিশোরগঞ্জ, চট্টগ্রাম থেকে কমপক্ষে ২০ জনকে গ্রেফতার করা হয়েছে। এ ছাড়া গুজবের এসব পোস্ট শেয়ার করার জন্য ৭ জনকে আটক করে পরবর্তীতে এমন পোস্ট শেয়ার করবেন না মর্মে মুচলেকা নিয়ে ছেড়ে দেয়া হয়।\nপুলিশ সদর দফতরের সহকারী মহাপরিদর্শক (এআইজি) মো. সোহেল রানা বলেন, করোনাভাইরাস নিয়ে নানা ধরনের গুজব ছড়িয়ে জনমনে আতঙ্ক ও বিভ্রান্তি তৈরি করার কারণে ইতোমধ্যে দেশের বিভিন্ন জেলায় অভিযান চালিয়ে অনেককে গ্রেফতার করা হয়েছে। আমরা ইতোমধ্যে সামাজিক যোগাযোগ মাধ্যমের ৫০টি অ্যাকাউন্ট শনাক্ত করে বন্ধ ও প্রয়োজনীয় ব্যবস্থা নেয়ার জন্য জন্য বিটিআরসিকে তথ্য দিয়েছি। গুজব ছড়ানোর কারণে নতুন করে আরও ৮২টি অ্যাকাউন্ট, পেজ ও ওয়েবসাইট শনাক্ত করা হয়েছে। এগুলো যারা পরিচালনা করছেন তাদের খুঁজে বের করে আইনের আওতায় আনতে অভিযান চলছে।\nএদিকে মঙ্গলবারও বাংলাদেশে করোনা আক্রান্তের সংখ্যা ও মৃতের সংখ্যা নিয়ে বিভ্রান্তি ও গুজব ছড়ানো হয় বলে জানিয়েছে পুলিশ। এর মধ্যে কয়েকটি ফেসবুক পেজ, বিদেশ থেকে পরিচালিত কয়েকটি বাংলাদেশভিত্তিক অনলাইন নিউজপোর্টাল, ইউটিউব চ্যানেল রয়েছে।\nএ বিষয়ে সম্প্রতি এক সংবাদ সম্মেলনে পুলিশের মহাপরিদর্শক (আইজিপি) ড. মোহাম্মদ জাবেদ পাটোয়ারী বলেন, করোনাকে কেন্দ্র করে পৃথিবীব্যাপী ফেক নিউজ ও গুজব ভয়ঙ্কর রূপে দেখা দিয়েছে। বাংলাদেশও এর বাইরে নয়। আমরা গুজব ও ফেক নিউজের বিরুদ্ধে প্রচারণা ও ব্যবস্থা নিচ্ছি। গোয়েন্দা সংস্থা, র্যাব ও পুলিশের সাইবার টিম কাজ করে যাচ্ছে। ইতোমধ্যে কয়েকজনের বিরুদ্ধে ব্যবস্থা নেয়া হয়েছে এবং গুজব ছড়ানো আইডি বন্ধ করা হয়েছে।সূত্র : জাগো নিউজ


সন্ত্রাসীর নাম মুরগি মিলন – PBA Agency For Photo News\nPublished: July 16, 2020 1:35 pm\nকামরুল হাসান: বিমানবন্দর থেকে কাস্টমস ইন্সপেক্টর ফিরোজ আহমেদ ফোন করেছেন অফিসের টিঅ্যান্ডটি নম্বরে। জনকণ্ঠের টেলিফোন অপারেটর লিজা আমার এক্সটেনশন নম্বরে ফোনটা ফরোয়ার্ড করে বললেন, ভদ্রলোক নাকি আপনার পরিচিত, খুব বিপদে আছেন।\nফিরোজ আহমেদকে আমি বেশ ভালোভাবেই চিনি। শুল্ক গোয়েন্দা ও তদন্ত অধিদপ্তরের ডাকসাইটে ইন্সপেক্টর। বড় বড় অপারেশন করেন। সিরাজগঞ্জে বাড়ি, আওয়ামী লীগ নেতা মোহাম্মদ নাসিমের ঘনিষ্ঠ। ভেবে পেলাম না, তাঁর মত মানুষ কি এমন বিপদে পড়তে পারেন।\nফোন ধরলাম, ফিরোজ সাহেব কথা বলছেন আর হাঁপাচ্ছেন। তাঁর কথা শুনে বুঝলাম তিনি নন, বিপদে পড়েছেন তার এক ঘনিষ্ঠ সহকর্মী।\nবিষয়টা কী? প্রশ্ন করতে তিনি সেই কর্মকর্তার নাম ধরে বললেন, তাঁর বন্ধু সেই কাস্টমস অফিসারের অবস্থা খুব খারাপ। এক সন্ত্রাসী দলবল নিয়ে তাঁর বাড়িতে ঢুকে বউ বাচ্চার সামনে মাথায় রিভলবার ঠেকিয়ে বলেছে, বিমানবন্দরে আটকে রাখা তার মালামাল কালকের মধ্যে ছেড়ে না দিলে মাথায় গুলি করবেন। আর কাস্টমস অফিসারের স্ত্রীকে বলেছেন, ‘তোর স্বামীকে বলিস কথা না শুনলে তাকে গুলি করব । তারপর স্বামীর ছবির দিকে তাকিয়ে জীবন পার করিস’ । এই হুমকির পর তাদের এক বাচ্চা অজ্ঞান হয়ে গেছে। ভাবি কাঁদছেন, কাস্টমস কর্মকর্তার বুকে ব্যথা শুরু হয়েছে। তিনি হার্টের ব্যথা কমানোর ট্যাবলেট জিবের নিচে দিয়ে শুয়ে আছেন।\nফিরোজ সাহেবের ফোন রেখে বিস্তারিত জানতে সেই কর্মকর্তার বাসায় ফোন দিলাম। ধরলেন তাঁর স্ত্রী। ফিরোজ সাহেবের রেফারেন্স দিতেই শুরু করলেন কান্না। বারবার অনুরোধ করলেন-এ খবর যেন ছাপা না হয়। ছাপা হলে তারা সবাই প্রাণে মারা যাবেন। আমি পড়লাম দোটানায়।\nজনকণ্ঠের তখন প্রধান প্রতিবেদক ছিলেন প্রয়াত আবদুল খালেক। তাঁকে জানাতেই তিনি বললেন, আগে পুলিশের সঙ্গে কথা বলো। তার আগে বলো এদের গুরু কে? আমি বললাম-এরা লিয়াকতের লোক। আর লিয়াকত চলেন হেমায়েতউল্লাহ আওরঙ্গের সঙ্গে। তিনি বললেন, এত দুরে যাওয়ার দরকার নেই, তুমি লিয়াকতকে ফোন দিয়ে ঘটনাটা বলো, আর মুরগি মিলনের বক্তব্য চাও।\nএত দিন পর ঘটনাটি বললাম আমার এক সহকর্মীকে। তিনি জানতে চাইলেন, পুলিশ তখন কোন অ্যাকশনে গেল না কেন? সে কথাও জানালাম তাকে।\nরিপোর্ট না করলেও চিফ রিপোর্টারের সঙ্গে কথা বলে ফোন করেছিলাম রমনা থানার ওসিকে। তিনি সব শুনে বললেন, এ ঘটনা আমার এলাকায় হয়নি। এখানে আমার কিছু করার নেই। আপনি বরং ডিবিকে বলেন। ডিবিতে তখন সর্বোচ্চ কর্মকর্তা ছিলেন ডিসি পদের। সেই পদে তখন ছিলেন সৈয়দ বজলুল করিম। তাঁকে বলতেই তিনি সিলেটী উচ্চারণে বলেন, ‘আরে মিয়া, তুমরা তুমরা মিলাইয়া লও ।’ আমাকেও তিনি সন্ত্রাসীর সারিতে ফেলে দিলেন ।\nলেখক: সিটি এডিটর, দৈনিক প্রথম আলো


প্রকাশিত: ১৯:৪৪, ১৮ সেপ্টেম্বর ২০২১ আপডেট: ২০:০৪, ১৮ সেপ্টেম্বর ২০২১\nঅনুষ্ঠানে বক্তব্য রাখছেন পরিবেশ, বন ও জলবায়ু পরিবর্তন মন্ত্রণালয়ের মন্ত্রী মো. শাহাব উদ্দিন এমপি।\nওজোনস্তর ক্ষয়রোধ এবং বৈশ্বিক উষ্ণতা নিয়ন্ত্রণে অনুকরণীয় দৃষ্টান্ত সৃষ্টি করেছে বাংলাদেশের ইলেকট্রনিক্স জায়ান্ট ওয়ালটন। পরিবেশবান্ধব ও বিদ্যুৎ সাশ্রয়ী পণ্য উৎপাদন, বাজারজাত ও রপ্তানি করছে তারা।\nওয়ালটন কারখানায় ‘বিশ্বের প্রথম এইচএফসি ফেজ আউট’ প্রকল্প বাস্তবায়ন হয়েছে। সম্প্রতি চালু করেছে এইচসিএফসি ফেজ আউট প্রকল্প। এসব প্রকল্প বায়ুমণ্ডলে বিপুল পরিমাণ ক্ষতিকারক পদার্থের নিঃসরণ হ্রাস করে ওজোনস্তর সুরক্ষায় গুরুত্বপূর্ণ ভূমিকা রাখছে। মোটকথা পরিবেশ সুরক্ষায় সবার চেয়ে এগিয়ে আছে ওয়ালটন।\nপরিবেশ অধিদপ্তর এবং ওয়ালটনের আয়োজনে বিশ্ব ওজোন দিবস-২০২১ এর বিশেষ আলোচনা অনুষ্ঠানে অতিথিরা।\nওজোনস্তরের ক্ষয়রোধ ও বৈশ্বিক উষ্ণতা নিয়ন্ত্রণে বিশ্বব্যাপী সচেতনতা সৃষ্টির লক্ষ্যে প্রতি বছর ১৬ সেপ্টেম্বর পালিত হয় বিশ্ব ওজোন দিবস। দিবসটির এবারের প্রতিপাদ্য হলো- ‘মন্ট্রিল প্রটোকল মেনে ওজোন স্তর রক্ষা করি, নিরাপদ খাদ্য ও প্রতিষেধকের শীতল বিশ্ব গড়ি’। দিবসটি উপলক্ষ্যে এ প্রতিপাদ্যকে নিয়ে শনিবার ওয়ালটনে অনুষ্ঠিত হয় বিশেষ আলোচনা সভা।\nসেসময় যথাযথ স্বাস্থ্যবিধি ও সামাজিক দূরত্ব মেনে আরও উপস্থিত ছিলেন ওয়ালটন হাই-টেক ইন্ডাস্ট্রিজের অ্যাডিশনাল ম্যানেজিং ডিরেক্টর আবুল বাশার হাওলাদার, ডেপুটি ম্যানেজিং ডিরেক্টর নজরুল ইসলাম সরকার, এমদাদুল হক সরকার, ইভা রেজওয়ানা নিলু, হুমায়ূন কবীর, শোয়েব হোসেন নোবেল ও আলমগীর আলম সরকার, সিনিয়র এক্সিকিউটিভ ডিরেক্টর এস এম জাহিদ হাসান, উদয় হাকিমসহ পরিবেশ অধিদপ্তর, ইউএনডিপি বাংলাদেশ এবং ওয়ালটনের ঊর্ধ্বতন কর্মকর্তাগণ।\nপরিবেশ, বন ও জলবায়ু পরিবর্তন মন্ত্রণালয়ের মন্ত্রী মো. শাহাব উদ্দিন এমপিকে ফুল দিয়ে স্বাগত জানাচ্ছেন ওয়ালটন হাই-টেক ইন্ডাস্ট্রিজ লিমিটেডের চেয়ারম্যান এস এম নূরুল আলম রেজভী।\nঅনুষ্ঠানে বক্তারা বলেন, ‘পৃথিবী ও প্রাণিজগতের জন্য ওজোনস্তর আশির্বাদ। এটি পৃথিবীর ফিল্টার। কিন্তু ক্ষতিকর কেমিক্যাল ও গ্যাসের ব্যবহারে তা ধ্বংস হচ্ছে। ওজোনস্তর রক্ষার জন্য আটটি ক্ষতিকর পদার্থের ব্যবহার বন্ধে ১৯৮৭ সালে কানাডার মন্ট্রিলে স্বাক্ষরিত হয় বিশ্ব চুক্তি। ‘মন্ট্রিল প্রোটোকল’ খ্যাত ওই চুক্তিতে অনুস্বাক্ষরিত দেশগুলোর মধ্যে অন্যতম বাংলাদেশ। মন্ট্রিল প্রোটোকলের আওতায় বর্তমানে ১০০টির মতো ওজোন ক্ষয়কারী দ্রব্যের ব্যবহার নিয়ন্ত্রণে কাজ চলছে। এক্ষেত্রে বেসরকারি খাতে ওয়ালটন ব্যাপক অবদান রেখে চলেছে।\nবৈশ্বিক উষ্ণায়ন রোধকল্পে ওয়ালটনের নেওয়া প্রকল্পগুলোর ফলে ৫৪৩ হাজার টন কার্বন নিঃসরণ হ্রাস পেয়েছে। এর ফলে ৩০ শতাংশ বিদ্যুৎ সাশ্রয় হয়েছে। দূষণ নিয়ন্ত্রণ এবং পরিবেশ সংরক্ষণে অসামান্য অবদান রাখার স্বীকৃতিস্বরূপ ২০১৮ সালে জাতীয় পরিবেশ পদক পেয়েছে ওয়ালটন।\nপ্রধান অতিথির বক্তব্যে মন্ত্রী মো. শাহাব উদ্দিন ওজোনস্তরের সুরক্ষায় ওয়ালটনের নেওয়া বিভিন্ন পদক্ষেপের প্রশংসা করেন।\nপরিবেশ, বন ও জলবায়ু পরিবর্তন মন্ত্রণালয়ের উপমন্ত্রী বেগম হাবিবুন নাহার এমপিকে ফুল দিয়ে স্বাগত জানাচ্ছেন ওয়ালটন হাই-টেক ইন্ডাস্ট্রিজ লিমিটেডের ভাইস চেয়ারম্যান এস এম শামছুল আলম।\nতিনি বলেন, ‘বর্তমান সরকার একটি সবুজ ও সুন্দর বাংলাদেশ গড়ায় অঙ্গীকারবদ্ধ। ওয়ালটনসহ সরকারি ও বেসরকারি প্রতিষ্ঠান এবং দেশের আপামর মানুষকে নিয়ে আমরা পরিবেশের সুরক্ষা নিশ্চিত করতে নিরলসভাবে কাজ করছি।’\nউপমন্ত্রী বেগম হাবিবুন নাহার এমপি বলেন, ‘ওজোনস্তর তথা পরিবেশ সুরক্ষায় ওয়ালটন সবার চেয়ে এগিয়ে রয়েছে। শুধু বাংলাদেশেই নয়, বিশ্বের বহু দেশে ওয়ালটনের পণ্য পৌঁছে গেছে। পরিবেশ সুরক্ষায় ওয়ালটনের নেওয়া পদক্ষেপ অন্য প্রতিষ্ঠানগুলোর জন্যও অনুকরণীয়।’


এইচডিএমআই আউট থেকে ক্যাবল ক্যামেরা / ক্যামেরা স্ট্রিম হিসাবে আইফোন ব্যবহার করবেন?\nআমি ভাবছি যে আইসোনকে ইউএসবি ওয়েব ক্যামের মতো ব্যবহার করার কোনও উপায় আছে কিনা ? আমি ওয়াইফাই এবং বন্ধুদের জন্য সমাধানগুলি দেখেছি কিন্তু এর মধ্যে কোনওটি ক্যাবেড সংযোগের জন্য কাজ করছে বলে মনে হচ্ছে না।\nবিকল্পভাবে, আমি জানি যে এইচডিএমআই অ্যাডাপ্টার ব্যবহার করা এবং ক্যাপচার কার্ডের সাহায্যে সেই সিগন্যালটি ক্যাপচার করা সম্ভব তবে যতদূর আমি অবগত রয়েছি তার অর্থ কেবল পর্দার রেজোলিউশন। আমি অ্যাপ্লিকেশানের উপর নির্ভর করে আউটপুটযুক্ত রেজোলিউশনটি আসলে পরিবর্তিত করে তবে এটি নিশ্চিত করার কোনও উত্স খুঁজে পাইনি যদিও আমি আরও কিছু প্রতিবেদন পড়েছি।\n6 এস ক্যামেরা4কে রেকর্ড করতে সক্ষম, এটি কোনওভাবেই পুরো4কে ক্যাপচার করা সম্ভব বা আইফোন যা দেখছে তা "দখল" করার একমাত্র উপায় ক্যামেরা অ্যাপটি খুলছে? এইচডিএমআই-এর মাধ্যমে পূর্ণ সেন্সর-গ্র্যাড স্ট্রিম আউটপুট দেওয়ার জন্য কি কোনও অ্যাপ সেট আপ করা যেতে পারে?


NNBD | জেরুজালেম প্রশ্নে মার্কিনীদের ভ্রান্তনীতি\n২৭ ডিসেম্বর ২০১৭, ১৫:১২\nজেরুজালেম প্রশ্নে মার্কিনীদের ভ্রান্তনীতি\nসম্প্রতি মার্কিন প্রেসিডেন্ট ঐতিহাসিক জেরুজালেম শহরকে ইসরাইলী রাজধানী হিসেবে স্বীকৃতি এবং সেখানে মার্কিন দূতাবাস স্থানান্তরের ঘোষণা দিয়েছেন। বিষয়টি বিশ্বের শান্তিকামী মানুষ কোনভাবেই কাঙ্খিত ও যৌক্তিক মনে করছেন না। মূলত মার্কিন প্রশাসনের এমন দায়দায়িত্বহীন ঘোষণা পুরো মধ্যপ্রাচ্য পরিস্থিতিকে জটিল থেকে জটিলতর করে তুলবে বলেই মনে করা হচ্ছে। বস্তুত পুরো মধ্যপ্রাচ্য পরিস্থিতিকে স্থিতিশীল রাখতে এবং স্থায়ী শান্তি প্রতিষ্ঠায় যেখানে সকল পক্ষকেই দায়িত্বশীল আচরণ জরুরি ছিল সেখানে মার্কিন প্রশাসনের এমন অনাকাঙ্খিত ঘোষণা জ্বালানো আগুণে ঘি ঢেলে দেয়ার সমতুল্য বলেই মনে করছেন আন্তর্জাতিক পর্যবেক্ষক মহল। যা শুধু মধ্যপ্রাচ্য নয় বরং বিশ্বশান্তির জন্যও মোটেই সহায়ক নয়।\nমূলত মার্কিন প্রেসিডেন্ট ডোনাল্ড ট্রাম্প বিশ্বজনমতকে উপেক্ষা করেই এমন নেতিবাচক ঘোষণা দিয়েছেন। যা বিশ্ববাসীকে সংক্ষুব্ধ করে তুলেছে। এমনকি এই ইস্যুতে দীর্ঘদিন বিচ্ছিন্ন থাকা মুসলিম বিশ্ব ও এক প্লাটফরমে দাঁড়াতে সক্ষম হয়েছে। ওআইসি এই ইস্যুতে প্রায় সর্বসম্মত প্রস্তাব গ্রহণে সক্ষম হয়েছে। অতীতে এ ধরনের ইস্যুতে ওআইসি সহ মুসলিম রাষ্ট্রগুলোকে এভাবে সর্বসম্মত সিদ্ধান্তে পৌঁছতে দেখা যায়নি। এমনকি বিশ্বের প্রায় সকল রাষ্ট্রই জেরুজালেম ইস্যুতে সোচ্চার হয়েছে এবং জাতিসংঘ গৃহীত ভোটাভুটিতে মার্কিন প্রস্তাবের বিরুদ্ধে ভোট প্রদান করেছে। যা মার্কিন প্রশাসনকে মারাত্মকভাবে বেকায়দায় ফেলেছে। এমনকি বিষয়টি এখন মার্কিনীদের জন্য রীতিমত পেজটিস ইস্যু। কারণ, ইতোপূর্বে মার্কিন প্রশাসন কোন ইস্যুতে এ ধরনের বিব্রত পরিস্থিতির মুখোমুখী হয়নি। তাই সৃৃষ্ট বিব্রতকর পরিস্থিতি এড়ানোর জন্যই মার্কিন প্রশাসনকে বেশ কঠোর তৎপরতা চালাতে লক্ষ্য করা গেছে। কিন্তু এতেও সুবিধা করতে পারেনি মার্কিন প্রশাসন।\nসম্প্রতি জেরুজালেম ইস্যুতে মার্কিন ঘোষণার প্রেক্ষাপটে মার্কিন অবস্থানের পক্ষে-বিপক্ষে সাধারণ পরিষদের ভোটাভুটি হয়ে গেল। আর এই ভোটাভুটির ফলাফলটা যাতে নিজেদের পক্ষে নেয়া যায় এজন্য মার্কিন প্রশাসন কোন কুটনৈতিক শিষ্টাচারের ধার ধারেনি বরং সদস্য রাষ্ট্রগুলোকে রীতিমত হুমকী দিয়ে বসেছে। প্রাপ্ততথ্য মতে, জাতিসংঘে নিযুক্ত যুক্তরাষ্ট্রের স্থায়ী প্রতিনিধি নিকি হ্যালি জাতিসংঘের সাধারণ পরিষদের সদস্য রাষ্ট্রগুলোকে তাদের অবস্থানের বিরুদ্ধে ভোট না দিতে সতর্ক করে দিয়ে বলেছিলেন, ‘প্রেসিডেন্ট ট্রাম্প এই ভোটাভুটিকে ব্যক্তিগতভাবে নিয়েছেন। প্রেসিডেন্ট এই ভোটাভুটি নিবিড়ভাবে পর্যবেক্ষণ করবেন। যারা যুক্তরাষ্ট্রের বিরুদ্ধে ভোট দেবে আমার ওপর নির্দেশ আছে যাতে ওই দেশগুলোর নাম সংগ্রহ করে তাঁর (ট্রাম্প) কাছে একটা প্রতিবেদন দিই। আমরা জেরুজালেম প্রশ্নে প্রত্যেকটা ভোটের হিসাব রাখব।’\nএর আগে জাতিসংঘের নিরাপত্তা পরিষদে জেরুজালেম প্রশ্নে একটি খসড়া প্রস্তাব উত্থাপন করে মিশর। নিরাপত্তা পরিষদের ১৪ সদস্য দেশ ওই প্রস্তাব পক্ষে ভোট দেয়। স্থায়ী সদস্য যুক্তরাষ্ট্র ওই প্রস্তাবে ভেটো দেওয়ায় ওই প্রস্তাব বাতিল হয়ে যায়। যুক্তরাষ্ট্রের বিপক্ষে ১৪ দেশের ভোট ওয়াশিংটনের জন্য ‘অপমানজনক’ বলে মন্তব্য করেন হ্যালি। এই নামগুলো যুক্তরাষ্ট্র ভুলে যাবে না বলেও হুঁশিয়ার করেন তিনি। এরপর আরব ও মুসলিম দেশগুলোর অনুরোধের পরিপ্রেক্ষিতে জাতিসংঘের সাধারণ পরিষদ জেরুজালেম ইস্যুতে জরুরি বিশেষ অধিবেশনের আয়োজন করেছে। ওই অধিবেশনের আগেই যুক্তরাষ্ট্রের স্থায়ী দূত নিকি হ্যালি ওই সতর্কবার্তা দিয়েছিলেন। মূলত ফিলিস্তিন ও ইসরায়েল জেরুজালেমকে তাদের রাজধানী হিসেবে বিবেচনা করে। ৬ ডিসেম্বর যুক্তরাষ্ট্র জেরুজালেমকে ইসরায়েলের রাজধানী হিসেবে স্বীকৃতি দেয়। যুক্তরাষ্ট্রই প্রথম দেশ, যে এই স্বীকৃতি দিল। দেশটির প্রেসিডেন্ট ডোনাল্ড ট্রাম্পের এই সিদ্ধান্তের তীব্র নিন্দা জানায় আরব বিশ্ব ও আন্তর্জাতিক সম্প্রদায়। কিন্তু মার্কিন প্রেসিডেন্ট তার সিদ্ধান্তে অটল থাকেন।\nইতিহাসের চুলচেরা বিশ্লেষণে দেখা যায়, জেরুজালেম অতি প্রাচীন শহর। আধুনিক জেরুজালেম শহরের অভ্যন্তরে অবস্থিত ০.৯ বর্গ কিমি. (০.৩৫ বর্গ মাইল) আয়তন বিশিষ্ট দেয়াল ঘেরা অঞ্চল। ১৮৬০ সালে মিশকেনট শানানিম নামক ইহুদি বসতি প্রতিষ্ঠিত হওয়ার আগ পর্যন্ত এই অঞ্চলটি নিয়েই জেরুজালেম শহর গঠিত ছিল। পুরনো শহরটি ধর্মীয়ভাবে গুরুত্বপূর্ণ বেশ কিছু স্থানের অবস্থানস্থল, যেমন মুসলিমদের কাছে ডোম অব দ্য রক ও আল-আকসা মসজিদ, ইহুদিদের কাছে টেম্পল মাউন্ট ও পশ্চিম দেয়াল এবং খ্রিষ্টানদের কাছে চার্চ অব দ্য হলি সেপালচার গুরুত্বপূর্ণ স্থান হিসেবে পরিগণিত হয়। ১৯৮১ সালে এই অঞ্চলটি ইউনেস্কোর বিশ্ব ঐতিহ্যবাহী স্থান হিসেবে তালিকাভুক্ত হয়।\nপ্রথাগতভাবে পুরনো শহরটি চারটি অসমান অংশে বিভক্ত। তবে বর্তমান অবস্থাটি ১৯ শতক থেকে চালু হয়েছে।] বর্তমানে শহরটি মোটামোটিভাবে মুসলিম মহল্লা, খ্রিষ্টান মহল্লা, ইহুদি মহল্লা ও আর্মেনীয় মহল্লা নামক ভাগে বিভক্ত। ১৯৪৮ সালের আরব-ইসরাইল যুদ্ধের পর পুরনো শহরটি জর্ডান কর্তৃক অধিকৃত হয়। ১৯৬৭ সালে ছয় দিনের যুদ্ধে টেম্পল মাউন্টের উপর দুপক্ষের মধ্যে হাতাহাতি লড়াই হয়। এসময় ইসরাইল পূর্ব জেরুজালেমের বাকি অংশসহ পুরনো শহর দখল করে নেয় এবং পশ্চিম অংশের সাথে একীভূত করে পুরো এলাকাকে ইসরাইলের অন্তর্গত করে নেয়া হয়।\nবর্তমানে পুরো এলাকাটি ইসরাইলের নিয়ন্ত্রণাধীন রয়েছে এবং তারা একে ইসরাইলের জাতীয় রাজধানী হিসেবে বিবেচনা করে। ২০১০ সালে জেরুজালেমের সর্বপ্রাচীন লেখার নমুনা পুরনো শহরের দেয়ালের বাইরে পাওয়া যায়। ১৯৮০ সালের জেরুজালেম আইন নামক আইন যেটিতে পূর্ব জেরুজালেমকে কার্যকরভাবে ইসরাইলের অংশ ঘোষণা করা হয় তা জাতিসংঘ নিরাপত্তা পরিষদ প্রস্তাব ৪৭৮ দ্বারা বাতিল ঘোষণা করা হয়। আন্তর্জাতিক সম্প্রদায় পূর্ব জেরুজালেমকে অধীকৃত ফিলিস্তিনি অঞ্চলের অংশ হিসেবে গণ্য করে।\nবাইবেলের বর্ণনা মতে, খ্রিষ্টপূর্ব ১১শ শতকে রাজা দাউদের ( মুসলমানরা যাকে নবী হযরত দাউদ (আ.) বলে স্বীকৃতি দেয়) জেরুজালেম জয়ের পূর্বে শহরটি জেবুসিয়দের বাসস্থান ছিল। বাইবেলের বর্ণনা মতে এই শহর মজবুত নগরপ্রাচীর দ্বারা সুরক্ষিত ছিল। রাজা দাউদ কর্তৃক শাসিত শহর যেটি দাউদের শহর বলে পরিচিত তা পুরনো শহরের দেয়ালের দক্ষিণ পশ্চিমে অবস্থিত। তার পুত্র রাজা সুলায়মান ( হযরত সোলাইমান আ.) শহরের দেয়াল সম্প্রসারিত করেন। এরপর ৪৪০ খ্রিষ্টপূর্বের দিকে পারস্য আমলে নেহেমিয়া ব্যবিলন থেকে ফিরে আসেন ও এর পুনঃনির্মাণ করেন। ৪১-৪৪ খ্রিষ্টাব্দে জুডিয়ার রাজা আগ্রিপ্পা “তৃতীয় দেয়াল” নামক নতুন নগরপ্রাচীর নির্মাণ করেন।\nঈসায়ী ৭ম শতকে (৬৩৭ সালে) খলিফা উমর ইবনুল খাত্তাবের শাসনামলে মুসলিমরা জেরুজালেম জয় করেন। খলিফা উমর (রা.) একে মুসলিম সাম্রাজ্যের অন্তর্ভুক্ত করে নেন। তিনি শহরের বাসিন্দাদের নিরাপত্তার প্রতিশ্রুতি দিয়ে চুক্তিবদ্ধ হন। জেরুজালেম অবরোধের পর সফ্রোনিয়াস খলিফা উমর (রা.)কে স্বাগতম জানান। কারণ জেরুজালেমের চার্চের কাছে পরিচিত বাইবেলের একটি ভবিষ্যতবাণীতে “একজন দরিদ্র কিন্তু ন্যায়পরায়ণ ও শক্তিশালী ব্যক্তি” জেরুজালেমে খ্রিষ্টানদের রক্ষক ও মিত্র হিসেবে আবির্ভূত হবেন – এমন উল্লেখ ছিল। সফ্রোনিয়াস বিশ্বাস করতেন যে সাদাসিধে জীবনযাপনকারী বীর যোদ্ধা উমর এই ভবিষ্যতবাণীকে পূর্ণ করেছেন।\nআলেক্সান্দ্রিয়ার পেট্রিয়ার্ক ইউটিকিয়াসের লেখা, উমর (রা) চার্চ অব দ্য হলি সেপালচার পরিদর্শন করেন ও উঠোনে বসেন। নামাজের সময় হলে তিনি চার্চের বাইরে গিয়ে নামাজ আদায় করেন যাতে কেউ তার নামাজের কারণকে ব্যবহার করে কেউ পরবর্তীকালে এই চার্চকে মসজিদে রূপান্তর না করে। তিনি এও উল্লেখ করেন যে উমর (রা.) একটি আদেশনামা লিখে তা পেট্রিয়ার্ককে হস্তান্তর করে। এতে উক্ত স্থানে মুসলিমদের ইবাদাত করতে নিষেধ করা হয় বলে ইউটিকিয়াস উল্লেখ করেন।\n১০৯৯ সালে প্রথম ক্রুসেডের সময় ইউরোপীয় খ্রিষ্টান সেনাবাহিনী জেরুজালেম দখল করে এবং ১১৮৭ সালের ২ অক্টোবর সুলতান সালাহউদ্দিন আইয়ুবী কর্তৃক তা বিজিত হওয়ার আগ পর্যন্ত এতে তাদের কর্তৃত্ব বহাল ছিল। তিনি ইহুদিদেরকে শহরে বসবাসের অনুমতি দেন। ১২১৯ সালে দামেস্কের সুলতান মুয়াজ্জিম নগরের দেয়াল ধ্বংস করেন। ১২৪৩ সালে মিশরের সাথে চুক্তি অনুযায়ি জেরুজালেম জার্মানির দ্বিতীয় ফ্রেডেরিখের হস্তগত হয়। ১২৩৯ সালে তিনি দেয়াল পুনঃনির্মাণ করেন। কিন্তু কেরাকের আমির দাউদ সেগুলোকে ধ্বংস করে দেন। ১২৪৩ সালে জেরুজালেম পুনরায় খ্রিষ্টানদের দখলে আসে এবং দেয়ালগুলো সংস্কার করা হয়। ১২৪৪ সালে খোয়ারিজমিয় তাতাররা শহরটি দখল করে এবং সুলতান মালিক আল-মুয়াত্তাম নগরপ্রাচীর ভেঙে ফেলেন। ফলে শহর আবার প্রতিরক্ষাহীন হয়ে পড়ে এবং শহরের মর্যাদা হুমকির মুখে পড়ে।\nবর্তমান দেয়ালগুলো ১৫৩৮ সালে উসমানীয় সাম্রাজ্যের সুলতান প্রথম সুলাইমান কর্তৃক নির্মিত হয়। দেয়ালগুলো প্রায় ৪.৫ কিমি. (২.৮ মাইল) দীর্ঘ ও ৫ থেকে ১৫ মিটার (১৬ থেকে ৪৯ ফুট) পর্যন্ত উঁচু এবং ৩ মিটার (১০ ফুট) পুরু)। সব মিলিয়ে পুরনো শহরে মোট ৪৩টি প্রহরা টাওয়ারও ১১ টি গেট আছে। এদের মধ্যে সাতটি বর্তমানে উন্মুক্ত।\nপুরনো শহরটিকে ইউনেস্কো বিশ্ব ঐতিহ্যবাহী স্থান হিসেবে তালিকাভুক্ত করার জন্য ১৯৮০ সালে জর্ডান প্রস্তাব করে। প্রস্তাব অনুযায়ি ১৯৮১ সালে এটিকে তালিকাভুক্ত করা হয়। ১৯৮২ সালে জর্ডান একে ঝুঁকিপূর্ণ বিশ্ব ঐতিহ্যবাহী স্থান হিসেবে গণ্য করার অনুরোধ জানায়। জর্ডানের এখতিয়ার নেই উল্লেখ করে যুক্তরাষ্ট্র এই অনুরোধের বিরোধিতা করে। সে সাথে এও উল্লেখ করে যে এক্ষেত্রে ইসরাইলের সম্মতি প্রয়োজন কারণ তারা প্রত্যক্ষভাবে ইসরাইল নিয়ন্ত্রণ করছে। ২০১১ সালে ইউনেস্কো বিবৃতি দেয় যে তারা পূর্ব জেরুজালেমকে অধীকৃত ফিলিস্তিনি এলাকার অংশ বলে গণ্য করে এবং জেরুজালেমের অবস্থান স্থায়ী ভিত্তিতে সমাধান করতে হবে।\nইতিহাসের চুলচেরা বিশ্লেষণে জেরুজালেমকে ইসরাইলের রাজধানী ঘোষণার কোন যৌক্তিকতা প্রমাণিত হয় না বরং তা মুসলমানদের অবস্থানকেই অনুমোদন করে। কারণ, মধ্যপ্রাচ্যে ইসরাইলীরাই দখলদার। তাই জেরুজালেমে কোন দখলদার শক্তির রাজধানী বানানো যৌক্তিক নয়। এ বিষয়ে বিশ^ জনমতও ইসলাইল ও মার্কিন অস্থানের পুরোপুরি বিপক্ষে। কিন্তু বিশ্বজনমতকে অগ্রাহ্য করে জেরুজালেমকে ইসরাইলের রাজধানী হিসেবে স্বীকৃতি দিয়েছেন যুক্তরাষ্ট্রের প্রেসিডেন্ট ডোনাল্ড ট্রাম্প। যা মধ্যপ্রাচ্য পরিস্থিতিতে আরও অগ্নিগর্ভ করে তুলেছে। ডোনাল্ড ট্রাম্পের এমন ঘোষণার পর রাজপথে নেমেছে হাজারো ফিলিস্তিনি। এতে শান্তি প্রতিষ্ঠার প্রক্রিয়াও বাধাগ্রস্থ হওয়ার শঙ্কা দেখা দিয়েছে।\nবার্তা সংস্থা রয়টার্সের প্রতিবেদনে বলা হয়, কয়েক দশকের মার্কিন নীতি পাল্টে জেরুজালেমকে ইসরাইলের রাজধানী হিসেবে স্বীকৃতি দিলেন ট্রাম্প। বক্তব্য দেয়ার সময় তার সঙ্গে উপস্থিত ছিলেন ভাইস প্রেসিডেন্ট মাইক পেন্স। ট্রাম্প বলেন, যুক্তরাষ্ট্রের স্বার্থ এবং ইসরাইল ও ফিলিস্তিনিদের মধ্যে শান্তি প্রতিষ্ঠার কথা মাথায় রেখেই এ সিদ্ধান্ত নিয়েছেন তিনি। ট্রাম্প দা্বি করেন, এটাই সঠিক সিদ্ধান্ত। আর এটা বাস্তবতার স্বীকৃতি দেয়া বৈ কিছুই না। সকল পক্ষকে তিনি জেরুজালেমের পবিত্র ভূমিতে স্ট্যাটাস কো বজায় রাখার আহ্বান জানান। যা বিগত ৭০ বছরের মার্কিন প্রশাসনের জেরুজালেম নীতির সুষ্পষ্ট লঙ্ঘন।\nমার্কিন প্রেসিডেন্টের এমন নেতিবাচক ঘোষণার প্রতিক্রিয়ায় ফিলিস্তিনি এক কূটনীতিক বলেন, মার্কিন প্রেসিডেন্টের এ সিদ্ধান্ত মধ্যপ্রাচ্যে যুদ্ধ ঘোষণার সামিল। হামাস বলেছে, ট্রাম্পের সিদ্ধান্তে নরকের দরজা খুলে দেবে। দলটির এক মুখপাত্র বলেন, ‘এতে করে এ বাস্তবতা পাল্টাবেনা যে জেরুজালেম আরব মুসলিমদের ভূখন্ড। উল্লেখ্য, ট্রাম্পের এ সিদ্ধান্তের বিরোধীতা করে আগে থেকেই সতর্কবার্তা দিয়েছিলেন অনেক বিশ্বনেতা।\nফিলিস্তিনি কর্তৃপক্ষের প্রেসিডেন্ট মাহমুদ আব্বাসের মুখপাত্র ট্রাম্পকে সতর্ক করে বলেছিলেন, তার এই পদক্ষেপে অঞ্চলটিতে ভয়াবহ পরিণতি ডেকে আনবে। ইরানের সর্বোচ্চ নেতা আয়াতুল্লাহ খোমেনি বলেছিলেন, যুক্তরাষ্ট্রের এ সিদ্ধান্তের কারণ হলো তাদের অযোগ্যতা ও ব্যর্থতা। আর সিরিয়ার পররাষ্ট্রমন্ত্রী এক বিবৃতিতে বলেন, এই পদক্ষেপ হলো ফিলিস্তিনকে জবরদখল করা এবং ফিলিস্তিনি জনগণকে উৎখাত করার অপরাধের চুড়ান্ত অধ্যায়। পোপ ফ্রান্সিসও সতর্ক করে বলেন, জেরুজালেমের আল আকসা মসজিদে বিদ্যমান স্ট্যাটাস কো’র প্রতি সম্মান প্রদর্শন করা উচিত। কিন্তু, ট্রাম্প সেসব গায়ে মাখেন নি।\nবিশ্বজনমতকে উপেক্ষা করে জেরুজালেম বিষয়ে মার্কিন প্রেসিডেন্টের ঘোষণা জাতিসংঘেও প্রত্যাখ্যাত হয়েছে। এমনকি সদস্য রাষ্ট্রেগুলোকে হুমকী দিয়ে মার্কিন যুক্তরাষ্ট্র ভোটাভুটির ফলাফলটা নিজের পক্ষে আনতে পারেন নি। ফলে মার্কিন প্রেসিডেন্ট ডোনাল্ড ট্রাম্পের হুমকি উপেক্ষা করে জাতিসংঘের সাধারণ পরিষদে জেরুজালেম প্রস্তাব পাস হয়েছে সম্প্রতি। ফিলিস্তিনের বায়তুল মুকাদ্দাস ইস্যুতে আমেরিকার সিদ্ধান্তের বিরুদ্ধে জাতিসংঘ সাধারণ পরিষদে প্রায় সর্বসম্মতভাবে এ প্রস্তাব পাস হয়। গত ৬ ডিসেম্বর বায়তুল মুকাদ্দাসকে ইহুদিবাদী ইসরাইলের রাজধানী হিসেবে স্বীকৃতি দিয়ে মার্কিন প্রেসিডেন্ট ডোনাল্ড ট্রাম্প যে ঘোষণা দিয়েছিলেন তা বাতিল করার আহ্বান জানানো হয়েছে এ প্রস্তাবে।\nগত ২১ ডিসেম্বর ভোটাভুটিতে অধিকাংশ সদস্য দেশ প্রস্তাবের পক্ষে ভোট দেয়। যদিও এর আগে প্রেসিডেন্ট ট্রাম্প হুমকি দিয়েছিলেন যারা প্রস্তাবের পক্ষে ভোট দেবে তাদের মার্কিন সহায়তায় কাটছাঁট করা হবে। জানা যায়, প্রস্তাবের পক্ষে ভোট পড়ে ১২৮টি এবং বিপক্ষে মাত্র ৯টি পড়ে। ৩৫টি দেশ ভোটদানে বিরত থাকে। আরব এবং মুসলিম দেশগুলোর অনুরোধে সাধারণ পরিষদের জরুরি অধিবেশন বসে। জাতিসংঘের ১৯৩টি সদস্য দেশ রয়েছে। এর আগে ১৮ ডিসেম্বর নিরাপত্তা পরিষদের (স্থায়ী-৫ ও অস্থায়ী-১০টি রাষ্ট্র) ভোটেও সবাই মিসরের জেরুজালেম প্রস্তাবের পক্ষে ভোট দেয়, কেবল যুক্তরাষ্ট্র ছাড়া। গৃহীত প্রস্তাবে যুক্তরাষ্ট্রের নাম উল্লেখ না করে জেরুজালেমকে ইসরাইলের রাজধানী ঘোষণা দেওয়ার নিন্দা জানানো হয়।\nকুটনৈতিক বিশ্লেষকরা বলছেন, গৃহীত ভোটাভুটির ফলাফলের মাধ্যমে ফিলিস্তিন জেরুজালেম ইস্যুতে আন্তর্জাতিক বৈধতা পেল। যদিও প্রস্তাবটি পাস হওয়ায় ফিলিস্তিন আইনগতভাবে কোনো সুবিধা পাবে না। কিন্তু যুক্তরাষ্ট্রের স্বীকৃতি যে ভ্রান্তনীতির ফল ও আন্তর্জাতিক আইনের লঙ্ঘন সাধারণ পরিষদের ভোটে তা প্রমাণিত হলো। কারণ, গৃহীত প্রস্তাবে উল্লেখ করা হয়েছে, ইসরাইল পূর্ব জেরুজালেম দখল করতে পারে না, সেখানে নিজেদের জনগণ নিয়ে আসতে পারে না বা বসতি গড়তে পারে না। এরপরও যদি মার্কিন যুক্তরাষ্ট্র ও দখলদার ইসরাইল জেরুজালের নীতির পরিবর্তন না করে তাহলে তা কোন পক্ষের জন্যই সুফল বয়ে আনবে না।


বিয়ে করছেন পপি? - Rajniti Sangbad বিয়ে করছেন পপি? - Rajniti Sangbad\nবিয়ে করছেন পপি?\nরাজনীতি সংবাদ ডেস্ক প্রকাশের সময় :১৯ জানুয়ারি, ২০২১ ৬:২৫ : অপরাহ্ণ\nখোঁজ নিয়ে জানা গেছে, রাজধানীর ইস্কাটনের বাসা ছেড়েছেন পপি। থাকছেন কূটনৈতিক পাড়ার আশেপাশে।\nনাম প্রকাশ না করার শর্তে ফিল্মপাড়ার একজন জানান, বিয়ে হয়েছে কিনা জানি না। তবে পপি তার বয়ফ্রেন্ডের দেওয়া ফ্ল্যাটে থাকছেন। পপির নতুন বয়ফ্রেন্ড প্রবাসী ব্যবসায়ী।\nনোয়াখালীতে নিক্সন চৌধুরীর কুশপুত্তলিকা দাহ, পাল্টা জবাব দিলেন কাদের মির্জা


মুন্সীগঞ্জে বিএনপির ৭ নেতাকর্মীর জামিন | মুন্সিগঞ্জের খবর\nমুন্সীগঞ্জ সদর প্রেসক্লাবের সামনে জুবলী সড়কে দুইটি ককটেল বিস্ফোরণের মামলায় সোমবার শহর ছাত্রদলের সাংগঠনিক সম্পাদক মো. মহিউদ্দিনসহ ৭ নেতাকর্মী হাইকোট থেকে চার সপ্তাহের অন্তর্বর্তীকালীন জামিন পেয়েছেন। সোমবার দুপুর ১ টার দিকে হাইকোর্টে বিএনপির ৭ নেতাকর্মী আইনকে শ্রদ্ধা করে আদালতে আত্মসমর্পণ করে। এতে বিচারপতি বোরহান উদ্দিন ও কামরুল কাদেরের যৌথ বেঞ্চ ওই বিএনপির নেতাকর্মীদের জামিনের আবেদন মঞ্জুর করেন। মুন্সীগঞ্জ শহর ছাত্রদলের সাংগঠনিক সম্পাদক মো. মহিউদ্দিন নেতাকর্মীদের হাইকোর্ট থেকে অন্তর্বর্তীকালীন জামিন পাওয়ার বিষয়টি নিশ্চিত করেন।\nউল্লেখ্য, ককটেল বিস্ফোরণের মামলায় মুন্সীগঞ্জ সদর থানার (এসআই) সুলতান উদ্দিন আহমেদ বাদি হয়ে শহর ছাত্রদলের সাধারণ সম্পাদক মো. আল-আমিনকে প্রধান আসামি করে ১৪ জন বিএনপি নেতাকর্মীর বিরুদ্ধে এমামলা দায়ের করেছিলেন।\nPosted in বিএনপি, মুন্সীগঞ্জ প্রেসক্লাব, মুন্সীগঞ্জ সদর\nবর্ষায় প্রমত্তা পদ্মা\nশ্রীনগরে অগ্নিদগ্ধ গৃহবধূর মৃত্যু\nনারায়ণগঞ্জে ৩ কোটি টাকার আয়কর আদায়


পুরো বুয়েটই খুন হয়েছে - বিশ্ববিদ্যালয় - দৈনিকশিক্ষা\nপুরো বুয়েটই খুন হয়েছে\nনৃশংসভাবে খুন হলো বুয়েটের শিক্ষার্থী আবরার ফাহাদ। আবরারের মৃত্যু মানে এই বিশ্ববিদ্যালয়েরই মৃত্যু, তাকে খুন করার মাধ্যমে এই পুরো বুয়েটকেই খুন করা হয়েছে। তবে তার এই খুনের বিষয়টি আসলে মনে হচ্ছে অবশ্যম্ভাবীই ছিল। আমরা গত বেশ কয়েক বছরের ঘটনাপ্রবাহ যদি খেয়াল করি, তাহলে মনে হবে যে এ খুন হতে বেশ দেরিই হয়েছে। এর মধ্যে অনেক ঘটনা আমরা জানতে পারছি, যা আমরা আগে জানতাম না অথবা জেনেও না জানার ভান করতাম। আমরা কম্পিউটার বিজ্ঞানের ছাত্র ও শিক্ষক; তাই বিষয়গুলোকে একটি অ্যালগরিদমের মতো করে সাজিয়ে লিখছি। ধরুন, হলের কোনো একজন ছাত্রকে অপর কোনো এক কালপ্রিট ছাত্র কোনো কারণে পেটানোর ইচ্ছা পোষণ করল। তাহলে নিচের ধাপগুলো যথাযথভাবে অনুসরণ করতে হবে:\nআমরা কম্পিউটার বিজ্ঞানের ভাষায় যেকোনো অ্যালগরিদম ভালো না খারাপ, তা বোঝার জন্য প্রতিটি ধাপ বিশ্লেষণ করি এবং সবচেয়ে গুরুত্বপূর্ণ ধাপটিকে চিহ্নিত করি। এই ক্ষেত্রে সবচেয়ে গুরুত্বপূর্ণ দুটি ধাপ হলো ধাপ-৩ ও ৪। এই দুটি যদি সুচারুভাবে সম্পন্ন করা যায়, তাহলে এই অ্যালগরিদম ‘ফুলপ্রুফ’। আর এত দিন তা-ই হয়ে এসেছে। বুয়েটের অনেক ছাত্রকেই এই প্রক্রিয়ার মধ্য দিয়ে যেতে হয়েছে, তা এখন পরিষ্কার। এর আগেও বিভিন্নভাবে আমাদের কানে এসেছে যে হলের ছাত্ররা বিভিন্নভাবে অত্যাচারিত হয়/হচ্ছে। কিন্তু ওই যে বললাম, ‘ফুলপ্রুফ’ অ্যালগরিদমের মাধ্যমে সেই বিষয়গুলো ‘ম্যানেজ’ হয়ে গেছে। কর্তৃপক্ষ বলে, সাধারণ শিক্ষক-শিক্ষিকাদের কথা বলেন কিংবা সাধারণ ছাত্রছাত্রীদের কথাই বলেন, আমরা সবাই ‘ম্যানেজ’ হয়ে গেছি। ভেবেছি, এ আর এমনকি। কিন্তু এতেই সর্বনাশ হয়ে গেছে। আবরার ফাহাদ মরে গেছে; আর তাই আমরা এখন অনুধাবন করতে পারছি যে বুয়েটও আসলে পচে গেছে, মরে গেছে। আবরারের নৃশংস হত্যাকাণ্ড আমাদের চোখে আঙুল দিয়ে দেখিয়ে দিয়েছে ‘ম্যানেজ’ হয়ে যাওয়ার পরিণতি! বিশ্ববিদ্যালয়ে আবরারের অভিভাবক হিসেবে তাকে নিরাপত্তা দিতে না পারায় আমরা আজ লজ্জিত! আজ তার শোকসন্তপ্ত পরিবারের কাছে সমবেদনা প্রকাশ করার ভাষাও আমাদের নেই। শুক্রবার (১১ অক্টোবর) প্রথম আলো পত্রিকায় প্রকাশিত এক নিবন্ধে এ তথ্য জানা যায়।\nনিবন্ধে আরও বলা হয়, আমরা এখন সামাজিক যোগাযোগমাধ্যমের বিভিন্ন স্ট্যাটাস থেকে এমনও দেখতে পাচ্ছি যে অন্যান্য বিশ্ববিদ্যালয়ের এক বা একাধিক ছাত্রেরও বুয়েটের হলে এসে এই রকম অত্যাচারের অভিজ্ঞতা হয়েছে! কী ভয়ংকর! আর আমাদের প্রশাসন এই বিষয়ে যে কোনো ভূমিকাই রাখেনি, তা তো বোঝাই যাচ্ছে; তারা গ্রহণ করেছে দেখেও না দেখার নীতি। দিনের পর দিন এই ধরনের অত্যাচার-অনাচার করে পার পেয়ে গেছে বলেই সেই কালপ্রিট, ছাত্র নামের কলঙ্কগুলো আরও সাহস পেয়েছে। বুয়েটের সাধারণ শিক্ষক হিসেবে এটি আমাদের জন্য ভীষণ লজ্জার।\nঘটনার পরম্পরায় এটি পরিষ্কার বোঝা গেছে যে এই খুনের সঙ্গে বুয়েট ছাত্রলীগের মূল কমিটির বিভিন্ন পদধারীরা সরাসরি জড়িত। এমনকি অত্যন্ত গুরুত্বপূর্ণ সাধারণ সম্পাদক পদে অধিষ্ঠিত ব্যক্তির সরাসরি সংশ্লিষ্টতার প্রমাণ পাওয়া গেছে। আমরা জেনেছি যে কেন্দ্রীয় ছাত্রলীগ অতি দ্রুত একটা তদন্তের মাধ্যমে এর সঙ্গে জড়িত ১১ জনকে স্থায়ীভাবে বহিষ্কার করেছে। নিঃসন্দেহে এটি প্রশংসার দাবি রাখে। এর আগে এ ধরনের দ্রুত এবং স্থায়ী সিদ্ধান্ত নেওয়া হয়েছে বলে আমাদের মনে পড়ছে না। কিন্তু এই সিদ্ধান্তের সঙ্গে আরও কিছু প্রশ্নের উত্তর খোঁজা দরকার। বুয়েটের এই কমিটি তো ছিল কেন্দ্রীয় কমিটিরই অনুমোদিত কমিটি। তাহলে কোন যোগ্যতার ভিত্তিতে তাদের এই কমিটির পদ দেওয়া হয়েছিল? অত্যাচার করার সক্ষমতা? যে কেন্দ্রীয় কমিটি এই ধরনের নিয়োগ অনুমোদন করে, তাদের ওপর কি কোনো দায়িত্বই বর্তায় না? দল থেকে বহিষ্কার করলেও এই দায়িত্ব ছাত্রলীগ এড়াতে পারে না। আমাদের রাজনৈতিক নেতাদের এখন আসলে ভেবে দেখা দরকার, কেন ছাত্ররাজনীতি থেকে ভালো নেতৃত্ব তৈরি হচ্ছে না। ছাত্ররাজনীতিতে একজন মেধাবী ছাত্র যোগ দিয়ে একজন আদর্শবান যোগ্য নেতা না হয়ে কীভাবে এ রকম অমানুষ হয়ে উঠছে? আর তাই এহেন ঘটনার পর বুয়েটে ছাত্ররাজনীতি বন্ধ অথবা নিদেনপক্ষে স্থগিত করার প্রসঙ্গ এসেই যায়।\nমাহমুদা নাজনীন, আতিফ হাসান রহমান, রিফাত শাহরিয়ার, মাহমুদুর রহমান, মাহজাবিন নাহার, নাফিস ইরতিজা, প্রীতম সাহা, টি এম তারিক আদনান, মো. সাইফুল ইসলাম, সাদিয়া শারমিন, মো. সামসুজ্জোহা বায়েজীদ, মো. আশিকুর রহমান, মুহাম্মদ আলী, মো. তরিকুল ইসলাম, মো. সোহরাব হোসেন, শরীফ আহমেদ, অনিন্দ্য ইকবাল, চৌধুরী মো. রাকিন হায়দার, শাদমান সাকিব ইউসুফ, মো. সাইফুর রহমান, আবদুস সালাম আজাদ, সাক্ষর চক্রবর্তী, এ বি এম আলিম আল ইসলাম, ইশতিয়াক আহমাদ, মোহাম্মদ ইউনুস আলী, তানজিমা হাশেম, মো. ইফতেখারুল ইসলাম, মো. সাইদুর রহমান, মো. সোহেল রহমান ও মো. কায়কোবাদ। লেখকেরা বুয়েটের কম্পিউটার সায়েন্স অ্যান্ড ইঞ্জিনিয়ারিং বিভাগের (সিএসই) শিক্ষক।


Home / খবর / তৃতীয় পার্টি কংগ্রেসে বাসদ (মার্কসবাদী)–র সাধারণ সম্পাদক কমরেড মুবিনুল হায়দার চৌধুরির ভাষণ\n(ঘাটশিলায় অনুষ্ঠিত এস ইউ সি আই (সি)–র তৃতীয় পার্টি কংগ্রেসের প্রথম অধিবেশনে ২১ নভেম্বর কমরেড মুবিনুল হায়দার চৌধুরির মূল ইংরেজি উদ্বোধনী ভাষণের বাংলা অনুবাদ প্রকাশ করা হল)\nআমাদের পার্টি বাংলাদেশের সমাজতান্ত্রিক দল (মার্কসবাদী)–র পক্ষ থেকে আমি এস ইউ সি আই (সি)–র তৃতীয় পার্টি কংগ্রেসে উপস্থিত সকল প্রতিনিধি কমরেডকে অভিনন্দন জানাই৷ আমার সংক্ষিপ্ত পরিচয় আপনাদের প্রিয় সাধারণ সম্পাদক কমরেড প্রভাস ঘোষ আপনাদের সামনে রেখেছেন৷ আমি সেগুলোর পুনরাবৃত্তি করব না৷ আমি প্রথমে বলতে চাহ, কীভাবে আমার সীমাবদ্ধ ক্ষমতা নিয়ে মহান নেতা কমরেড শিবদাস ঘোষের অমূল্য শিক্ষা আমি বাংলাদেশে বহন করে নিয়ে গিয়েছিলাম৷ আপনারা হয়তো জানেন ঢাকার কাছে একটি ছোট্ট গ্রামে কমরেড শিবদাস ঘোষ জন্মগ্রহণ করেছিলেন৷ সেখান থেকেই তাঁর রাজনৈতিক কাজকর্মের শুরু৷ প্রথমে অনুশীলন সমিতিতে তিনি যুক্ত হন, তারপর রেভলিডশনারি সোস্যালিস্ট পার্টি (আর এস পি) নামে একটি মার্কসিস্ট–লেনিনিস্ট কমিউনিস্ট পার্টি গড়ে তোলার চেষ্টা করেন৷ সেই পার্টির মধ্যে ব্রিটিশ সাম্রাজ্যবাদ বিরোধী পেটিবুর্জোয়া আপসহীন সংগ্রামী ধারার প্রভাব যথেষ্ট ছিল৷ ব্রিটিশ শাসনকালেই তাঁরা দেখেছিলেন সিপিআই একটি প্রকৃত কমিউনিস্ট বিপ্লবী পার্টি হিসাবে গড়ে ওঠেনি৷ তাই নতুন করে একটি কমিউনিস্ট পার্টি গড়ে তোলার উদ্যোগ নেওয়া হয়৷ কিন্তু সে পার্টিও আদতে পুরনো অনুশীলন সমিতিরই অনুসারী ছিল এবং ফলে তা বাস্তবে একটি পেটিবুর্জোয়া বিপ্লবী পার্টি হয়ে দাঁড়ায়৷ ১৯৪২ সালে কমরেড শিবদাস ঘোষ গ্রেপ্তার হয়ে যান৷ আপনারা আমার থেকে ভালই এসব জানেন৷ আমি কী করে কমরেড শিবদাস ঘোষের সংস্পর্শে প্রথম এলাম তাই আপনাদের বলি৷\nএস ইড সি আই (সি) প্রথমে একটি প্ল্যাটফর্ম অব অ্যাকশন হিসাবে কাজ শুরু করেছিল৷ তারপর ১৯৪৮ সালের ২৪ এপ্রিল পশ্চিমবাংলার জয়নগরে একটি কনভেনশনের মধ্য দিয়ে পার্টি হিসাবে প্রতিষ্ঠিত হয়৷ তৎকালীন কেন্দ্রীয় কমিটির একজন সদস্য কমরেড মনোরঞ্জন ব্যানার্জী– যিনি পরবর্তীকালে আর রাজনৈতিক ক্রিয়াকলাপে থাকতে পারেননি, কিন্তু সে সময় শ্রমিক শ্রেণির আন্দোলনে সামিল ছিলেন– তাঁর মাধ্যমে আমি দলের সংস্পর্শে আসি৷ আমি শৈশবেই বাবা–মাকে হারিয়েছিলাম৷ খিদিরপুরের বন্দর এলাকায় আমার বড় ভাইয়ের বাসায় তখন আমি থাকতাম, সেখানেই আমি তাঁর সাথে পরিচিত হই৷ তিনি আমাকে কমরেড শিবদাস ঘোষ পরিচালিত একটি স্টাডি সার্কেলে নিয়ে যান৷ সে সময় আমি স্কুলশিক্ষার দিক থেকেও বেশ দুর্বল ছিলাম৷ আমি মাত্র অষ্টম শ্রেণি পর্যন্ত পড়াশোনার সুযোগ পেয়েছিলাম৷\nআমি যখন কমরেড শিবদাস ঘোষের কাছে এলাম, তাঁর কথাবার্তা, আলোচনা এবং তাঁর সংস্পর্শ আমাকে প্রবল ভাবে আকর্ষণ করে৷ মার্কসীয় বইপত্র তেমন বিশেষ পড়াশোনার দ্বারা নয়, তাঁর বক্তব্য ও তাঁর সাথে মেলামেশার মাধ্যমেই আমার মধ্যে মর্যাদাময় জীবন যাপনের ধারণা জন্ম নেয়৷ আমি ট্রেড ইউনিয়নের কাজে যুক্ত হই৷ পুলিশ আমার খোঁজে একদিন আমার বাড়ি সার্চ করেছিল৷ আমার বড়ভাই এতে ভয় পেয়ে যান৷ তিনি পাকিস্তানি (তৎকালীন পূর্ব পাকিস্তান, বর্তমান বাংলাদেশ) মানুষ ছিলেন বলে ভীত–সন্ত্রস্ত ছিলেন৷ তিনি আমাকে জানিয়ে দেন তাঁর বাড়িতে আর থাকা হবে না৷ সেই সময়ে এস ইউ সি আই (সি) খুবই সমস্যাসঙ্কুল অবস্থায় ছিল৷ তাই কমরেডরা যে কমিউনে থাকতেন সেখানেও আমার থাকা সম্ভব ছিল না৷ আমি ভাইয়ের বাড়ি থেকে বেরিয়ে কলকাতা সংলগ্ন বাটা এলাকার রাস্তায় কাটাতাম৷ কলকাতার কমরেডরা সে এলাকা জানে৷ আমি খবরের কাগজ পেতে রাস্তায় শুতাম৷পুলিশ এসে আমার ঘুম ভাঙিয়ে তুলে দিত৷ এমনি করেই তখন দিন যেত৷ এর মধ্যেও আমি প্রায় সবদিনই প্রবল আকর্ষণে খিদিরপুর থেকে দশ কিলোমিটার পায়ে হেঁটে শ্যামবাজারের টালায় কমরেড শিবদাস ঘোষের কাছে যেতাম তাঁকে দেখতে এবং তাঁর সাহচর্য পেতে৷ আমি তাঁর সাংস্কৃতিক, এথিক্যাল, নৈতিক আচার আচরণের দ্বারা উদ্দীপ্ত হই৷ আমি জানতাম, তাঁদেরও খাওয়া–দাওয়ার সংকট ছিল৷ আমার তো আরও খারাপ অবস্থা, তাই তাঁদের অসুবিধায় না ফেলার জন্য দুপুরে খাবার সময়ের পরেই যেতাম৷ আমার রাজনৈতিক ক্রিয়াকলাপের ওই সময়ই কমরেড প্রভাস ঘোষ, কমরেড রণজিৎ ধর তাঁরাও খুব দুঃসহ অবস্থার মধ্য দিয়ে অতিবাহিত করেছেন৷ রণজিৎ ধর কালীঘাটের হালদার পাড়ায় থাকতেন৷ কখনও কখনও আমি ও প্রভাস ঘোষ কোনও খাবার না খেয়েই পার্কে শুয়ে রাত কাটিয়েছি৷ দক্ষিণ কলকাতার দেশপ্রিয় পার্কের বেঞ্চেও আমরা ঘুমিয়েছি৷ এই দু’জন কমরেড তখন নানা ভাবে আমাকে সাহায্য করেছেন৷ সামান্য খাবার পেলেও আমার জন্য ভাগ রেখেছেন৷ আমিও দু’চার আনা পয়সা জোগাড় করতে পারলে প্রভাসের খোঁজ করতাম, ভাগাভাগি করে খাওয়ার জন্য৷ এই রকমেরই অবস্থা যাচ্ছিল তখন৷ আমার মধ্যে কিছু ডেডিকেশন, মিলিট্যান্সি এবং সাহস দেখে কমরেড ঘোষ আমাকে কিছু কাজ নির্দিষ্ট করে দেন৷ আমি সর্বদা তাঁকে সন্তুষ্ট করতে পারিনি৷ কারণ চরিত্র তৈরি করা ছিল খুবই গুরুত্বপূর্ণ, সেই সময়ে সঠিক বিপ্লবী চরিত্র গড়ে তোলার সংগ্রামই ছিল তাঁর মহত্ত্বপূর্ণ শিক্ষা, যার বহু কিছু আমি অর্জন করতে পারিনি৷ সেই জন্য আমার চলার পথে অনেক ব্যর্থতা আছে৷ তিনি আমার প্রতি অসন্তুষ্ট হয়েছেন কখনও কখনও, কিন্তু ধৈর্য হারাননি৷ তিনি আমাকে খুবই উৎসাহ দিয়েছেন৷ তখন স্বর্ণশিল্পীদের একটা বড় আন্দোলন হয়৷ সারা ভারত জুড়ে এক বড় সমস্যা সৃষ্টি হয়েছিল৷ তিনি আমাকে স্বর্ণশিল্পীদের সংগঠিত করতে বললেন৷ আমি প্রয়াত কমরেড মাধব রায়চৌধুরিকে নিয়ে বহু জায়গায় স্বর্ণশিল্পীদের সংগঠিত করতে থাকলাম৷ তিনিও আমার ঘনিষ্ঠ সহযোগী ছিলেন৷ অনেক মানুষকে আমরা সংগঠিত করেছিলাম৷ স্বর্ণশিল্পীদের পক্ষে কেন্দ্রীয় সরকারের নিকট একটি আকর্ষণীয় সংক্ষিপ্ত এবং সুনির্দিষ্ট দাবিপত্র তুলে ধরা হয়৷ কমরেড শিবদাস ঘোষই এই দাবি সনদ তৈরি করে দিয়েছিলেন৷ একটি সংবাদপত্র পুরো দাবিপত্র ছাপিয়ে ছিল, পার্টির নাম সেখানে ছিল না৷ স্বর্ণশিল্পীদের আকর্ষণীয়, সঠিক ও সুনির্দিষ্ট দাবি সনদ হিসাবে সংবাদপত্র তা প্রকাশ করে৷ এই আন্দোলনের পর আমাকে, কমরেড প্রভাস ঘোষকে এবং আরও কিছু কমরেডকে বীরভূম জেলায় তিনি পাঠান৷ সেখানে কমরেড প্রতিভা মুখার্জী চাষি আন্দোলন পরিচালনা করে খুবই জনপ্রিয়তা অর্জন করেন৷ বিশেষত তথাকথিত নিম্নবর্ণ হিন্দুদের যাঁদের ‘ছোটলোক’ বলে ওখানকার জমির মালিকরা বলত, তাঁদের মধ্যে ও আদিবাসীদের মধ্যে আন্দোলন গড়ে তুলে তিনি ‘দিদিমণি’ নামে জনপ্রিয় হয়ে ডঠেছিলেন৷ আমরা তাঁদের সংগঠিত করতে চেষ্টা করি৷ ১৯৬২ সালের নির্বাচনে কমরেড প্রতিভা মুখার্জীকে কেন্দ্র করে আমরা কাজ শুরু করি৷ সেখানে কাজ করার অবস্থা তখন খুবই সংকটপূর্ণ ছিল৷ জোতদাররা প্রচণ্ড বাধা দিত, আমাদের মারধর করত, থাকা–খাওয়ার জায়গাও প্রায় মিলত না ওদের ভয়ে৷ কমরেড শিবদাস ঘোষ মাঝে মাঝে আমাদের সেখানে কাজ করতে পাঠাতেন৷ সেখানে এসব বাধাবিপত্তি সত্ত্বেও জনসাধারণের মধ্যে কাজ করে আমি অনেক অভিজ্ঞতা সঞ্চয় করেছি৷\n১৯৬৪ সালে কলকাতায় একটি বড় সাম্প্রদায়িক দাঙ্গা হয়৷ তখন কমরেড শিবদাস ঘোষ সাম্প্রদায়িক সমস্যার উপর একটি প্রবন্ধ লেখেন– ‘কমিউনাল ডিস্টারবেন্স ইন ইন্ডিয়া অ্যান্ড পাকিস্তান’৷ সাম্প্রদায়িক সমস্যার মূল কারণ কী ও সমাধান কোন পথে, এই প্রসঙ্গে আলোচনা ছিল৷ এই পুস্তিকা নিয়ে আমি মুসলিম সমাজের বহু বুদ্ধিজীবী এবং নামকরা ব্যক্তিদের সাথে দেখা করি৷ আমি যখন দিল্লি যাই এই বই বিশিষ্ট বামপন্থী ইতিহাসবিদ ইরফান হাবিবকেও দিয়েছিলাম৷ এঁরা সকলেই বলেন, এ ভাবে কেউই ইতিপূর্বে এই সমস্যার বিশ্লেষণ করেননি৷ কলকাতায় আমি কিছু যুবককেও সংগঠিত করি৷ একদিন কমরেড শিবদাস ঘোষ আমাকে জিজ্ঞাসা করেন এই যুবকদের নিয়ে তোমার কী পরিকল্পনা? আমি বলি, আপনি কিছু পরামর্শ দিন৷ তিনি বলেন, তুমি একটা যুব সংগঠন গড়ে তোলার চেষ্টা কর৷ তখন আমি ডি ওয়াই ও সংগঠিত করার কাজ শুরু করি৷ এরপর আমি একটা কনফারেন্সে দিল্লিতে যাই৷ কমরেড শিবদাস ঘোষ তখন সেখানে ছিলেন৷ তাঁকে বিশেষ কারণে দিল্লিতে পাঠানো হয়৷ ডি ওয়াই ও–র এক সদস্য আমাকে চিঠি দিয়ে জানান যে তাঁর এক আত্মীয় দিল্লি যাচ্ছেন, গণদাবী পড়তে তাঁর আগ্রহ আছে, আমি দিল্লিতে তাঁর সাথে যেন যোগাযোগ করি৷ সে সময় এস ইউ সি আই (সি)–র একজন এম পি ছিলেন– কমরেড চিত্ত রায়৷ তাঁর কোয়ার্টারে আমরা থাকতাম৷ দিল্লিতে যোগাযোগের ব্যক্তিরা ওই বাড়িতে এসে কমরেড শিবদাস ঘোষের সাথে মিলিত হতেন৷ এইভাবেই দিল্লি রাজ্য পার্টির কাজ শুরু হয়৷ একদিন কমরেড ঘোষ আমাকে বলেন, তুমি আর ডি ওয়াই ও–তে নয়, এবার তোমাকে দিল্লিতে কাজের জন্য থাকতে হবে৷ আমি দিল্লিতে থাকতে শুরু করলাম৷ আমি মাঝে মাঝে পশ্চিম উত্তর প্রদেশের সাহারানপুর, মোরাদাবাদ, গাজিয়াবাদ প্রভৃতি জায়গায় যেতাম এবং সে সব স্থানে বেশ কিছু মানুষের সাথে যোগাযোগ হয়৷ একদিন মাথুর নামে যমুনা এলাকার এক ব্যক্তির সাথে আমার দেখা হয়৷ সে গাড়ি নিয়ে এসেছিল একটি বৈঠকে কমরেড চিত্ত রায়কে নেওয়ার জন্য৷ সেখানে অন্য বক্তা হিসাবে সি পি আই নেতা ভূপেশ গুপ্ত ও সি পি এম নেতা রামমূর্তিও ছিলেন৷ সেই সময়ে পশ্চিমবঙ্গে যুক্তফ্রন্ট সরকার চলছিল৷ কমরেড সুবোধ ব্যানার্জী শ্রমমন্ত্রী ছিলেন৷ রাজ্য জুড়ে ঘেরাও আন্দোলন চলেছিল৷ উত্তর ভারতেও এই ঘেরাও আন্দোলন ছড়িয়ে পড়েছিল৷ এমনকী ঘেরাও আন্দোলন ছড়িয়ে পড়েছিল পূর্ব পাকিস্তানেও, যেটা এখন বাংলাদেশ৷ সেই দেশের প্রখ্যাত নেতা মৌলানা ভাসানিও ঘেরাও আন্দোলন শুরু করেন৷ তা এক অন্য ইতিহাস, আমি তার মধ্যে যেতে চাইছি না৷ দিল্লির ওই সভায় ঘেরাও আন্দোলন আলোচ্য বিষয় ছিল৷ চিত্ত রায় তখন অসুস্থ ছিলেন৷ ভূপেশ গুপ্ত ও রামমূর্তি তাঁদের অন্য কাজ থাকার জন্য যাননি৷ আমি সেখানে গেলাম৷ সেখানে ডাক্তার, ইঞ্জিনিয়ার, অ্যাডভোকেট সহ প্রায় ৫০ জন হাজির৷ তাঁরা ওই এম পি–দের আশায় অপেক্ষা করছিলেন৷ আমাকে দেখে তাঁরা বললেন, আপনি তো পশ্চিমবঙ্গের, ওখানে কী ঘটছে আপনার কাছ থেকে আমরা জানতে চাই৷ আপনারা জানেন, আমি ইংরেজিতে দক্ষ নই, তাই ভাঙা হিন্দি এবং ইংরেজিতে পশ্চিমবঙ্গের আন্দোলন কীভাবে গড়ে উঠল এবং কমরেড শিবদাস ঘোষ আইন ও নৈতিকতার প্রশ্নে কীভাবে মার্কসবাদী দৃষ্টিভঙ্গি তুলে ধরেছেন, তা আমি বলি৷ এই সময়ে আপত্তি উঠেছিল যে, এই আন্দোলন আইনসঙ্গত নয়৷ কমরেড শিবদাস ঘোষ তার উত্তরে বলেছিলেন, যা আইনসঙ্গত, তা সবসময়ই ন্যায়সঙ্গত হবে তা নয়৷ আবার আইনের চোখে বেআইনি হলেও সেটা ন্যায়সঙ্গত হতে পারে৷ আমি এই বিষয়ে বিস্তৃত আলোচনা করি, তাঁরা ভীষণভাবে প্রভাবিত হন৷ তাঁরা আমাকে বলেন, কমরেড আমরা আপনাকে এনেছি এবং অবশ্যই দিল্লি ফেরার ব্যবস্থা করব৷ কিন্তু আমাদের অনুরোধ এক রাত আমাদের সঙ্গে থাকুন৷ আমি এক রাত নয়, ওঁদের অনুরোধে সাত দিন সাত রাত ওখানে কাটালাম৷ যে পোশাকে গিয়েছিলাম সেটাই শুধু আমার ছিল৷ তাঁরা আমাকে জামা–কাপড় ইত্যাদি পরতে দিলেন, আমার সাথে তাঁদের কথা হল৷ ১৫ দিন পর আবার সেখানে গেলাম৷ আবারও তাঁদের সাথে অনেক কথা হল, তাঁরা দারুণভাবে প্রভাবিত হলেন৷ আমি ঠিক করলাম এই যোগাযোগের কথা কমরেড শিবদাস ঘোষকে জানাতে হবে৷ আমি যখন টেলিফোনে তাঁকে জানালাম, তিনি বললেন তুমি যাও, যোগাযোগ রক্ষা কর, কেন্দ্রীয় কমিটির কোনও সদস্য যাবেন তাঁদের সাথে কথা বলতে৷ কমরেড প্রীতীশ চন্দকে সেখানে পাঠানো হয়েছিল৷ আমরা তিন দিন ধরে নানা বিষয়ে আলোচনা করলাম৷ আলোচনায় মূল বিষয় ডঠল ভারতবর্ষের বিপ্লবের স্তর কী হবে– জনগণতান্ত্রিক বিপ্লব না সমাজতান্ত্রিক বিপ্লব৷ যাঁরা সেখানে জড়ো হতেন তাঁদের মধ্যে কিছু জন নকশাল আন্দোলনেও ঘোরাঘুরি করতেন৷ তাঁদের সিপিএম ছেড়ে নকশাল আন্দোলনে যোগদান করার ইচ্ছে ছিল৷ আমি তাঁদের সাথেও কথা বলি৷ দীর্ঘ কথাবার্তার পর সেই এগারো জন এগিয়ে আসেন এবং তাঁদের এস ইউ সি আই (সি) দলের অ্যাপ্লিক্যান্ট মেম্বারও করা হয়৷ একটি সাংগঠনিক কমিটি করা হয়৷\nদিল্লিতে কিছুদিন কমরেড শিবদাস ঘোষের সঙ্গে থাকার সুবাদে তাঁর অনেক মূল্যবান আলোচনা শুনি৷ বিশেষ কয়েকটি ঘটনা ভুলবার নয়৷ তিনি সব সময়ই, আমরা যারা তাঁর সাথে থাকতাম, আমাদের সামনে নানা বিষয় নিয়ে আলোচনা করতেন৷ কমরেড চিত্ত রায়ের যে কোয়ার্টারে আমরা থাকতাম তার পাশের কোয়ার্টারে থাকতেন বিশিষ্ট আইনবিদ সুপ্রিম কোর্টের অ্যাডভোকেট ও রাজ্যসভার সদস্য শ্রীযুক্ত দ্বিজেন্দ্রলাল সেনগুপ্ত৷ তিনি স্বাধীনতা আন্দোলনের সময় থেকেই কমরেড শিবদাস ঘোষকে জানতেন, একসাথে জেলেও ছিলেন৷ তিনি যে পাশের ঘর থেকে কমরেড শিবদাস ঘোষের আলোচনা শুনতেন এবং আকৃষ্ট হতেন তা আমরা জানতাম না৷ একদিন দেখলাম, তাঁর ঘরে বন্দর শ্রমিক নেতা মাখন চ্যাটার্জী, কুলকার্নি ও শিল্পপতি পিলু মোদি এসেছেন৷ দ্বিজেন বাবু এসে কমরেড শিবদাস ঘোষকে ডেকে নিয়ে গেলেন কারণ তাঁর ঘরে উপস্থিত ব্যক্তিরা মার্কসবাদের প্রাসঙ্গিকতা নিয়ে আলোচনা করছিলেন৷ কমরেড শিবদাস ঘোষ যাওয়ার পর উপস্থিত ব্যক্তিরা তাঁকে বলেন, মার্কসবাদের আর কোনও প্রাসঙ্গিকতা নেই৷ কমরেড শিবদাস ঘোষ উত্তরে বলেন, মার্কসবাদ সম্পূর্ণ বিজ্ঞানভিত্তিক দর্শন৷ কোনও বিজ্ঞান কি আজ পর্যন্ত প্রমাণ করতে পেরেছে যে মার্কসবাদ ভুল বা অপ্রাসঙ্গিক? এর পর তিনি মার্কসবাদ নিয়ে কিছু আলোচনা সেখানে করেন৷ ওঁরা সব চুপ হয়ে যান৷ দ্বিজেনবাবু এই আলোচনায় এতই মুগ্ধ হন যে, দিল্লিতে তাঁর অন্যান্য বিশিষ্ট পরিচিতদের সাথে কমরেড শিবদাস ঘোষের আলোচনার উদ্যোগ নিতে থাকেন৷ এঁদের মধ্যে সুপ্রিম কোর্টের এক বড় অ্যাডভোকেট ছিলেন, যাঁর নাম আজ আমার ঠিক মনে পড়ছে না৷ তিনি প্রায়ই আসতেন, নানা বিষয় নিয়ে আলোচনা করতেন৷ একদিন কথায় কথায় রবীন্দ্রনাথ শরৎচন্দ্রের প্রসঙ্গ ওঠে৷ সেই আলোচনায় কমরেড শিবদাস ঘোষ শরৎচন্দ্রের পথের দাবি প্রসঙ্গে রবীন্দ্রনাথের চিঠির সমালোচনা করেন৷ এতে ওই অ্যাডভোকেট ভদ্রলোক অসন্তুষ্ট হন৷ কারণ তিনি প্রবল রবীন্দ্রভক্ত ছিলেন৷ কমরেড শিবদাস ঘোষ যখন আলোচনা করছিলেন তখন ওখানে উপস্থিত দু’জন কমরেড সম্পূর্ণ অপ্রয়োজনীয় ভাবে ওই আলোচনায় ঢুকে যায়৷ ফলে কমরেড শিবদাস ঘোষ তাঁর বক্তব্য সম্পূর্ণ বুঝিয়ে উঠতে পারেননি৷ ফলে ওই ভদ্রলোক রেগে চলে যান৷ লক্ষ করলাম, কমরেড শিবদাস ঘোষ ওই দুই কমরেডকে কিছু বললেন না কিন্তু নিজে তিনি খুব অস্থির হয়ে যান ওই ভদ্রলোককে সত্যটা বোঝাতে না পারার জন্য৷ এর আগেও দেখেছি, কমরেড শিবদাস ঘোষ যখন যাকে যে সত্য বোঝাতে চাইতেন, যতক্ষণ সে বুঝতে না পারত ততক্ষণ খাওয়া দাওয়া পর্যন্ত বন্ধ রেখে আলোচনা করে যেতেন৷\nসে যাই হোক, দিল্লি থেকে কলকাতায় ফিরে যাওয়ার সময় এগিয়ে আসছিল৷ সে সময় একদিন লক্ষ করলাম, ওই অ্যাডভোকেট ভদ্রলোক আমাদের কোয়ার্টারের সামনে রাস্তায় পায়চারি করছেন৷ মনে হল, আসতে চাইছেন কিন্তু ইতস্তত করছেন৷ আমি কমরেড ঘোষকে বিষয়টা জানালাম৷ তিনি বললেন, ডেকে নিয়ে এসো৷ তাঁকে ডাকতেই তিনি চলে এলেন এবং ঘরে ঢুকেই কমরেড ঘোষের দু’হাত ধরে বললেন, আমার সেদিনের আচরণের জন্য আমায় ক্ষমা করবেন৷ আপনার মতো এমন জ্ঞানী মানুষ আমি কখনও দেখিনি৷ এরপর থেকে ওই ভদ্রলোক আমাদের পার্টির কাগজপত্র পড়তেন, চাঁদাও দিতেন৷\nআর একটি ঘটনাও আমার মনে দাগ কেটে আছে৷ আমাদের ঘনিষ্ঠ বন্ধুদের কাছে কমরেড শিবদাস ঘোষের কথা শুনে অঙ্কে ফার্স্ট ক্লাস ফার্স্ট একজন ছাত্র কোয়ার্টারে এসে দেখা করে প্রশ্ন করেন, অঙ্কশাস্ত্রের সাথে ডায়ালেক্টিকসের কী সম্বন্ধ আছে? কমরেড শিবদাস ঘোষ প্রাঞ্জল ভাবে তাকে সেটা বুঝিয়ে দেন৷ এর দ্বারা সেই ছাত্রটি এতই আকৃষ্ট হয় যে দলের সাথে কাজে যুক্ত হয়ে যায় এবং কিছুদিন আমার কাজের সাথে ছিল৷\nএরপর হরিয়ানাতেও যাই, পার্টির কাজ শুরু হয়৷ কমরেড সত্যবান এই সময়ে পার্টিতে আসেন৷ বর্তমানে তিনি কেন্দ্রীয় কমিটির গুরুত্বপূর্ণ সদস্য৷ এখন গোটা হরিয়ানা জুড়ে এস ইউ সি আই (সি) পার্টির সংগঠন আছে৷ আমি চলে আসার পর ওখানে পার্টির আরও বিস্তৃতি হয়৷\n১৯৭১ এবং ১৯৭২ সালে পশ্চিমবঙ্গে পর পর দু’টি বিধানসভা নির্বাচন হয়, আমি সেই কাজে অংশগ্রহণ করি৷ ঘটনাচক্রে সেই সময়েই বাংলাদেশের মুক্তিযুদ্ধ গড়ে ওঠে৷ বাংলাদেশের স্বাধীনতার আন্দোলনের উপর কমরেড শিবদাস ঘোষের খুবই গুরুত্বপূর্ণ আলোচনা আছে৷ তিনি ভারতীয় জনগণকে সচেতন করেন যে এটা একটি গুরুত্বপূর্ণ স্বাধীনতা আন্দোলন৷ এই আন্দোলন সম্পর্কে ভারতের বুর্জোয়া শ্রেণি ও জনগণের দৃষ্টিভঙ্গি এক হতে পারে না৷ রাজনৈতিক মহলে এই আন্দোলন নিয়ে নানা রকম মতামত ঘোরাফেরা করতে থাকে৷ কমরেড শিবদাস ঘোষ দেখিয়েছিলেন, ভারতের কংগ্রেস সরকার ভারতের সাম্রাজ্যবাদী স্বার্থে আধিপত্য বিস্তার করতে পাকিস্তানের বিভাজন চাইছিল৷ এই সংগ্রামে বাংলাদেশ স্বাধীনতা অর্জন করে৷ এই সময়ে কমরেড শিবদাস ঘোষ আমাকে বলেন, তুমি অনেকদিন বাংলাদেশে তোমাদের বাড়িতে যাওনি৷ তুমি তো কিছু বইপত্র নিয়ে ওই দেশের নানা শক্তির সাথে দেখাসাক্ষাৎ করতে পার৷ তাঁর কথায় তিনদিন পরে বাংলাদেশের উদ্দেশে বেরিয়ে পড়ি৷ আমি তখন বাংলাদেশের প্রায় কিছুই জানি না৷ অতি শৈশবে আমি সেখান থেকে চলে আসি, তার পর আর কখনও বাংলাদেশে যাইনি৷\nবাংলাদেশ একটু ভিন্ন ধরনের দেশ৷ ভারতে মানুষের সাহায্য পাওয়া অনেক কঠিন৷ সে তুলনায় বাংলাদেশের মাটি খুব নরম৷ বেশ কিছু খুবই দয়ালু মানুষের সঙ্গে আমার সেখানে দেখা হয়েছে৷ না না, আমি ভারতের মানুষের দোষ দিচ্ছি না৷ বাংলাদেশের মানুষের কাছে আমি ভারতের মানুষের মহত্ত্বের কথা বলি৷ তবুও বলব, বাংলাদেশ খুবই নরম মাটির জায়গা ছিল৷ তাঁরা আমাকে প্রভূত সাহায্য দিয়েছেন৷ আমি যখন সেখানে ছিলাম, তখন সেখানে ছাত্র লিগ নামে ছাত্রদের একটি সংগঠন ছিল৷ বাস্তবে তা ছিল মুসলিম লিগেরই ধারা৷ আগে এদের মুসলিম স্টুডেন্টস লিগ বলা হত৷ তারপর নাম বদলে ছাত্র লিগ বলা হয়৷ মওলানা ভাসানি আওয়ামি লিগ প্রতিষ্ঠা করেন৷ প্রথমে আওয়ামি মুসলিম লিগ ছিল, তারপর তিনি শুধু আওয়ামি লিগ নাম দেন৷ কিন্তু সেখ মুজিবর এবং সোহরাবর্দী আদ্যোপান্ত সাম্প্রদায়িক ছিলেন৷ ১৯৪৬–এর রায়টের সাথে তাঁরা প্রত্যক্ষভাবে জড়িত ছিলেন৷ সোহরাবর্দী সেখ মুজিবের নেতা এবং শিক্ষক ছিলেন৷ আপনারা মুজিব সম্বন্ধে জানেন৷ আন্দোলনের উত্তাল সময়ে তিনি সেক্যুলারিজম, ন্যাশনালিজম, সোস্যালিজম এবং গণতন্ত্র এই সব বলতে বাধ্য হন৷ স্বাধীনতা আন্দোলনে হিন্দু এবং মুসলিম জনগণের ঐক্য তাঁকে সেক্যুলারিজমের স্লোগান তুলতে বাধ্য করে৷ এই ধরনের স্লোগান তখন অত্যন্ত জনপ্রিয় ছিল৷ কিন্তু তিনি আদতে সেক্যুলার ছিলেন না৷ কমরেড শিবদাস ঘোষ তাঁর ২৪ এপ্রিল ১৯৭১ সালের বক্তব্যে বাংলাদেশ জাতীয়তাবাদের বৈশিষ্ট্য ব্যাখ্যা করতে গিয়ে একে পাকিস্তানের গর্ভে জন্ম বাংলাদেশ ন্যাশনালিজম বলে অভিহিত করেন৷ যদিও তারা পাকিস্তান থেকে বিচ্ছিন্ন হয়েছেন৷ বাংলাদেশে যাবার পর আমি ছাত্র লিগের নেতাদের সাথে দেখা করি৷ তারা তখন বিশ্ব সাম্যবাদী আন্দোলনের সাধারণ প্রভাবে শ্রেণি সংগ্রাম, বৈজ্ঞানিক সমাজতন্ত্র এবং সমাজ বিপ্লবের স্লোগান তুলছিল৷ কিন্তু তারা আওয়ামি লিগের ছাত্র সংগঠন হিসাবে তাদের সাথেই ছিল৷ আসলে তারা তখন ছিল পেটিবুর্জোয়া বিপ্লবী শক্তি, সাম্রাজ্যবাদ এবং সমস্ত রকম প্রতিক্রিয়ার বিরুদ্ধে আপসহীন সংগ্রামী৷ তখন এটাই ছিল অগ্রগণ্য গণতান্ত্রিক শক্তি৷ আমি বাংলাদেশে মুজিব মেকার হিসাবে খ্যাত সিরাজুল আলম খানের সাথে দেখা করি৷ তিনিই মুজিবকে বঙ্গবন্ধু খেতাব দেন৷ সেই বঙ্গবন্ধুর কন্যা অবশ্য এখন বাংলাদেশকে নৃশংসভাবে শাসন করছেন, সমস্ত গণতান্ত্রিক অধিকারকে হত্যা করছেন৷ আমি তখন সিরাজুল আলম খানকে বলি, আপনি সমাজতন্ত্রের কথা বলছেন, কিন্তু একটি প্রকৃত বিপ্লবী দল ছাড়া কেমন করে সমাজতন্ত্র আসবে? আমি তাঁদের এই মতবাদ বোঝানোর চেষ্টা করি এবং তাঁরা একমত হন যে অবশ্যই একটি বিপ্লবী পার্টি থাকা প্রয়োজন৷ তখন তিনি কমিউনিস্ট কোর্ডিনেশন কমিটি নামে একটি বিপ্লবী কোর গড়ে তোলার চেষ্টা শুরু করেন৷ এই মানুষ কমরেড শিবদাস ঘোষের বক্তব্যে আকৃষ্ট হয়ে তিনবার কলকাতায় এসে কমরেড শিবদাস ঘোষের সাথে মিলিত হন৷ কমরেড শিবদাস ঘোষ আমাকে বলেন যে সিরাজুল আলম খান একজন স্বপ্নদ্রষ্টা এবং ভালো সংগঠকও৷ কিন্তু তাঁর তত্ত্বগত জ্ঞান এত দুর্বল যে তিনি আন্দোলন পরিচালনা করলে অনেক ভুলভ্রান্তি ঘটবে৷ এটা বাস্তবে ঘটেছেও৷ তিনি সত্যিই অনেক ভুল করেন৷ সিরাজুল আলম খানের অনুরোধ অনুযায়ী কমরেড শিবদাস ঘোষ বাংলাদেশের জন্য একটি থিসিস তৈরি করিয়ে দেন৷ আমি সেটা নিয়ে যাই এবং তা গৃহীত হয়৷ একটি সমস্যা আমি সর্বদা বাংলাদেশে লক্ষ করি৷ কমরেড শিবদাস ঘোষের চিন্তা তাঁদের চুম্বকের মতো আকর্ষণ করে৷ যাঁরা অনেকেই পরিচিত নেতা, ছাত্র এবং আওয়ামি লিগেরও নেতা, তাঁরা আমার আহ্বানে সাড়া দেন৷ কিন্তু যখনই মার্কসবাদ–লেনিনবাদ-শিবদাস ঘোষের চিন্তাধারা অনুযায়ী জীবনের সর্বদিক ব্যাপ্ত করে সংগ্রামের প্রশ্ন আসে, তখন তাঁরা নানা অজুহাত তুলে বা যুক্তি খাড়া করে পিছিয়ে যান৷ তাঁরা তত্ত্ব বা যুক্তি স্বচ্ছন্দে গ্রহণ করেন, কিন্তু তা জীবনে প্রয়োগ করতে গিয়ে পিছিয়ে আসেন৷\nআমাদের সাথে প্রথম যাঁরা এসেছিলেন তাঁরা বেশ কিছু ছিলেন উচ্চমধ্যবিত্ত শ্রেণির৷ আমি তাঁদের বললাম, আমাদের একটা সর্বহারা শ্রেণির পার্টি গঠন করতে হলে শোষিত মানুষের সংস্পর্শে থাকতে হবে৷ সেই সময়ে আমার আস্তানা ছিল এক বিরাট বস্তিতে৷ হাজার লোক সেখানে থাকতেন, শুধু একটা শৌচাগার ছিল৷ শোষিত নিপীড়িত মানুষেরাই অগ্রগণ্য বিপ্লবী শক্তি হয়৷ তাদের সংগঠিত করার জন্য আমাদের তাঁদের নিকটে থাকতে হবে৷ তখন অন্যরা আমার কথা মানতে পারেননি৷ একজন বললেন আমি ঢাকা বিশ্ববিদালয়ের ছাত্র সংসদের সভাপতি, সারা দেশে সকলেই আমাকে জানে৷ আমি কেন বস্তিবাসীদের মধ্যে জীবন কাটাতে যাব৷ বুঝিয়ে বললাম, যদিও আপনি একজন প্রখ্যাত ছাত্রনেতা, কিন্তু আপনি বিপ্লবী ও আপনি একটা বিপ্লবী পার্টির জন্য কাজ করছেন৷ সুতরাং আপনার সেখানে যাওয়া উচিত৷ এভাবে অনেক মানুষ সেই সময়ে কমরেড শিবদাস ঘোষের যুক্তি এবং মিলিট্যান্ট বক্তব্যের আকর্ষণে এগিয়ে এসেছিল, কারণ তাঁর চিন্তার এক আলাদা রকমের আকর্ষণ আছে৷ কিন্তু জীবনে প্রয়োগ করার ক্ষেত্রেহ যত সমস্যা দেখা দেয়৷ এই সমস্যা সব পার্টিরই আছে, আপনাদের পার্টির মধ্যেও আছে৷ এই চরিত্র গঠন করার মানে, একজন বিপ্লবী যে মুমূর্ষু সমাজে বাস করছে, তার বিরুদ্ধে তাকে রিভোল্ট করতে হবে৷ প্রতিটি সম্পর্ক রক্ষার ক্ষেত্রে সর্বদা সে একজন বিপ্লবী৷ সব ধরনের সম্পর্কের ক্ষেত্রে বিপ্লবী আদর্শই তার কাছে মুখ্য৷ এই আদর্শ সর্বদা বাংলাদেশে প্রচার করি৷\nআমি আপনাদের বলি, এক সময়ে বাংলাদেশে আমি গভীর সংকটে পড়েছিলাম৷ সেই সময়ে আমার জীবন সংশয়ের মধ্যে পড়েছিল৷ কর্নেল তাহেরের মামলায় আমার নামও যুক্ত হয়ে যায়৷ তাহেরকে জিয়াউর রহমান ফাঁসি দেন৷ জিয়াউর রহমান ছিলেন মিলিটারির সর্বাধিনায়ক, আবার বিএনপি–রও নেতা৷ অনেককে কারাগারে বন্দি করেন৷ অনেকে আমাকে সর্তক করে বলেন, হায়দার ভাই আপনি অবশ্যই ভারতে চলে যান, এখানে থাকা বিপজ্জনক৷ আমি তখন বিপদগ্রস্ত৷ ইতিমধ্যে কমরেড শিবদাস ঘোষ প্রয়াত হন, আমি জানতাম না৷ কমরেড নীহার মুখার্জী দু’জন কমরেডকে পাঠান আমাকে জানাবার জন্য৷ তাঁরা আমার সন্ধান পাননি৷ আমি নিরাপত্তার জন্য সারা বাংলাদেশে ঘুরে বেড়াচ্ছি৷ খুব ঝুঁকি নিয়ে কোনও রকমে আমি উত্তরবঙ্গে ঢুকলাম৷ কমরেড শিবদাস ঘোষ তার এক মাস আগে আমাদের ছেড়ে গেছেন৷ আমি এই সংবাদে প্রচণ্ড ভেঙে পড়লাম৷ কমরেড নীহার মুখার্জী আমাকে সাহচর্য ও সান্ত্বনা দিলেন৷ আমি ১৯৭৬–এর সেপ্টেম্বরে এসেছিলাম৷ ১৯৭৭–এ বাংলাদেশে আমার যোগাযোগের লোকজন আমাকে বাংলাদেশে ফিরে যাওয়ার জন্য বলতে লাগলেন৷ আমি কমরেড নীহার মুখার্জীকে বললাম আমার এখন বাংলাদেশে ফিরে যাওয়া উচিত৷ তিনি বললেন, সিদ্ধান্ত আপনি করুন৷ আমি যাওয়ার সিদ্ধান্ত নিলাম৷ তখন থেকে আমার সাধ্যমতো চেষ্টা করে যাচ্ছি৷\nওদেশে যাঁরা বিপ্লবী তত্ত্ব জীবনে প্রয়োগ করার ক্ষেত্রে পিছিয়ে গেলেন, আমি তাঁদের সাথে সম্পর্ক ছিন্ন করে বাংলাদেশের সমাজতান্ত্রিক দল গঠন করি৷ যখন আন্তর্জাতিক সমাজতান্ত্রিক শিবির ভেঙে পড়েছে, কেন সংশোধনবাদ জন্ম নিল, কীভাবে তা প্রতিবিপ্লবের জমি তৈরি করে দিল, কীভাবে সংশোধনবাদের বিরুদ্ধে সংগ্রাম করতে হবে, সমাজতন্ত্রের বিপর্যয় সত্ত্বেও কেন সমাজতন্ত্রই একমাত্র মুক্তির পথ এগুলি আমি তুলে ধরি৷ কমরেড শিবদাস ঘোষের এইসব শিক্ষা, মার্কসবাদ সম্পর্কে তাঁর বিশ্লেষণ, কমিউনিস্ট নীতি–নৈতিকতা সম্পর্কে তাঁর আলোচনা, বিশ্বসাম্যবাদী আন্দোলনের এই সংকটময় পরিস্থিতিতেও বাংলাদেশের বহু ছাত্র–যুবককে আকর্ষণ করে৷ বহুসংখ্যায় যুবক–যুবতী আমাদের সাথে যুক্ত হয়৷ বাংলাদেশের কমিউনিস্ট পার্টি ভেঙে তিন ভাগ হয়ে যায়৷ অনেকেই বলতে থাকে কমিউনিজমের আর কোনও ভবিষ্যৎ নেই৷ সারা দুনিয়ার কমিউনিস্টরা যখন মুহ্যমান, তখন বাংলাদেশে আমাদের পার্টিকেই খুব শক্তিশালী মনে হচ্ছিল, খুবই সংগঠিত এবং প্রকৃত কমিউনিস্ট শক্তি হিসাবে প্রতিভাত হচ্ছিল৷ অনেক পুরনো কমিউনিস্ট পার্টির নেতা, যাঁরা সৎ, তাঁরা চিন্তা করেন কেমন করে আমরা ছেলেমেয়েদের জোটাচ্ছি৷ তাঁরা মনে করেন যখন নতুনদের আকর্ষণ করার মতো তাঁদের কোনও যুক্তি–নীতি কাজ করছে না, তখন আমরা কেমন করে সফল হচ্ছি৷ একজন প্রবীণ নেতা মনজুল হাসান খান একদিন আমার কাছে এসে জিজ্ঞেস করেন, হায়দার ভাই, আপনি কেমন করে এবং কী শিক্ষা দেন যে এই সমস্ত ছাত্র–যুবকরা আপনাদের সাথে আসছে? আমি তাঁকে বলি, এটা কমরেড শিবদাস ঘোষের আদর্শ ছাড়া অন্য কিছু নয়৷ কেমন করে তিনি সংশোধনবাদের বিরুদ্ধে সংগ্রাম করেছেন, কেমন করে তিনি সোভিয়েত ইডনিয়নের পতনের ভবিষ্যৎবাণী করেছিলেন, আজকের দিনে কীভাবে একটি কমিউনিস্ট দল গড়ে তুলতে হবে, উন্নত কমিউনিস্ট চরিত্র কী হবে– এ সব কমরেড শিবদাস ঘোষের শিক্ষা তাঁকে বলি৷ এভাবে আন্তর্জাতিক সাম্যবাদী আন্দোলনের সামনে তিনি যে এক নতুন দিশা তুলে ধরেছেন, এ সবই যে আমাদের শক্তির উৎস, তাঁকে জানাই৷ তিনি দুঃখ করে বলেন, আমরাও কখনও কখনও কিছু যুবশক্তিকে জড়ো করি, কিন্তু কিছুদিন পরে তারা আর আমাদের সাথে থাকে না৷\nকিন্তু এই পার্টিতেও সেই পুরনো সমস্যাই থেকে গেল৷ এখানেও জীবনের সর্বদিক পরিব্যাপ্ত করে সংগ্রামের প্র্যাক্টিস অনেকেই করতে পারেননি৷ প্রাথমিকে তাঁরা কিছু দিন সংগ্রাম শুরু করেন, তারপরে তাঁরা প্র্যাক্টিসের রাস্তা পরিত্যাগ করেন৷ শেষপর্যন্ত একদল কমরেড শিবদাস ঘোষকে অথরিটি হিসাবে মানতে অস্বীকার করেন৷ পার্টি আবার ভাগ হয়৷ আমরা বাসদ (মার্কসবাদী) পার্টি গড়ে তুলি৷ আমাদের নতুন পার্টি বাসদ (মার্কসবাদী) গঠনেও এই সমস্যা আছে৷ তবে আমরা সংগ্রাম চালাচ্ছি৷ আশা করছি, একদল দাঁড়িয়ে যাবে৷\nআমি অন্তত ১২ বার ইডরোপে গেছি এবং সেখানে অনেক দলের অনেক নেতার সাথে দেখাসাক্ষাৎ করেছি৷ আমি দেখেছি তাঁরা সকলেই হতাশ৷ তাঁদের কেউ কেউ ম্যান অফ ইন্টিগ্রিটি, তাঁরা কমিউনিস্ট পার্টি গড়ার চেষ্টা করছেন৷ কিন্তু তাঁরা কোনও রাস্তা খুঁজে পাচ্ছেন না৷ আমি তাঁদের কাছে কমরেড শিবদাস ঘোষের শিক্ষার অনেক কিছু ব্যাখ্যা করেছি৷ একজন ‘হোয়াই এস ইড সি আই (কমিউনিস্ট) ইজ দি অনলি কমিউনিস্ট পার্টি অফ ইন্ডিয়া’ অনুবাদ করতে শুরু করেন৷ এটা একটা নতুন জিনিস৷ যৌথজীবন খুবই গুরুত্বপূর্ণ বিষয়৷ তাঁদের অকৃতকার্যতার কারণ এখানেই৷ ইডরোপ নিয়ে গর্ববোধ এবং প্রাচ্যের দেশগুলির প্রতি তাঁদের অবজ্ঞা, তাদের মধ্যে একটা বাধা হিসাবে কাজ করে আমাদের উন্নত চিন্তা, উন্নত–সংস্কৃতিকে গ্রহণের ক্ষেত্রে৷ তাঁরা খুব ব্যক্তিকেন্দ্রিক৷ আমি একবার বার্লিন থেকে রোম যাচ্ছিলাম, তা অনেকটা পথ৷ ইডরোপের এক প্রান্ত থেকে অন্য প্রান্ত৷ ট্রেনে একটি লোক উঠে আমাকে দেখল৷ তারপর সে একটা পেপার বা বই বের করে বসে পড়ল৷ তাতেহ সে নিমগ্ন৷ সে কথা বলবে না৷ ট্রেনে কোনও কথাই নেই৷ লম্বা ভ্রমণ, কিন্তু ট্রেনে যাত্রীদের মধ্যে কোনও কথা নেই৷ আমি এ ব্যাপারে জার্মানির এক কমরেড মিচেল ওপারস্কালস্কিকে জিজ্ঞেস করেছিলাম৷ প্রশ্ন শুনে হেসে বললেন, তুমি জান না কেন এরকম কারণ, এরা চূড়ান্ত ব্যক্তিকেন্দ্রিক, এরা জানেই না পরস্পরের সঙ্গে কীভাবে কথা বলতে হয়৷ এটা ভাষার সমস্যা নয়, এটা তাদের সংস্কৃতির প্রশ্ন৷ যদি কাউকে জিজ্ঞেস করা হয়, আপনি কেমন আছেন? সে রেগে গিয়ে উত্তর দেয় আমি খুব ভাল আছি, তুমি কেন জিজ্ঞেস করছ? যদি জিজ্ঞেস করেন তোমার বাবার নাম কি? সে বলবে তুমি আমার বাবার কথা জিজ্ঞেস করছ কেন? তুমি তো আমার সাথে কথা বলছ, তুমি আমার বাবার সম্বন্ধে প্রশ্ন করতে পার না৷ এ ধরনের ব্যক্তিকেন্দ্রিকতা সেখানে, প্রতিটি মানুষই পৃথক৷ নেদারল্যান্ডের কমরেড ভেন্ডারক্লিফ্ট একজন সহৃদয় মানুষ৷ তিনি ১৮ নং মোস্টারহার্টে বাস করেন৷ তাঁর একটি মাত্র কন্যা৷ সে তাঁর কাছাকাছি অন্য একটা বাড়িতে থাকে৷ এতেই তাঁর পার্টির কমরেডরা তাঁকে প্রশ্ন করে তোমার মেয়ে তোমার নিকটে আছে কেন, এখানে কেন সে? এর মানে হল, প্রাপ্তবয়স্ক ছেলেমেয়ে বিয়ে হয়ে যাওয়ার পরে তাঁর বাবা–মার কাছে থাকতে পারে না৷ তাদের আলাদা পরিবারে থাকা আবশ্যক৷ এই রকমের ব্যক্তিকেন্দ্রিক ধারা চলছে ইডরোপে৷ মানুষ চূড়ান্ত ব্যক্তিবাদী৷ কেউ ধরুন রাস্তায় কাঁদছে, আমি তাকে সান্ত্বনা দিতে গেলাম, আমার সাথে থাকা কমরেডরা আমাকে নিষেধ করলেন– না, না, সে রেগে যাবে৷ সে আপনাকে বলবে আমাকে একা থাকতে দিন৷ এটা আমার বিষয়৷ আপনি আমাকে সান্ত্বনা দেবেন না৷ এ এক সমস্যা৷ কমরেড আমার সামান্য ইংরেজি বিদ্যায় আমি চেষ্টা করছি আপনাদের কাছে আমার কথা বলতে৷\nবাংলাদেশে আমাদের পার্টি আবার ২০১৩ সালে বিভক্ত হয়৷ আমাদের নতুন পার্টি বাসদ (মার্কসবাদী) অনেক অসুবিধার মধ্যে গড়ে উঠেছে৷ আসলে পুরনো পার্টির পুরনো অভ্যাস আমাদের সামনে বাধা৷ পুরনো অনেক কিছুই তারা এখনও বহন করছে৷ তবে একটা জিনিস তারা বুঝতে পারছে, আগের পার্টির অপর অংশ কোনও একটা পার্টিই নয়৷ তত্ত্বগতভাবে তারা তা বুঝছে৷ কিন্তু অভ্যাস, কালচার, স্নেহ–ভালোবাসা যা যেকোনও মানুষের সামগ্রিক জীবনের অংশ, তার মধ্যে ব্যক্তিকেন্দ্রিকতার বীজ আছে৷\nআমরা আপনাদের পার্টির থেকে অনেক সাহায্য পাচ্ছি৷ আপনারা একটা মহান পার্টি৷ এই পার্টি আন্তর্জাতিক কমিউনিস্ট আন্দোলনে সব থেকে অগ্রণী, কারণ এই পার্টি কমরেড শিবদাস ঘোষের শ্রেষ্ঠ সৃষ্টি৷ এই পার্টির অফুরন্ত শক্তি আছে৷ আছে অসীম সম্ভাবনা৷ সারা ভারত জুড়ে পার্টি বিকশিত হচ্ছে৷ জনসাধারণের দৈনন্দিন প্রতিটি লড়াইয়ে তারা অংশগ্রহণ করছে, নেতৃত্ব দিচ্ছে৷ তারা বড় বড় চাষি আন্দোলন, শ্রমিক আন্দোলন, ছাত্র আন্দোলন সংগঠিত করছে৷ এটা একটা অদ্বিতীয় পার্টি৷ কমরেড শিবদাস ঘোষের আদর্শে দীক্ষিত বলেই এই পার্টি আন্তর্জাতিক কমিউনিস্ট আন্দোলনে নেতৃত্ব দিতে পারবে৷ এটাই গুরুত্বপূর্ণ কথা৷ বর্তমান নেতৃত্ব সেই শক্তিতে বলীয়ান৷ ভ্রাতৃপ্রতিম পার্টি হিসাবে আপনাদের দল ও আমাদের দল মহান মার্কসবাদ–লেনিনবাদ-শিবদাস ঘোষের চিন্তাধারা ও আন্তর্জাতিকতার ভিত্তিতে পারস্পরিক পরামর্শ ও সহযোগিতা গ্রহণ করে৷ কিন্তু কেউ অপরের উপর মত চাপিয়ে দিই না৷ আমাদের সম্পর্ক দ্বান্দ্বিক৷ আমাদের কমরেডদের কমরেড শিবদাস ঘোষের আদর্শ ও চিন্তায় গড়ে ওঠা উচিত৷ তাঁদের জীবন অভ্যাস সংস্কৃতি এবং সমস্ত রকমের মানবিক সম্পর্কের ক্ষেত্রে কমরেড শিবদাস ঘোষের শিক্ষা অর্জন করা দরকার৷ কমরেড প্রভাস ঘোষ এক্ষেত্রেও সাহায্য করেন৷ তাঁর সম্বন্ধে আমি কিছু বলতে চাই৷ আমি অনেকদিন থেকে লক্ষ করছি এখানকার পার্টির এখন এক চমৎকার অবস্থা৷ কমরেড নীহার মুখার্জীর মৃত্যুর পর বহু কঠিন সময়ের মধ্যে দিয়ে তাঁকে যেতে হয়েছে৷ এতদিন পরে কমরেড প্রভাস ঘোষ সমগ্র পার্টির প্রকৃত নেতায় উত্তীর্ণ হয়েছেন৷ জনপ্রিয়তার ভিত্তিতে তিনি নেতায় পরিণত হয়েছেন তা নয়৷ জীবনের সর্বদিককে ব্যাপ্ত করে সংগ্রামের যে ধারণা কমরেড শিবদাস ঘোষ দেখিয়েছেন তাকেও নানা দিক থেকে তিনি বিকশিত করেছেন, নতুন নতুন সমস্যার সামনে মার্কসবাদ–লেনিনবাদ- কমরেড শিবদাস ঘোষের চিন্তাধারা প্রয়োগ করে তিনি দলকে সমৃদ্ধ করছেন৷ এ সব কিছুর মধ্য দিয়ে আমি মনে করি তিনি যৌথ নেতৃত্বের আজ বিশেষীকৃত রূপ যার মধ্য দিয়ে সমগ্র পার্টি আজ সংঘবদ্ধ৷ কমরেড প্রভাস ঘোষ একা যৌথ নেতৃত্ব হিসাবে বিকশিত হননি৷ তাঁর বিকাশও হয়েছে অন্যান্য কমরেডদের সাথে দ্বন্দ্বমূলক সম্পর্ক পরিচালনার মধ্যে দিয়ে এবং এই পথেই কমরেড শিবদাস ঘোষের চিন্তাধারা তাঁর মধ্যে বিশেষীকৃত হয়েছে৷ আমি জানি আমার থেকে বেশি আপনারা এটা গ্রহণ করেছেন৷ ইতিমধ্যে তাঁর কিছু বক্তব্য প্রকাশিত হয়েছে৷ আমরা এখান থেকেও কিছু শিক্ষা নিয়ে অগ্রসর হচ্ছি৷ কমরেড নীহার মুখার্জীর পরবর্তীতে এখন তিনি দক্ষ এবং প্রাজ্ঞ নেতা, এই আমার ধারণা৷ এজন্য তাঁর প্রতি আমার গভীর শ্রদ্ধা আছে৷ ছোটবেলা থেকে আমরা বন্ধু, আবার আমি তাঁকে নেতা হিসাবে মানি৷ এই পার্টির ভবিষ্যৎ আছে৷ মহান মার্কসবাদী কমরেড শিবদাস ঘোষ এই পার্টি গড়ে তুলেছেন৷ আমি আমার বক্তব্য কিন্তু গুছিয়ে একের পর এক রাখতে পারলাম না৷ এটা আমার লিমিটেশন৷ আমি ক্লাস এইট পাশ করতে পারিনি৷ তার পরে আমি পড়াশুনা চালাতে পারিনি৷ সেই জন্য আমার অনেক সীমাবদ্ধতা আছে৷\nকমরেড আমি আপনাদের বলি আপনাদের হাতে আছে মার্কসবাদ–লেনিনবাদ-কমরেড শিবদাস ঘোষের চিন্তাধারা, এক শক্তিশালী হাতিয়ার আর আছে একদল শক্তিশালী নেতা৷ এখানেই আমি শেষ করছি৷ তৃতীয় পার্টি কংগ্রেসকে আমার অভিনন্দন৷ আমাদের পার্টি বাসদ (মার্কসবাদী) আমাকে এই বার্তা পৌঁছে দিতে বলেছে যে, আমরা সেখানে একটি বিপ্লবী পার্টি গড়ে তোলার চেষ্টা করছি৷ আমরা নানা দিকে বিকাশের স্তরে আছি৷ সংগ্রামের পথে যদিও নানা জটিল এবং বিভিন্ন প্রতিকূলতাও থাকে, তবু আমরা এই বিশ্বাস রাখি যে, বাংলাদেশে আমরা মার্কসবাদ–লেনিনবাদ-কমরেড শিবদাস ঘোষের চিন্তাধারায় একটি শক্তিশালী বিপ্লবী দল গড়ে তুলব৷ আমার বয়স এখন ৮৫ বছর, আরও পাঁচ–ছয় বছর বাঁচব৷ (হেসে বলেন ) কমরেড প্রভাস ঘোষ অবশ্য তা বিশ্বাস করে না৷ সে বলে যে, আমি দুই–তিন বছর পরে মারা যাব৷ আমি বলেছি, না, পাঁচ বছর বা আরও বেশি বাঁচব, কারণ আমি রোজ কিছু কিছু ব্যায়াম করি৷ আপনাদের অনেক ধন্যবাদ৷ আপনারা আমাকে অনেক সময় দিয়েছেন৷\nPrevious হাসপাতাল বেসরকারিকরণের বিরুদ্ধে বিক্ষোভ শালবনিতে\nNext তেল–গ্যাস : জনগণের সম্পদ জনগণকেই বেচে মালিক, সরকার তারই ম্যানেজার


বিয়ের মেহমানদারী করা যাবে কি কুরবানির মাংসে? | চট্টগ্রাম নিউজ\nবিশেষ প্রতিনিধি। | ০২:১৪ পিএম, ২০২০-০৭-২২\nকুরবানি অত্যন্ত গুরুত্বপূর্ণ ইবাদত। তা শুধু মহান আল্লাহ তাআলার সন্তুষ্টি লাভের নিয়তেই আদায় করতে হয়। এর ব্যতিক্রম হলেই কুরবানি হবে না। কিন্তু সমাজে অহরহ বলতে কিংবা ঘটতে দেয়া যায় যে, কুরবানি পরবর্তী ২/৩ দিনের মধ্যে বিয়েসহ অনেক বড় বড় অনুষ্ঠান উদযাপতি হয়।\nতাতে কুরবানির গোশতও খাবার হিসেবে পরিবেশন করা হয়। আবার অনেককে বলতে শোনা যায়, এবার গরু বড় দেখে কিনতে হবে। কুরবানির পর অনুষ্ঠান আছে।\nকুরবানির মাংস দিয়ে বিয়েসহ মুসলমানদের যে কোনো বড় অনুষ্ঠানের দাওয়াত খাওয়ানো কি জায়েয হবে এবং এ উদ্দেশ্যে কুরবানি দিলে কি তা বৈধ হবে?\nকুরবানি শুধু মহান আল্লাহর জন্য। তবে কুরবানির পর এ গোশত দিয়ে যে কোনো হালাল অনুষ্ঠানে আগত দাওয়াতি মেহমানকে খাওয়ানো যাবে। তাতে কুরবানির কোনো ক্ষতি হবে না। তবে শর্ত হলো- অনুষ্ঠান আয়োজনের উদ্দেশ্যে কুরবানি করা যাবে না।\nকারণ কুরবানি দিতে মহান আল্লাহর জন্য। কুরবানির উদ্দেশ্য ছাড়া বিয়ে কিংবা অন্য কোনো অনুষ্ঠান আয়োজনের উদ্দেশ্যে কুরবানি দিলে তা বৈধ হবে না।\nআল্লাহ তাআলা বলেন-'এগুলোর (কুরবানির পশুর) গোশত ও রক্ত আল্লাহর কাছে পৌঁছে না, কিন্তু পৌঁছে তাঁর কাছে তোমাদের মনের তাকওয়া। এমনিভাবে তিনি এগুলোকে তোমাদের বশ করে দিয়েছেন, যাতে তোমরা আল্লাহর মহত্ত্ব ঘোষণা কর এ কারণে যে, তিনি তোমাদের পথ প্রদর্শন করেছেন। সুতরাং সৎকর্মশীলদের সুসংবাদ শুনিয়ে দিন।' (সুরা হজ : আয়াত ৩৭)\nআল্লাহর সন্তুষ্টি লাভের জন্য কুরবানি করা পশুর গোশত যেমন নিজে খেতে পারবে। তেমনি অন্যকে দাওয়াত করেও খাওয়ানো যাবে। বিয়ে কিংবা যে কোনো বৈধ অনুষ্ঠানে এ গোশত দ্বারা খাবার পরিবেশন করাতেও কোনো বাঁধা নেই। তবে অনুষ্ঠানের নিয়তে কুরবানি করলে তা বৈধ হবে না।\nকেননা কুরবানি শুধুই আল্লাহর জন্য। হজরত ইবরাহিম আলাইহিস সালাম মিনায় এসে আল্লাহর সন্তুষ্টি লাভের আবেগ ও ভালোবাসায় নিজ প্রাণপ্রিয় সন্তান হজরত ইসলামইল আলাইহিস সালামকে কুরবানির কার্যক্রম করেছিলেন। এ কুরবানির নিয়ত ও চুক্তি হলো এমন-\n’নিশ্চয়ই আমার নামাজ, আমার কুরবানি, আমার জীবন, আমার মৃত্যু মহান আল্লাহর জন্য। যিনি সমগ্র সৃষ্টি জগতের প্রতিপালক। তাঁর কোনো শরিক নেই।' (সুরা আনআম : আয়াত ১৬২)\nকুরবানির গোশত দিয়ে মুমিন মুসলমান বিয়েসহ যে কোনো বৈধ অনুষ্ঠানই উদযাপন করতে পারবেন। কিন্তু এ উদ্দেশ্যে কুরবানি দেয়া যাবে না। কুরবানির উদ্দেশ্য থাকবে শুধু মহান আল্লাহর সন্তুষ্টি। আল্লাহ তাআলা মুসলিম উম্মাহকে কুরবানি দেয়ার ক্ষেত্রে তার সন্তুষ্টির নিয়তে তা সম্পন্ন করার তাওফিক দান করুন।\nকুরবানির যথাযথ হক আদায় করার তাওফিক দান করুন। গরিব-অসহায়দের মাঝে কুরবানির গোশত দান করার তাওফিক দান করুন। আল্লাহর সন্তুষ্টি ও নৈকট্য লাভ করার তাওফিক দান করুন। আমিন।\nচট্টগ্রাম নিউজ ডটকম । : ইসলামী আইনে কোনও ব্যক্তির মালিকানাধীন সম্পদের পরিমাণের ভিত্তিতেই যাকাত নিরূপিত হয়। যাকাত...বিস্তারিত\n৭ম রমজানের ফজিলত\nচট্টগ্রাম নিউজ ডটকম । : আল্লাহর সান্নিধ্য পেতে ইবাদতের বিকল্প নেই। আর রাতের ইবাদত ও দোয়া আল্লাহর কাছে অনেক মর্যাদাবান ও...বিস্তারিত\nচট্টগ্রাম নিউজ ডটকম । : হিজরিবর্ষের নবম মাস রমজান। এ মাস ঈমানদারদের জন্য অনেক বড় নিয়ামত। এটি দয়াময় আল্লাহর করুণা লাভের...বিস্তারিত\nইফতারের দোয়া ও সুন্নত\nচট্টগ্রাম নিউজ ডটকম । : ‘ইফতার’ হলো আরবি শব্দ, এর অর্থ রোজা ভঙ্গ করা। অর্থাৎ ইফতার অর্থ রোজা ভঙ্গ করার জন্য বা ছাড়ার...বিস্তারিত\nচট্টগ্রাম নিউজ ডটকম । : ফরজ নামাজের শেষে তাসবিহ-তাহলিল পাঠের অনেক ফজিলত রয়েছে। এক হাদিসে নবী করিম সাল্লাল্লাহু আলাইহি...বিস্তারিত


Left partners adamant, Congress working out formula - Anandabazar\nLeft partners adamant, Congress working out formula\n১৮ ফেব্রুয়ারি, ২০১৯, ০০:৪৭:৫০\nশেষ আপডেট: ১৮ ফেব্রুয়ারি, ২০১৯, ০৫:৪৭:২৭\nশরিকদের ‘না’, বিকল্প নিয়ে অপেক্ষায় কংগ্রেস\nকয়েক দিন আগেই ভিড়ে ঠাসা ব্রিগেড সমাবেশে এক সুরে বিজেপি ও তৃণমূলের বিরুদ্ধে লড়াইয়ের ডাক দিয়েছিলেন গোটা বামফ্রন্টের নেতৃত্ব। কিন্তু সেই একই লক্ষ্যে কংগ্রেসের সঙ্গে আসন সমঝোতার প্রক্রিয়া শুরু হতেই বেসুর ধরা পড়ল বামফ্রন্টে! আলোচনার জন্য কংগ্রেসের প্রস্তাব ফিরিয়ে দিলেন কিছু শরিক দলের নেতা। বেগতিক সামাল দিতে সিপিএম তাঁদের সঙ্গে আলাদা করে বৈঠকে বসতে চলেছে। প্রদেশ কংগ্রেসও দলের অন্দরে নানা বিকল্প প্রস্তাব তৈরি করার পাশাপাশি জট কাটাতে সিপিএমের দিকেই তাকিয়ে।\nপ্রাথমিক আলোচনায় সিপিএম ও কংগ্রেস নেতৃত্ব একমত যে, ২০১৯ সালের লোকসভা ভোটের ফল থেকে রসদ নিয়েই রাজ্যে ২০২১ সালের বিধানসভা নির্বাচনের মহড়া শুরু হবে। তাই ভবিষ্যতের কথা ভেবে তৃণমূল-বিরোধী রাজনীতির পরিসরে বিজেপিকে কোণঠাসা করতে বাম ও কংগ্রেসের কাছাকাছি আসা দরকার। গত বিধানসভা ভোটে আসন সমঝোতার পরেও সিপিএমের দলীয় রাজনৈতিক লাইনের কারণে তারা কংগ্রেসের সঙ্গে বোঝাপড়া থেকে সরে এসেছিল। কিন্তু লোকসভা ভোটে সর্বভারতীয় দল হিসেবে তাঁদের ‘দায়’ বেশি, এই বাস্তব মাথায় রেখে কংগ্রেস নেতৃত্বই রফার জন্য প্রথম পদক্ষেপ করেছেন। সিপিএমের সঙ্গে আলোচনার পাশাপাশি তিন বাম শরিক ফরওয়ার্ড ব্লক, আরএসপি এবং সিপিআইয়ের সঙ্গে যোগাযোগ করেছেন তাঁরাই।\nবামেদের সঙ্গে বোঝাপড়ার ক্ষেত্রে যে যে সমস্যা দেখা দিতে পারে, তার সম্ভাব্য সূত্র ছকে রাখার জন্য রবিবার দফায় দফায় আলোচনায় বসেছিলেন সোমেন মিত্র, আব্দুল মান্নান, প্রদীপ ভট্টাচার্য, আবু হাসেম (ডালু) খান চৌধুরী-সহ প্রদেশ কংগ্রেস নেতৃত্ব। ঠিক হয়েছে, উত্তর মালদহকে ‘খোলা আসন’ হিসেবে রেখে বোঝাপড়ার চেষ্টা হবে। রায়গঞ্জ নিয়ে আগ্রহী দীপা দাশমুন্সি উত্তর মালদহে দাঁড়াতে পারেন অথবা রায়গঞ্জের বর্তমান সাংসদ, সিপিএমের মহম্মদ সেলিম ওই আসন ছেড়ে উত্তর মালদহে সরে আসতে পারেন— এই দুই সম্ভাবনা খোলা রেখেই দু’দলের শীর্ষ নেতৃত্বের কথা হবে। কংগ্রেসের এক বর্ষীয়ান নেতার কথায়, ‘‘সব সমস্যাই মিটিয়ে ফেলা সম্ভব। শুধু সকলকে সদিচ্ছা দেখাতে হবে।’’\nফ ব, আরএসপি-র নেতারা অবশ্য কংগ্রেস নেতৃত্বকে বলেছেন, সমঝোতা করেও তাঁদের আসন জয়ের তেমন কোনও সম্ভাবনা নেই। তা হলে আর ‘জাত খুইয়ে’ হারার কি দরকার? যা শুনে সিপিএম নেতৃত্বের একাংশেরও প্রশ্ন, হারের আগেই হারের কথা বলে তৃণমূল এবং বিজেপিকে কি ময়দান ছেড়ে দিতে চাইছে শরিকেরা? তাদের সঙ্গে খোলাখুলি আলোচনার জন্য দ্বিপাক্ষিক বৈঠক ডেকেছেন বিমান বসু, সূর্যকান্ত মিশ্রেরা। সূত্রের খবর, আরএসপি-র ‘ভাগে’র আসন বালুরঘাট, জয়নগর বা সিপিআইয়ের মেদিনীপুর, ঘাটাল নিয়ে কংগ্রেসের সঙ্গে তেমন সংঘাতের সম্ভাবনা কম। কিন্তু কংগ্রেস পুরুলিয়ায় লড়তে চায় বলেই ফ ব-র সঙ্গে তাদের টক্কর বেশি। তাঁদের লক্ষ্য স্পষ্ট করে দিয়ে সিপিএমের সাধারণ সম্পাদক সীতারাম ইয়েচুরি ফের বলেছেন, ‘‘মোদীর সরকার ক্ষমতায় ফিরে এলে দেশের সাংবিধানিক প্রতিষ্ঠানগুলির যতটুকু বেঁচে আছে, তারও মৃত্যুঘণ্টা বাঁচবে! আর সেই সঙ্গে বাংলায় গণতন্ত্র ফেরানোর লড়াই করতে গেলে তৃণমূলকেও রুখতে হবে।’’


২০৯ প্রজাতির বন্যপ্রাণী টিকে আছে ঢাকায়, কয়েকটি বিরল - Bhorer Kagoj\nপ্রচ্ছদ বাংলাদেশ রাজধানী ২০৯ প্রজাতির বন্যপ্রাণী টিকে আছে ঢাকায়, কয়েকটি বিরল\nপ্রকাশিত: জানুয়ারি ১৫, ২০২২ , ১০:৫৬ পূর্বাহ্ণ আপডেট: জানুয়ারি ১৫, ২০২২ , ১০:৫৬ পূর্বাহ্ণ\nসাম্প্রতিক এক গবেষণা বলছে, ইট কাঠের কংক্রিট নগরী ঢাকাতে এখনো ২০৯ প্রজাতির বন্যপ্রাণী টিকে আছে, যাদের অনেকগুলোই এখন বিরল কিংবা বিপন্ন প্রায়। গত কয়েক দশকে ঢাকায় পাল্লা দিয়ে বেড়ে যাওয়া আকাশচুম্বী ভবন, আর শহরের অলিগলি কিংবা পাশ ঘেঁষে থাকা গাছপালা, ঝোপঝাড়, নদী-নালা, খাল এবং উন্মুক্ত জমি কমে যাওয়ার পরও শহরে হঠাৎই ডেকে উঠতে পারে অচেনা ভীমরাজ পাখি।\nবুড়িগঙ্গা বা তুরাগ নদীতে এখনো হঠাৎই ভেসে উঠতে পারে দেশি শুশুক। অথবা শহরের ভেতরকারই কোন জলাশয় থেকে লাফিয়ে ডাঙায় উঠতে পারে ঝিঁঝিঁ ব্যাঙয়ের মতো অচিন প্রাণী। খবর: বিবিসি বাংলা\nঢাকা বিশ্ববিদ্যালয়ের প্রাণীবিদ্যা বিভাগের অধ্যাপক মো. ফিরোজ জামানের নেতৃত্বে চালানো এক গবেষণায় পাওয়া গেছে এসব তথ্য। তিনি বলেছেন, যেসব প্রাণী এখনও টিকে আছে, তাদের সংরক্ষণের ব্যবস্থা না নিলে অচিরেই হারিয়ে যাবে তারাও- এমন আশঙ্কাও রয়েছে।\nঅধ্যাপক মো. ফিরোজ জামান জানিয়েছেন, ২০১৫ সাল থেকে ঢাকা বিশ্ববিদ্যালয়ের বন্যপ্রাণী রিসার্চ ল্যাবরেটরির অধীনে শুরু হয়েছে গবেষণার কাজ।\nএটি চলবে ২০৩০ সাল পর্যন্ত। বর্তমান গবেষণাটি সম্প্রতি ইতালির বায়োডাইভার্সিটি জার্নালে প্রকাশিত হয়েছে।\nএতে দেখা যাচ্ছে, ২০৯ প্রজাতির বন্যপ্রাণীর মধ্যে বসন্ত বাউরি, ফিঙে ও ছোট ভীমরাজ পাখিসহ মোট ১৬২ প্রজাতির পাখি রয়েছে ঢাকা শহরে। সবুজ, গেছো ব্যাঙ, কটকটি ব্যাঙ, ঝিঁঝিঁ ব্যাঙ ও ঘড়িয়ালসহ উভচর প্রাণী আছে ১২ প্রজাতির। তক্ষক, গুইসাপ, খৈয়া গোখরা, পদ্মগোখরার মতো সরীসৃপ আছে ১৯ প্রজাতির।\nএছাড়া বানর, শিয়াল, বনবিড়াল, শুশুক বা ডলফিনসহ ১৬ প্রজাতির স্তন্যপায়ী প্রাণী চিহ্নিত করেছে গবেষণা দল। সুন্ধি কাছিম, তরাকরি কাইট্টা প্রজাতির কচ্ছপসহ কয়েক প্রজাতির কচ্ছপ আছে। কিন্তু প্রজননের পরিবেশের অভাবে বাড়ছে না বন্যপ্রাণীর সংখ্যা।\nগবেষণায় দেখা গেছে, লালবুক টিয়া, চন্দনা ও হীরামনসহ মোট টিয়া পাখি আছে চার প্রজাতির। কিন্তু টিয়া পাখির জন্য যে ধরনের উঁচু গাছের প্রয়োজন হয়, তা আছে সোহরাওয়ার্দী উদ্যান এবং রমনা পার্কের মতো ঢাকার পুরনো কয়েকটি পার্ক ও উদ্যানে। আবার বিরল প্রজাতির ভুবনচিল দেখা যায়, কেন্দ্রীয় শহীদ মিনার চত্বর ও এর আশেপাশের এলাকায় উঁচু শিরীষ গাছে।\nঢাকা শহরের বন্যপ্রাণী গণনার ক্ষেত্রে মূলত একেকটি ট্রেইল ধরে সেটিকে বিভিন্ন অঞ্চল ভাগ করা হয়। এরপর ভাগ করা অংশে থাকা পশু এবং পাখি আলাদা করে গণনা করা হয়েছে। সবশেষে সেটিকে প্রতি বর্গকিলোমিটার হিসাব করে একেকটি প্রজাতির ঘনত্ব হিসাব করা হয়েছে।\nঅধ্যাপক জামান বলেছেন, গবেষণায় দেখা গেছে, পাখির মধ্যে এখনো বিপন্ন প্রজাতি তেমন নেই। কিন্তু স্তন্যপায়ী প্রাণীর ক্ষেত্রে বিপন্ন প্রজাতি আছে কয়েকটি। এর মধ্যে তুরাগ ও বুড়িগঙ্গায় থাকা দেশি জাতের শুশুক বা ডলফিন এবং বানর আছে সবচেয়ে ঝুঁকিতে।\nতিনি আরও বলেছেন, প্রতিকূল পরিবেশে ঢাকায় বাস করা এসব প্রাণীর বড় অংশটি এখন অস্তিত্বের সংকটে রয়েছে। কিন্তু ঢাকার পরিবেশ থেকে সবুজ যেভাবে কমছে তাতে সেদিন খুব দূরে নয়- যখন এসব প্রাণী হারিয়ে যাবে।\nদুই শিক্ষিকার সাক্ষ্য: নকল করা অবস্থায় ধরা পড়েন অরিত্রী


নিজেদের টিকে থাকতেই প্রকৃতিকে সংরক্ষণ করতে হবে : তথ্যমন্ত্রী – Muktinews24-\nনিজেদের টিকে থাকতেই প্রকৃতিকে সংরক্ষণ করতে হবে : তথ্যমন্ত্রী\nপ্রকাশ:\tশনিবার, ৫ জুন, ২০২১ , ৯:৩৮ পূর্বাহ্ণ , বিভাগ :\nমুক্তিনিউজ২৪.কম ডেস্ক: যারা পরিবেশ প্রকৃতি ধ্বংস ও পরিবেশের ক্ষতিসাধন করে তাদের বিরুদ্ধে মতভেদ ভুলে সব রাজনৈতিক দলকে ঐক্যবদ্ধভাবে রুখে দাঁড়ানোর আহ্বান জানিয়েছেন তথ্য ও সম্প্রচার মন্ত্রী ড. হাছান মাহমুদ।\nআজ শনিবার (৫ জুন) বিটিভি চট্টগ্রাম কেন্দ্রে বিশ্ব পরিবেশ দিবস উপলক্ষে আয়োজিত বৃক্ষরোপণ কর্মসূচি অনুষ্ঠানে তিনি এ আহ্বান জানান।\nএ সময় ড. হাছান মাহমুদ বলেন, আমাদের নিজেদের টিকে থাকার প্রয়োজনে পরিবেশ প্রকৃতিকে সংরক্ষণ করতে হবে। পৃথিবীতে অনেক বৃহদাকার প্রাণীও বিলুপ্ত হয়ে গেছে তাতে পরিবেশের কিছু যায় আসেনি। তেমনি মানুষও কখনো বিলুপ্ত হয়ে গেলে প্রকৃতির তাতে কিছু যায় আসবে না। কিন্তু পরিবেশ প্রকৃতিকে সংরক্ষণ করা না হলে এই পৃথিবীতে মানুষের পক্ষে টিকে থাকা কোনোভাবেই সম্ভব নয়।


দরিদ্রতম জেলায় উন্নয়ন-কনসার্টের পরিহাস! - আজকের খবর বিডি\nJune 18, 2021, 10:45 am\nসময়: September, 27, 2018, 1:33 pm\n318 169 বার:\nসারা দেশে যখন দারিদ্র্য কমেছে ৭ শতাংশ, তখন কুড়িগ্রামে দারিদ্র্য বেড়েছে ৭ শতাংশ। এই জেলার ৭১ শতাংশ মানুষই গরিব। এই বাস্তবতায় কুড়িগ্রাম জেলায় উন্নয়ন–কনসার্ট হওয়াটা কতখানি শোভনীয়? পাঁচ বন্ধু একসঙ্গে সব সময় চলাফেরা করেন। এঁদের মধ্যে একটি পরীক্ষায় চারজন উত্তীর্ণ হলেন। একজন হতে পারলেন না। যাঁরা উত্তীর্ণ হলেন, তাঁদের সবার বাড়িতে উৎসবের আয়োজন করা হলো। এমনকি বাকি চারজন মিলে একদিন উৎসবের আয়োজন হলো ফেল করা বন্ধুর বাড়িতেও। বিষয়টি যে ওই বন্ধুর জন্য অপমানের, সে কথা বলার অপেক্ষা রাখে না। বাংলাদেশের সবচেয়ে গরিব জেলা কুড়িগ্রামে উন্নয়ন-কনসার্টের আয়োজন অনেকটাই তদ্রূপ।\nপ্রধানমন্ত্রী শেখ হাসিনা কুড়িগ্রামের উন্নয়ন চান। কুড়িগ্রামের জনসভায় তিনি অনেকগুলো গুরুত্বপূর্ণ বিষয়ে আশ্বাস দিয়েছেন। কিন্তু এসব কাজ করার জন্য এ অঞ্চলে যোগ্য নেতৃত্বের চরম অভাব। বর্তমান সরকারের মেয়াদকাল শেষ হলো, তবুও প্রধানমন্ত্রী ঘোষিত বিশ্ববিদ্যালয়ের কাজ শুরু হলো না, চিলমারীর বন্দর চালুর ঘোষণার বাস্তবায়নও দূরবর্তী, অর্থনৈতিক অঞ্চলের কোনো কাজই হলো না। ঢাকাগামী ট্রেনও নেই। প্রতিবছর হাজার হাজার মানুষ বন্যায় উদ্বাস্তু হচ্ছে, তাদের পুনর্বাসনের কোনো ব্যবস্থা নেই। গত বছর বন্যায় যে সেতু ভেঙেছে, তা এখনো ভাঙাই আছে। গত বছর বন্যায় যে রেলসেতু ক্ষতিগ্রস্ত হয়েছে, সেটিও অনুরূপ দশায় পড়ে আছে।


অবিলম্বে কঙ্গনাকে আটক করা হোক! দাবি নেটিজেনদের - Drishtibhongi দৃষ্টিভঙ্গি\nঅবিলম্বে কঙ্গনাকে আটক করা হোক! দাবি নেটিজেনদের\nসুশান্ত সিং রাজপুতের মৃত্যুর পর থেকেই বলিউডে নেপোটিজম, ফেভারিটিজম এই শব্দগুলি নিয়ে প্রচুর চর্চা শুরু হয়। একদল দাবি করতে শুরু করে নেপোটিজমের জন্যই আত্মহত্যা করতে বাধ্য হন সুশান্ত। মুখ খোলেন কঙ্গনা রানাওয়াতও। অবশ্য যে কোনও ইস্যুতেই তীর্যক মন্তব্য কঙ্গনার স্বভাবগত বৈশিষ্ট্য। সুশান্তের মৃত্যু এবং বলিউড নিয়ে প্রচুর বিতর্কিত মন্তব্য করেন কঙ্গনা। তাঁর দাবি, বলিউডের যে এলিট গ্যাং আছে তারা বাইরে থেকে কেউ আসলেই তাকে আউটসাইডার হিসেবে ট্রিট করে।\nঅপদস্থ করা থেকে শুরু করে কাজ না দেওয়া সব রকম চেষ্টা করা হয়। স্বরা ভাস্কর, তাপসি পান্নু এবং রিচা চাড্ডাকে তিনি বলিউডের বি গ্রেড অভিনেত্রী বলেছেন। বৃহস্পতিবার কঙ্গনা সরাসরি আক্রমম করেন দীপিকা পাড়ুকোনকে। কঙ্গনার কথায়, ‘বলিউডে ‘রিপিট আফটার মি গ্যাং’ এর মাথা হলেন দীপিকা। নিজের ডিপ্রেশনের গল্প দিয়ে কাজের চেষ্টা করে। খুবই ধান্দাবাজ’। লেখার মধ্যে দীপিকার নাম না নিলেও দীপিকাকে ট্যুইটে ট্যাগ করে দিয়েছেন। আর এতেই খেপেছেন দীপিকা ভক্তরা।\nতাঁদের কথায় এভাবে বিনা কারণেই কঙ্গনা বলিউডের সেলেবদের অপদস্থ করেন। এবার কঙ্গনাকে কোনও কারণ ছাড়াই গ্রেফতার করা হোক। নেটিজেনদের প্রতিবাদের জেরে #arrestkanganaranaut সোশ্যাল মিডিয়াতে ট্রেন্ডিংও হয়ে যায়। এরপর কঙ্গনার কোন কোন সিনেমা ফ্লপ হয়েছে এবং সেই সিনেমায় প্রযোজকরা যে পরিমাণ অর্থের বিনিয়োগ করেছিলেন তা কীভাবে পূরণ করা হল সেই নিয়েও প্রশ্ন তোলেন তাঁরা। কঙ্গনার বিরুদ্ধে ট্যুইটে ট্যুইটে ছয়লাপ ট্যুইটার।\nকঙ্গনার টিমের বিরুদ্ধে বর্ণ বিদ্বেষী মন্তব্যের অভিযোগ আনেন স্বরা ভাস্করও। পরিচালক আনন্দ এল রাই-এর ছবি Tanu Weds Manu ছবিতে একসঙ্গে কাজ করলেও আজ তাঁদের সম্পর্ক অতিরিক্ত তিক্ত। অবশ্য শুরুটা কঙ্গনাই করেছিলেন। স্বরা ভাস্কর এবং তাপসী পান্নুকে কঙ্গনা বি-গ্রেড অভিনেত্রী বলে দাগিয়ে দেন।\n— Bunny (@itzsohamx) July 29, 2020\nআর তার পর থেকেই শুরু হয় দুই শিবিরের কথার লড়াই। কঙ্গনার বিরুদ্ধে মুখ খোলা এক নেটিজেনের ট্যুইট রিট্যুইট করে স্বরা ফের তোপ দাগেন কঙ্গনার প্রতি। এক নেটিজেন ট্যুইট করেছিলেন, ‘তনু ওয়েডস মনু রিটার্নস-এর সেটে পরিচালক স্বরার প্রশংসা করায় সেটে সকলের সামনেই মেজাজ হারিয়েছিলেন কঙ্গনা।’ ২০০ মানুষের সামনে কঙ্গনা রানাওয়াত কী ভাবে স্বরাকে অপমান করেছিলেন সেকথাই মনে করিয়ে দিয়েছেন ওই ফ্যান। স্বরা সেই ট্যুইটটিকে ফের শেয়ার করে লিখেছেন, ‘জাতীয় পুরস্কারপ্রাপ্ত আউটসাইডার এক দুঃস্থ আউটসাইডারের প্রতি। কী সুন্দর সব সময়।’ এই লেখা কঙ্গনা রানাওয়াতের সোশ্যাল মিডিয়া টিমকে ট্যাগ করে দেন স্বরা।\n#Bollywood, #Kangana Ranaut, #Netizens


Organisers ofablood donation camp offering gold earrings dgtl-Ebela.in\nডিম, কলা নয়, একেবারে সোনার দুল! বেনিয়মের রক্তদানে বিস্মিত মন্ত্রীও\nনিজস্ব প্রতিবেদন, এবেলা.ইন | ১৩ অগস্ট, ২০১৭, ১৩:৪৭:৫৯ | শেষ আপডেট: ১৯ অগস্ট, ২০১৭, ১৬:৪৮:৩৩\nএখবর শোনার পরে স্বাস্থ্য প্রতিমন্ত্রী চন্দ্রিমা ভট্টাচার্য স্পষ্ট বলেন, এমন কোনও উপহার রক্তদান শিবিরে দেওয়া যায় না।\nএই কানের দুলই উপহার দেওয়া হবে। নিজস্ব চিত্র (রক্তদান শিবিরের ছবি প্রতীকী, ফেসবুক থেকে নেওয়া)\nকিছুটা রক্ত, আর একটুখানি ভাগ্য। এই দু’টো আপনার কাছে থাকলেই একজোড়া সোনার কানের দুল জিততে পারেন আপনি।\nরক্তদানের বিনিময়ে কোনওরকম উপহার দেওয়া বা নেওয়া নিয়মবিরুদ্ধ। সেখানে রীতিমতো কার্ড ছাপিয়ে রক্তদানের বিনিময়ে সোনার কানের দুল উপহার দেওয়ার প্রতিশ্রুতি দিল শহরের একটি সংগঠন। এ দিনই তাদের সেই রক্তদান শিবির অনুষ্ঠিত হওয়ার কথা। একটি বেসরকারি ব্লাড ব্যাঙ্ক এই শিবির থেকে রক্ত সংগ্রহ করবে।\nউল্টোডাঙ্গার জওহরলাল দত্ত লেনের মহিলা সেবা সংঘের পক্ষ থেকে এই রক্তদান শিবিরের আয়োজন করা হয়েছিল। এই অনুষ্ঠানের জন্য যে আমন্ত্রণপত্র ছাপানো হয়েছে, সেখানে স্পষ্ট বলা হয়েছে। রক্তাদাতাদের মধ্যে একজনকে লটারির মাধ্যমে সোনার কানের দুল উপহার দেওয়া হবে। উপহারের জন্য যে সোনার কানের দুল তৈরি করা হয়েছে, সেগুলিও রক্তের ফোঁটার অনুকরণে ডিজাইন করা হয়েছে।\nউল্টোডাঙ্গার রক্তদান শিবিরের আমন্ত্রণপত্র। নিজস্ব চিত্র\nকিন্তু রক্তদানের বিনিময়ে কানের দুল কেন? উদ্যোক্তাদের পক্ষ থেকে রবিবাবু নামে এক ব্যক্তির সঙ্গে যোগাযোগ করা হলে তিনি বলেন, ‘‘মহিলাদের রক্তদানে উৎসাহিত করার জন্যই আমরা এই উদ্যোগ গ্রহণ করেছি। অন্যান্য উপহার তো থাকছেই, কিন্তু লটারি করে একজনকে সোনার কানের দুল দেওয়া হবে।’’\nবিশ্বের সবথেকে বিরল এই ব্লাড গ্রুপ সম্পর্কে জানেন?\nএখবর শোনার পরে স্বাস্থ্য প্রতিমন্ত্রী চন্দ্রিমা ভট্টাচার্য স্পষ্ট বলেন, এমন কোনও উপহার রক্তদান শিবিরে দেওয়া যায় না। এ নিয়ে সুপ্রিম কোর্টের নির্দেশিকার কথাও উল্লেখ করেন মন্ত্রী। বিষয়টি খোঁজ নিয়ে দেখার আশ্বাসও দিয়েছেন তিনি। একই সঙ্গে ওই রক্তদান শিবিরের আমন্ত্রণপত্রের ছবিও চেয়ে পাঠান মন্ত্রী। এবেলা.ইন-এর পক্ষ থেকে মন্ত্রীকে সেই ছবিও পাঠানো হয়েছে।